
Abstract 
 
This paper is written by Orod Badjelan at the Institute of Computer Science, University of Copenhagen as a master thesis in network security, in the period of 1/6/2003 to 28/11/2004.The following short summery attempts to present an overview of the subjects treated in this paper. 
 
The paper starts off with an introduction to the main topics that concern the field of computer and network security. These include, but are not restricted to, risk analysis and security planning. This introduction is not in depth going but provides sufficient theoretical ground for later detailed discussions of each of the treated subjects.
In order to lay the ground for any discussion concerning the main topics of network security it is essential to know what threats and vulnerabilities a computer network may be subjected to. An analysis of these threats constitutes the main body of the third chapter of this paper. The topics covered here will be referred to in the rest of the paper when need arises to discuss various strategies to provide a remedy for the main types of threats discussed here.
Access control is discussed in chapter 4 as the first defence layer in traditional computer security. The main focus of this chapter is the traditional authentication, with the use of username and password, and its advantages and disadvantages. 
Chapter 5 provides an introduction to other defence mechanisms that are being kept in place to provide security today. These include various mechanisms such as firewalls, vulnerability scanners, virus detection programs and so on.
The main subject of this thesis is an analysis of so called Intrusion Detection Systems. These are often a comprehensive body of modules and programs specifically tailored to detect any attempt to compromise the data integrity, availability and confidentiality of a network or a computer. These systems have been gaining more widespread use in the last couple of years as more and more organisations have sought better and more centralized methods of securing their networks. An IDS comes in various guises, some very simple packet sniffing tools that are able to raise alarm when specific attacks are detected, others, in the other extreme, are fully fledged, intelligent security systems capable of providing proactive response to many classes of intrusion. 
The intelligent core of an IDS is usually of one of the two following types, or a combination thereof: A pattern matching system relying on information gathered and stored in a database about known attacks. For each of these attacks a signature is generated and stored in a database. The system then tries constantly to match its collection of signatures against in- and outgoing data to detect an attack. An anomaly detecting system takes another approach, namely that of trying to establish what a normal behaviour of a user or user class is, and utilize this to detect a substantial anomaly from this normal. This type of systems is theoretically capable of detecting even new kinds of attack, but is still somehow in the research phase. Precisely for this reason this paper will be more focused towards pattern matching systems as the goal is to provide practical solutions to readers who wish to study the field of computer security in more depth.
Chapter 6 provides a detailed introduction to the main concepts of intrusion detect systems as outlined above. Chapter 7 concerns itself with how IDS technology can be made to exist in a system that is already using a firewall or other types of security mechanisms. Chapter 8 provides analysis and guidelines to how a secured system may be built, what kind of questions one need be asking about a supposedly secured system, and finally how to configure a system in order to achieve better security.
As a practical system in use today, Snort is analysed in more depth in chapter 9. Snort is an open source intrusion detection system that contains many aspects of the topics discussed throughout this paper and constitutes a perfect example for further analysis and practical work. 
 
Users who are not familiar with the terms used in this paper are referred to appendix E containing an explanation of many of these. 
Appendix A provides a short introduction to the TCP/IP network protocols.
Appendix B contains a short overview of the main subjects in the field of cryptography that are used in this paper.
 
Forord 

 

Denne speciale er udarbejdet af Orod Badjelan på Datalogisk Institut ved Københavns Universitet i perioden 1/6/2003 til 28/11/2004 som et skriftligt projekt indenfor datasikkerhed hos lektor Klaus Hansen. 

Formålet med opgaven er at skabe en forståelig og klar beskrivelse af problemstillingerne omkring  de traditionelle sikkerhedsmekanismer på Internettet, for hermed at danne en brugbar baggrund til studie af opgavens egentlig hovedemne, nemlig de såkaldte Intrusion Detection Systems, herefter forkortet til IDS. Disse systemer er beregnet til at beskytte et intranet mod uautoriseret adgang fra det store Internet. Studiet af disse systemer og disses anvendelse udgør fokuset for dette projekt. Dette vil foregå både på et akademisk datalogisk niveau samt et pædagogisk niveau. Dette vil indebære at der vil blive brugt en del tekniske gloser og referencer som stammer fra andre områder i datasikkerhed, såsom kryptografi. Dog vil fokus stadig være på emner som har en stærk relation til IDS, da en gennemgang af alle relevante emner indenfor datasikkerhed ligger uden for dette projekts arbejdsområde. 

Den specifikke målgruppe er altså ikke systemudviklere som ønsker at implemetere et IDS system, men derimod systemansvarelige som ønsker at vurdere behovet for, og dernæst installere og anvende et IDS. Systemadministratorer vil finde kapitlerne som omhandler en egentlig vurdering og installation af IDS systemer meget anvendelige i deres analyse af egne systemer. Desuden kan enhver med generel interesse for computersikkerhed have nytte af at læse rapporten, da de vigtigste emner indenfor sikkerhedsanalyse bliver gennemgået i mere eller mindre detaljeret grad. 

Bilag E indeholder en gennemgang af de i denne rapport benyttede gloser indenfor datasikkerhed, og kan anbefales de læsere som støder på forståelsesmæssige problemer ved gennemlæsning af denne rapport. De gloser som man kan støde på i rapporten som er beskrevet i bilag E vil være markeret med kursiv skrift.

 

 

Orod Badjelan     

Datalogisk Institut ved Københavns Universitet

1        Indledning

 

Før enhver dybdegående analyse af IDS og de komponenter der udgør IDS, er det hensigtsmæssigt at præcisere hvad man egentlig mener med intrusion, og hvilke egenskaber man kan hæfte på dette begreb. For bedre at illustrere begrebet intrusion henter vi et eksempel fra en tilsvarende model i det virkelige liv, nemlig en international lufthavn. En international lufthavn udgør som bekendt et udvekslingspunkt i et land hvor mennesker fra landet kan rejse udenfor, men også hvor passagerer fra det store udland kan få adgang til landet. Lufthavnen har som regel kun en beskyttet ind/udgang, så denne strøm af passagerer kan i princippet være under streng kontrol, hvis dette i øvrigt skønnes nødvendigt. Idealt måtte ingen komme ind i landet medmindre vedkommende henvender sig til paskontrol og verificerer sin identitet. Denne anordning kan sammenlignes med den funktion en firewall har inden for et netværk. 

Kontrol med den ene ind/udgang giver god sikkerhed, men gør også systemet ret ufleksibelt for de medarbejdere som udgør den operative del af kontrollen, hvis disse selv skal benytte samme ind- og udgang til egen trafik. Derfor findes der som regel en anden passage til personale, gerne markeret med advarsel om at udgangen kun er beregnet til ansatte i lufthavnen. Denne passage er som regel under mindre opsyn, da den jo antages kun at blive brugt af medarbejderne hvis hensigter man naturligvis ikke betvivler. Men en terrorist som ønsker at trænge ind i landet, og som har læst på sin lektie i forvejen, kan måske benytte den samme passage til at sikre sig en anden, mindre overvåget vej ind i landet. Dette er et eksempel på en bagdør i et netværkskundepunkt. 

På samme måde kan IP-spoofing sammenlignes med de falske dokumenter en erfaren terrorist benytter ved paskontrol, når der skal skaffes adgang til landet.

Det er dog ikke altid nok at spærre for uvedkommende udefra. Det kan også hænde at der er medarbejdere indenfor selve lufthavnen som af den ene eller anden incitament hjælper en terrorist ind i landet. Dette er et eksempel på, at en legitim bruger indenfor netværket åbner op for ulegitim adgang udefra, hvilket der også skal tages hensyn til.

En mulig terrorist kan dog også vælge helt at se bort fra lufthavnen og komme ind i landet ad en hel anden grænse. Inden for et netværk svarer dette f.eks. til at en angriber skaffer sig adgang gennem en svagt beskyttet trådløs forbindelse.

 

 

Når man åbner for turisme kan man ikke anvende strenge regler hvis man ønsker besøgende ind i landet. Dette svarer til at man har en webserver kørende indenfor netværket. Man skal også være klar over at terroristerne ikke altid kommer udefra. Det kan også være nogle utilfredse medarbejdere der saboterer nogle ressourcer af den ene eller anden grund. 

En terrorist har som regel til hensigt at ødelægge et mål, men der findes andre former for farlig intrusion. Spionage for eksempel er beregnet til indsamling af informationer, som man i sagens natur ikke har adgang til på lovlig vis. I de fleste tilfælde vil tyveri af data fra et netværk være katastrofal for det firma som opererer netværket.

For at beskytte et land som Danmark mod trusler er en simpel paskontrol ved grænserne ikke nok. Ud fra erkendelsen af at Danmark som et åbent land umuligt vil kunne helgardere sig imod indtrængen af fjendtligt indstillede personer, er det vigtigt at kunne detektere disse personer også når de befinder sig i landet, for eksempel ud fra deres aktivitetsmønster. Her i landet har vi for eksempel de to organisationer FET (Forsvarets Efterretnings Tjeneste) og PET (Politiets Efterretnings Tjeneste) til at varetage disse opgaver. 

FET og PET udgør tilsammen en sikkerhedsorgan som har til opgave at samle informationer om, og opspore mulige fjendtligt indstillede personer i Danmark. Disse personer kan så være udlændinge eller danskere, men fælles for dem begge er at de er engageret i aktiviteter som er uforenelige med den danske lovgivning, sådan som den er beskrevet og håndhævet af staten, politiet, domstole, folkeregisteret, banker osv. Indenfor et netværk vil et Intrusion Detection System have præcis samme opgave.

 

 

2        Introduktion

 

Hele 83 procent af verdens 100 største finansielle virksomheder har været udsat for mindst et IT-angreb i de seneste år. Det viser en undersøgelse fra det internationale revisionsfirma Deloitte. Dette er mere end en fordobling i forhold til sidste år, hvor tallet lå på 39 procent. 

Desuden viser undersøgelsen, at 40 pct. af virksomhederne har lidt økonomiske tab som konsekvens af angrebene. Trods de markant øgede angreb på IT-sikkerheden er budgetterne til at imødegå IT-problemer ikke vokset tilsvarende.  [21. august 2004  TV2]

 

De fleste firmaer er opmærksomme på de eksisterende trusler og sårbarheder, men de ved ikke hvordan disse problemer skal takles. Der findes en mængde forskellige kommercielle produkter til dette formål, men ekspertisen omkring implementering og anvendelse af disse mangler. Problemet starter så at sige helt ned på definitionsniveauet, for hvad mener man egentlig med sikkerhed? For overhovedet at kunne takle IT-sikkerhedsproblemet effektivt er man nødt til at gøre sig klart, hvad der helt præcist menes med dette begreb. 

Som sådan er sikkerhed et omfattende begreb og kan antage forskellige variationer, alt efter hvad det er man søger at beskyttet. Specifikt skal man have to parametre i mente her, nemlig mængden af aktiver man forsøger at beskytte fra uopfordret adgang, samt længden af den tidsperiode hvori disse aktiver stadig er værdifulde, i den forstand at fortsat beskyttelse stadig er interessant og ønsket. Denne sidste parameter er yderst vigtig at medtage i analysen af et firmas sikkerhedsbehov, idet en omfattende beskyttelse kræver ressourcer til både oprettelse samt ikke mindst løbende driftsomkostninger, hvorfor det er ønskværdigt ikke at bruge for mange ressourcer på et aktiv, som efter et stykke tid har mistet den oprindelige værdi, som dannede grundlag for implementering og fortsat vedligeholdelse af sikkerhedssystemet.

I vores moderne informationssamfund er der generelt tre aspekter vedrørende et aktiv som er interessante at beskytte, nemlig fortrolighed, integritet og tilgængelighed. Med aktiver menes her entiteter som maskiner, programmer, data, netværkskomponenter, personale, dokumenter, hjælpemidler samt alt andet som på den ene eller anden måde udgør en del af et IT system. Senere, I kapitel 3, vil det blive beskrevet i detaljer hvorledes og i hvor høj grad disse aktiver kan blive udsat for angreb, specielt med hensyn til de allerede nævnte tre aspekter.

 

Et sikkerhedssystem ville selvsagt ikke have et eksistensgrundlag uden en angriber, altså en hacker, hvorfor det er nødvendigt at have et vist kendskab til sådan en. 

Helt uden at gå ind i hvad en hacker er for en størrelse er det nyttigt at gøre sig klart hvordan man stopper angrebet. Dette dokument diskuterer meget detaljeret hvordan man opstiller systemer til at beskytte en computer eller et netværk. Vender man billedet om kan man jo naturligt spørge sig om det ikke er ligeså effektivt at standse angriberen ved kilden, altså forhindre angrebet i det netværk hvor hackeren er placeret. Svaret er at det teoritisk set er en langt bedre strategi, men har sine ulemper. Langt den største ulempe er nok at strategien indebærer at man udelegerer ansvaret for egen sikkerhed til andre, og det kan mange af gode grunde ikke være tilfredse med. Desuden kræver dette en form for censurering og overvågning af brugerens aktiviterer fra et centralt niveau som meget vel kan tænkes at stride imod mange landes eksisterende love på det område. Endelig kræver strategien at alle netværksudbydere (ISPer og andre) er indforstået med at man forhindrer angreb på andre netværk fra eget område, og det er ikke altid muligt, slet ikke i sager om industri-spionage.  

Generelt kan man sige at tre betingelser skal være tilstede for at en hacker (eller en gruppe af hackere) skal udse sig et netværk som mål. Disse tre er, i tilfældig orden:

1.      Motivation. Altså en grund til at foretage angrebet.

2.      Mulighed, underforstået adgang på den ene eller anden vej til systemet.

3.      Metode, altså et værktøj eller speciel viden, der gør hackeren i stand til rent teknisk at kunne angribe systemet.

 

De tre opstillede betingelser er nødvendige i den forstand, at bliver den ene af dem fjernet, har man neutraliseret angrebet. Dette er værd at tage med i overvejelserne. Eksempelvis  kan man jo med fordel fjerne motivationsfaktoren ved at skjule systemets interessante aspekter for en hacker. Ved hackeren ikke at et aktiv findes, er han eller hun jo af gode grunde ikke interesseret i at foretage et angreb. Dette nævnes kun som et meget simplificeret eksempel. Som vi skal se er motivationsfaktoren i praksis ekstremt vanskelig at fjerne.

Motivationsfaktoren er et vidt begreb og kan variere fra menneske til menneske, og dermed vanskelig at gætte. En teenager med et stykke værktøj angriber et system ud fra en helt anden motivation end industrispionen, selvom deres mål tilfældigvis skulle være det samme. Teenagerens angreb er jo helt vilkårlig, og egentlig betinget af systemets blotte eksistens, mens industrispionen går helt målrettet efter specifikke detaljer i systemet, enten i ødelæggelsens øjemed, eller tyveri af data. Som det ses er det ekstremt vanskelig at fjerne motivationsfaktoren her, i det det er vanskeligt at vide med hvilken motivation forskellige hackere kan finde på at angribe systemet, og specielt eftersom det som regel er umuligt at usynliggøre systemet. Derfor er man nødt til at prøve med de to andre betingelser.

En hacker har udover motivation også brug for en metode til at foretage sit angreb med. Efterhånden er der et utal af specialiserede værktøjer som er tilgængelige for alle, og som tillader endog meget sofistikerede angreb på IT systemer. Faktisk i en grad så selv folk uden særlig viden eller ekspertise på området kan foretage ubehagelige angreb på et ellers rimelig godt beskyttet system. Heldigvis er disse værktøjers offentlige tilgængelighed også deres sårbarhed, i det en analyse af disses virkemåde kan benyttes til at implementere en forsvarsmekanisme. Problemet bliver dog igen aktuelt når et for systemet ukendt værktøj bliver benyttet til angrebet, hvorfor en løbende opdatering af systemets og systemadministratorens viden omkring disse værktøjer er af essentiel nødvendighed. Kapitel 5 beskæftiger sig med netop disse forsvarsmekanismer, mens kapitlerne 6, 7 samt 8 vil gå i detaljer omkring de IDS aspekter som vedrører den slags angreb.

Langt den mest effektive måde at forhindre et angreb på er dog ved at fjerne hackerens adgang til systemet. Den klassiske IT sikkerhedsparadigme beskæftiger sig netop med dette aspekt, hvor kontrol af adgang til systemet er i centrum. Kapitel 4 gennemgås klassisk adgangskontrol i detaljer, og vil også kaste lys på den indbyggede svagheder i en sådan kontrol. Kapitel 5 vil også indeholde en gennemgang af metoder og værktøjer, såsom firewalls, som kan facilitere adgangskontrol til netværket. 

 

2.1     Risikoanalyse 

 

En risikoanalyse af systemet indebærer en systematisk gennemgang og klassificering af de risici som systemet kan blive udsat for, herunder en opremsning af samtlige systemets aktiver som kan være i farezonen, med tilhørende vurdering af sandsynligheden for at et aktiv bliver skadet, og hvordan systemet kan genoprettes hvis skaden sker.

Første opgave i en risikoanalyse er at opremse alle de aktiver i systemet som kan blive udsat for angreb, og forbinde en veldefineret værdi ved hel eller delvis tab af disse aktiver. Lad os kalde denne  for Tabsværdien. Denne værdi afhænger naturligvis af det aktiv den er forbundet med. Dernæst er det vigtigt at kunne estimere med hvor stor sandsynlighed et aktiv kan blive udsat for angreb. Dette er tal mellem 0 og 1 som man knytter til et aktiv. Det er vigtigt her at estimatet er så tæt på den korrekte værdi som muligt. Denne sandsynlighed kalder vi for Tabssandsynligheden. 

Den sidste opgave i analysen er at opremse alle de strategier der gør at risikoen for angreb kan minimeres eller helt elimineres. Disse strategier kan omhandle hele systemet, men kan også specificeres i forhold til enkelte aktiver i systemet. Lad os kalde en sådan strategi for Tabskontrol. 
Det afgørende ved risikoanalysen er at man ud fra tabsværdi og tabssandsynlighed kan vælge den bedst egnede tabskontrolstrategi. En tabskontrolstrategi kan falde i en af de tre hovedkategorier:

        Eliminering af risiko for angreb. Dette kan gøres ved at ændre på sikkerhedskrav til systemet, eller andre af systemets facetter. For eksempel kan man ved at overgå til SSH og lukke for telnet servicen på en Unix Shell Provider fjerne mange af de risici der er forbundet med en usikker telnet service. 

        Flytte aktiver til andre systemer eller organisationer, eller ved at købe sig til en forsikring der dækker tabsværdien. Dette svarer lidt til outsourcing, i det aktiviteter flyttes til specialiserede firmaer, som har den nødvendige ekspertise og værktøjer til at håndtere netop sådan en situation. Eksempelvis kan man med fordel vælge at hoste en hjemmeside hos en provider i stedet for selv at have en server stående, som kan være udsat for angreb hvis man ikke vedligeholder sikkerhedsniveauet.

        Acceptere risikoen ved at have en strategi til håndtering af tabet, når/hvis angrebet har fundet sted. Dette svarer faktisk til selvrisiko.

En risikoanalyse indeholder som sagt en såkaldt cost benefit analyse til at afgøre hvilken strategi er  brugbar for at beskytte et givent aktiv. Dette gøres ved at knytte et tal, en kvotient, til et aktiv og den omkostning der skal til for at beskytte dette aktiv i henhold til en af de tre strategier skitseret ovenfor. 

Først multiplicere man tabsværdien med tabssandsynligheden. Dette kalder vi for tabsomkostningen. For nu at kunne vælge en af de tre hovedkategorier for tabskontrol benytter vi følgende formel:

(tabsomkostning før tabskontrolstrategi) – (tabsomkostning efter tabskontrolstrategi)
___________________________________________________________________
(omkostning ved implementering af tabskontrolstrategi)
 

Ovenstående formel benytter man til alle tripler (tabsværdi, tabssandsynlighed, tabskontrolstrategi). Derved har man overblik over den relative omkostning forbundet med implementering af de forskellige strategier. Man vælger så den tripel med den højeste kvotient.

Som sådan er risikoanalyse ikke et begreb som udspringer fra datalogien. Begrebet kendes allerede i flere detaljer fra økonomi og i særdeleshed operationsanalyse og heltalsoptimering. En grundig gennemgang af risikoanalyse ligger egentlig udenfor projektets omfang; her vil der blot blive opremset de nødvendige komponenter for at gennemføre en sådan analyse:

 

        Identificering af aktiver: En komplet opremsning af samtlige aktiver i det system man ønsker at beskytte. I et typisk IT-firma kan det være hardware, software, data, personale, fortrolige dokumenter, arbejdsforhold til andre firmaer, markedsføring, kontakter osv. 

        Afgørelse af sårbarheder: En god analytiker skal finde de svage punkter i systemet og sætte ekstra fokus på de steder der er mulighed for brud på fortrolighed, integritet og tilgængelighed.

        Vurdering af sandsynligheden for udnyttelse: Et sikrer system kan stadigvæk misbruges af en ondskabsfuld intern bruger. Risikoanalyse skal også tage højde for risici der skyldes misbrug af systemet af lovlige brugere.

        Udregne det forventede tab: Dette er egentlig tabsomkostning efter tabskontrolsstrategi, som udregnet ovenfor.

        Overlevelse og valg af ny kontrol: Risikoanalysen skal også kunne udregne en nødplan i det tilfælde skaden sker. Den skal kunne udregne hvilke hjælpemidler man har brug for, for at kontrollere skaden, hvordan disse kontrol påvirker de aktiver de kontrollerer og hvilken kontrol er bedst og mest kosteffektiv.

        Redde projektet: Hvis risikoen forvandles til realitet, hvordan skal man redde projektet, altså sine aktiver.

 
Der findes adskillige argumenter både for og imod risikoanalyse. Her følger en analyse af fordele og ulemper.

Fordele

Risikoanalyse forbedrer viden omkring de kendte svagheder i systemet og kan bruges til at overbevise ledelsen til at finde et god balance mellem skade og kontrol. Via en systematisk risikoanalyse kan man identificere aktiver, sårbarheder og mulige modforholdsregler i en virksomhed og forberede stærke argumenter for at vælge passende kontrol. Risikoanalysen kan også forhindre ledelsen i at købe dyre løsninger der ingen effekt har, eller hvor prisen overstiger skadens omkostninger.

Ulemper

Risikoanalysen er baseret på en del statistiske tal. Disse tal kan være svære at analysere sig frem til, ligesom forskellige opfattelser af en situation eller værdi kan let give meget forskellige resultater i risikoanalysen. En risikoanalyse er ikke noget der blot skal overstås inden man starter et projekt, men derimod noget der skal opdateres løbende og der skal tages højde for nye informationer der kan ændre risikoværdien. Derudover kan det give en falsk fornemmelse af sikkerhed og en tilbøjelighed til at tro at den beregnede skadekost er præcis. 

Som sagt er risikoanalyse et stort og omfangsrigt studie i sig selv. Interesserede i yderligere gennemgang af emnet henvises derfor til litteraturlisten, specielt [SC], [OB]. 

 

2.2     Sikkerhedsplan

 

For at kunne adressere et firmas sikkerhedsbehov, er det som sagt vigtigt at danne sig overblik over de forskellige aspekter og komponenter der indgår i sikkerhedsvurderingsprocessen. I sidste ende skal alle disse overvejelser munde ud i en sikkerhedsplan, som er et gennemtænkt dokument der nøje beskriver et firmas mål med sikkerhed og i hvor høj grad firmaet er afhængig af de beskrevne sikkerhedstiltag. Et sikkerhedsdokument beskriver blandt meget andet hvem der har sikkerhedsansvaret for de enkelte delkomponenter i systemet. Her kan man også læse i hvor høj grad de ansvarlige besidder viden og ekspertise for at kunne varetage deres arbejde og hvor denne viden og evt. efteruddannelse skal komme fra. Groft set kan man sige at en implementering af et IDS er værdiløs uden en god sikkerhedsplan. 

Nedenfor er en opremsning af de vigtigste aspekter som skal være tilstede i en sikkerhedsplan. 

        Sikkerhedspolitik: Sikkerhedspolitik afspejler firmaets politik i henhold til hvem der skal have adgang til systemet, samt hvilke systemer hvortil adgang er tilladt, og i hvilken omfang hver bruger har adgang til de forskellige ressourcer.

        Nuværende tilstand: En grundig vurdering af systemets sikkerhedstilstand på et givent tidspunkt kan hjælpe med at finde eksisterende sårbarheder, og opstille krav til den kommende tilstand. 

        Sikkerhedskrav: De krav man stiller til systemet skal være korrekte, konsistente, realistiske og fuldkommende. Sagt på anden måde, de skal kunne verificeres vha. testprogrammer, de skal kunne imødekommes uden en uoverskuelig, kompleks og omkostningsfuld implementering, samt at de skal kunne dække alle facetter af sikkerheden i firmaet og ikke efterlade huller.

        Mulig kontrol: Systematisk opstilling af sikkerhedskrav resulterer i forståelse af systemet behov. Sikkerhedsplanen skal kunne foreslå de bedst mulige kontroller der kan opfylde systemets sikkerhedsbehov. Kapitel 5-8 analyserer de mulig kontroller der kan anvendes til forskellige systemer, men det er op til de enkelte firmaers sikkerhedsplan at vurdere hvilken kontrol der passer bedst til firmaet sikkerhedskrav.

        Ansvar for implementering: En vigtig del af sikkerhedsplanen er opdeling af ansvar mellem de ansatte i henhold til deres funktioner i organisationen. Den enkelte ansat i firmaet er ansvarlig for at opretholde sikkerheden indenfor eget arbejdsområde; dette skal fremgår klart af sikkerhedsplanen, ligesom et periodisk opsyn med denne ordning skal være tilstede, som også fremgår tydeligt i planen.. En Projektleder er ansvarlig for sikkerhed af data og de maskiner der indgår i projektet som sådan, men uddelegere naturligvis dette ansvar ned til de enkelte ansatte i henhold til disses funktion inden for projektet. Databaseadministratoren er ansvarlig for integritet af data. Netværksadministratoren er ansvarlig for integritet, fortrolighed og tilgængelighed af data og programmer osv.

        Tidsskema: Sikkerhedsplan skal inkluderet et tidsskema, der viser hvordan og hvornår hvert element af planet er udført, med både start og sluttidspunkter.

        Fortsat opmærksomhed: Sikkerhedsplanen skal også indeholde et system der periodisk kontrollerer kvaliteten af sikkerheden og sørger for at systemet forsat er i en sikker tilstand.

For interesserede i en mere tilbundsgående analyse af de mange aspekter ved udarbejdelse af en sikkerhedsplan henvises der til litteraturlisten [OB], [SC]. 

 

2.3     Juridiske overvejelser

 

Ved analyse af personlig data og netværkstrafik vil der altid være visse juridiske komplikationer. Dette kan betragtes som overvåning og registrering af andres personlig handlinger, oplysninger og vaner. Enhver overvåning og registrering af personers private data og handlinger er forbundet med mange juridiske krav. De forskellige lande har dog forskelligt syn på sagen. Nogle lande som Filippinen har ikke streng lovgivning på området, hvor andre lande som USA har meget strenge regler, med meget stor straf som følge, ved overtrædelse. I Danmark trådte ”Lov om behandling af personoplysninger” i kraft pr 1.juli 2000, som primært lovgiver på området ”elektronisk data behandling” af personoplysninger. Den lovgiver blandt andet om hvilke data der må behandles, til hvilket formål, etc. 

Siden er der kommet flere retningslinjer og denne udvikling forventes fortsat i fremtiden, hvor der nok kommer flere detaljerede lovparagrafer [DT]. Da der altid vil være en vis sandsynlighed for at disse lov bliver ændret, og da disse varierer fra land til land har forfatteren i det her speciale valgt ikke at berøre disse juridiske overvejelser og fokuserer hellere alene på de interessante teknologier i netværkssikkerhed.

Der skal således understreges at læseren selv er forpligtet til at undersøge de nyeste juridiske overvejelser ved enhver implementation eller anvendelse af  de nævnte teknologier i henhold til det pågældende land.

3        Trusler og Sårbarheder
 
”It is easy to run a secure computer system. You merely have to disconnect all dial-up connections and permit only direct-wired terminals, put the machine and its terminals in a shielded room, and post a guard at the door.”
                                                                                        -F.T. GRAMPP AND R.H.MORRIS [FIS]

 

I dette årtusinde eksisterer Sovjetunionen ikke mere. Man kan altså ikke lukke en lufthavn for turister mere. Nogle turister kommer med falske pas, nogle af dem er spioner, nogle har en dødelig sygdom, nogle har en bombe i deres kuffert, nogle vil sælge defekte varer, nogle er måske ikke kriminelle, men når de ser åbne butikker bliver de forvandlet til tyve. Så selv med alle sikkerhedsforanstaltninger kan man ikke helgardere sig, da nogle af disse tilfælde er uundgåelige.

Når man åbner for Internettet er man klar over nettets trusler. Derfor benytter man sig af sikkerhedsmekanismer som kryptografi, firewalls osv. til at begrænse udefrakommendes rettigheder.

De eksisterende svagheder og mulige trusler øger risikoen for at værdifulde aktiver såsom data, programmer og hardware bliver udsat for angreb med henblik på brud på fortrolighed, integritet og tilgængelighed. Det første skridt imod disse trusler er en anerkendelse af deres eksistens. Dette er det primære formål med dette kapitel. Kapitel 5,6 og 7 vil omhandle forsvarsmekanismerne. 

En komplet liste over alle de mulige trusler er nok til at fylde en hele bog med [HE].

Herunder følger der en liste over nogle af de vigtigste udvalgte klasser i denne kategori. Disse er  forsøgt opdelt i 5 kategorier:

 

1)      Internet protokol svagheder (IP sårbarheder)

2)      Uautoriseret aflytning og adgang

3)      Uønskede ondskabsfulde programmer (eks. Virus, Orm osv.)

4)      Bugs og programmernes indbyggede fejl

5)      Word Wide Web vanskeligheder

 

3.1     IP sårbarheder

 

Internet Protokollen (IP) er det første protokollag i den TCP/IP model der sørger for at alle data kommer til destinationen over Internettet. Bilag A indeholder en nærmere beskrivelse af TCP/IP og Internettet generelt. IP er en såkaldt Connectionless og Stateless protokol. Dvs. at alle pakker er selvstændige og kommer ikke nødvendigvis fra den samme router hver gang. Denne facilitet skaber en del sikkerhedsproblemer hvor man ikke kan stole på pakkernes identitet og integritet. Nedenunder findes en gennemgang af de indbyggede svagheder i den model som IP i version 4 indeholder: 

Hvis man kigger i en IP header(se figur 1) kan man se at bit 64 til bit 80 er reserverede til en checksum. Denne checksum er faktisk en blok checksum der bliver brugt til at kontrollere enkelte bit fejl under transmission af data. Denne checksum er ikke en krypteringsbaseret checksum. Hvis en hacker ændrer indholdet af IPpakken, kan han også nemt ændre denne checksum. Derfor skal man ikke tage fejl og opbygge sikkerhedssystemet baseret på denne checksum. En anden svaghed ved  IPheader er feltet ”Source address”(afsenderens adresse bit 96-128). Det er ikke nogen garanti for at senderens adresse er den adresse som pakken virkelig kommer fra. Denne type angreb medfører en klasse angreb betegnet som ”Source address forgery attack”, hvor angriberen sender sine pakker med et falsk IP nummer (afsenderens adresse) så det ser ud som om de kommer fra en person (maskine) man stoler. Håbet er selvfølgelig at modtageren vil udføre nogle handlinger baseret på denne tillid. Der forventes her ikke nogle pakker retur (hvis man sender pakker tilbage, bliver de jo sendt til den rigtige adresse). F.eks. kan der sendes en kommando sammen med pakkerne til systemet, hvorefter systemet sender en e-mail med ens password fil.

Figur 1 : IP header

 

I det tilfælde man bruger en TCP forbindelse, vil den rigtige maskine (ejeren af det forfalskede IP nummer) reagere på ens svarpakke ( ifølge trevejs handshake, se bilag A) ved at nulstille forbindelsen da han ikke har bedt om det. Dette er ikke hvad hackeren ønsker sig. Derfor skal angrebet være komplet før den rigtige ejer nulstiller forbindelsen. Denne situation er ikke ønskelig for en hacker. Derfor vil en hacker normalt sørge for at den rigtige maskine (ejeren af IP nummeret) går ned, før han foretager angrebet (f.eks. vha. DOS se afsnit 3.2.1).

 

3.2     Uautoriseret aflytning og adgang  

 

I den klassiske netværkssikkerhed opdeler man denne klasse i fire kategorier: afbrydelse, aflytning, modifikation og fabrikation.

Figur 2 : Fire mulig uautoriseret aflytning og adgang metoder

 

3.2.1    Afbrydelse (”Interruption”)

Her blokerer gerningsmanden for adgang til et system. Afbrydelsen kan foregå ved fysisk at ødelægge kommunikationsveje eller medier som data er lagret på (f.eks. kan man i vores lufthavnseksempel ødelægge landingsbanerne eller kontrolrummet). I computerverdenen vil en angriber dog sjældent ty til fysiske angreb. Der findes dog flere måder at angriber en server på således at dens normale aktiviteter på nettet bliver midlertidigt afbrudt. Hvis serveren ikke er særligt beskyttet dertil, kan man for eksempel oversvømme en service på maskinen med et overskud af data  som datamaten ikke er gearet til at kunne håndtere, og derfor tvinge denne service, og dermed maskinen ned. Dette går typisk under navnet Denial Of Service, eller DOS angreb.

DOS angreb bliver typisk rettet mod services som er datakritiske, i den forstand at hvis servicen ikke tager imod en anmodning, så kan servicen regne med at data bliver tabt. Dette gælder for eksempel for en mailserver. Hvis modtager datamaten afviser at tage imod en mail på grund af overbelastning kan vigtig data går tabt. Derfor er der ikke indbygget en almindelig mekanisme i sådan en service som lukker for flere henvendelser i tilfælde af overbelastning, som tilfældet er med for eksempel web servere.  

Det er meget svært at gardere sig mod DOS angreb, hvis den service der bliver angrebet er af den datakritiske type. DOS er upopulært, da man bruger så meget trafik som normalt kan spores tilbage til afsenderen.

 

3.2.2    Aflytning (”Interception”)

Her aflytter angriberen al transmission (eller dele heraf) til eller fra en datakilde (brud på fortrolighed). Dette angreb er et passivt angreb og næsten umuligt at opdage. Man behøver ikke engang have adgang til telefonlinjer. Med den nuværende teknologi kan man aflytte et kobber kabel fra 200m afstand, eller man kan aflæse en skærm på en rimelig afstand, eller lytte sig til hvad brugeren taster på sit tastatur og derved aflure adgangskoder. Aflytning bliver benyttet i spionverdenen. Man foretager aflytning med to formål. Enten er det et forsøg på at opfange adgangskoder og andre følsomme oplysninger, eller også er det for at drage konklusioner på basis af den trafikmængde som en knudepunkt i et netværk genererer.  Eksempel på det sidste er en trafikanalyse for at afgøre om en given militærbase er mere aktiv, og dermed i en ny planlægningsfase nu, end måneden før. 

Der findes en række værktøjer (protokoller) der giver mulighed for at etablere en sikker forbindelse mellem to endepunkter (f.eks. SSH). Nogle af disse værktøjer giver stærke krypteringsmuligheder til at hemmeligholde følsomme data (f.eks. kreditkortnummer) i de elektroniske handelstransaktioner (f.eks. SET og SSL). Disse værktøjer kan godt gemme indhold af data men de er ikke særlig effektive imod trafikanalyse, da en trafikanalytiker stadigvæk analyserer trafikken baseret på mængden af data, senderens og modtagerens adresse samt antallet af forbindelser. Der kan man måske hæmme trafikanalysen ved at dække de interne adresser på de to store virksomheder ved hjælp af ”Virtuelt privat netværk” VPN. Aflytning kræver at man enten har fysisk adgang til firmaet (dettes kabler eller trådløs netværk), eller at man sidder på en router meget tæt på det ene punkt (helst den router deres firewall sidder på) da IP’s natur kan tillade at pakkerne bliver sendt via forskellige routere.

En form for lovlig aflytning bliver kaldt ”sniffing”. Sniffing kan foretages af en netværks-administrator, hvor han kan kontrollere netværkstrafikken.

 

3.2.3    Modifikation (”Man in the middle”)
Her sidder angriberen mellem de to parter der kommunikerer med hinanden. Man afbryder forbindelsen mellem to punkter. Derefter præsenterer man sig selv som den modsatte part overfor begge parter. Man modtager data fra et punkt og modificerer det og sender det til modtageren. Denne type angreb er et brud på dataintegritet og skal tages alvorligt. Man kan benytte sig af kryptografi og timestamps for at undgå denne type angreb. For at kunne foretage denne type angreb skal man have adgang til en router tæt på et af knudepunkterne. IP’s natur gør også denne type angreb mere besværlig, når de selvstændige pakker selv kan vælge forskellige routere afhængigt af internettrafikken. Derfor er det af vital betydning at den router angriberen gør brug af ligger sådan at alle pakkerne fra afsender eller modtager går igennem den.

 

3.2.4    Fabrikation

Den type angreb er brud på autentifikation. I den simpleste form stjæler man en anden persons identitet (f.eks. brugernavn og adgangskode) og bruger det til at autentificere sig selv overfor en server. Session hijacking er et andet eksempel på fabrikation. I dette tilfælde finder angriberen en igangværende forbindelse mellem to parter, f.eks. en bank og en kunde. Angriberen sørger for at kundens server går ned (DOS) og overtager sessionen.  Her kan man sikre kommunikationslinien ved hjælp af kryptering (f.eks. vha. IPSEC eller SSH). Samtidig kan det kræves at hver transaktion bliver verificeret ved hjælp af digital underskrift (eksempelvis vha. SET eller SSL). Man kan også benytte sig af stærk autentifikation (f.eks. vha. smartcards) for at undgå en situation hvor kreditkortnummeret eller adgangskoden bliver stjålet.

 

3.3     Ondskabsfulde programmer

 

En typisk angriber vil lave indbrud i et system med henblik på brud på fortrolighed, integritet, autentifikation samt afbrydelse. I visse tilfælde er angriberen dog ude efter et angreb af en skala som umuliggør personlig indtrængen i et system, simpelthen fordi målet med angrebet er alle maskiner tilsluttet et helt netværk, eller endnu større. I sådanne tilfælde vil angriberen typisk forsøge at skrive et program som ved eksekvering på en maskine udfører den opgave som angriberen selv ville have udført ved personlig indtrængen. Det er hvad der menes med ondskabsfulde programmer. 

Ondskabsfulde programmer er ikke nye i datalogiens verden, og har været kendt og studeret helt tilbage siden 70erne. Disse bliver klassificeret ud fra nogle simple kriterier såsom måden de spreder sig på, måden de lagrer sig på, om de efterlader en bestemt signatur som gør det nemt at detektere dem, om de eksekverer en gang eller flere gange osv. Nedenfor er de forskellige typer beskrevet nærmere. 

Typisk benytter disse ondskabsfulde programmer sig af kendte svagheder i systemet til at lade sig hente ned og videreeksekvere i en eller anden form. 

For at forstå ondskabsfulde programmer skal man gøre sig klart hvad disse er, hvordan de spredes, og hvordan de påvirker systemet. 

Et ondskabsfuld program er som navnet siger blot et program, skrevet i et eller andet programmeringssprog, og oversat vha. en eller anden compiler. Altså er der strukturelt set ingen forskel mellem disse programmer og ganske almindelige applikationer som man installerer på sin computer. 

At et ondskabsfuld program er et ganske almindeligt program betyder også at det, for at inficere et system er nødt til at blive lagret i systemets hukommelse, altså RAM, og blive eksekveret. Hvordan det ondskabsfulde program bærer sig ad med at udføre denne opgave er forskellig fra program til program, men i det hele taget skal programmet først hentes ned til maskinen før dette skridt. Det kan så også gøres på mange forskellige måder. Eksemplet med vira vedhæftet e-post er vel almindelig kendt, og har ført til spredning af en hel række af vira over Internettet over de foregående par år. Ondskabsfulde programmer vides også at sprede sig via IRC chat kanaler, fildelingstjenester såsom Kazza, eller bugs i netværkssoftware, såsom sendmail på Unix, eller DCOM servicen på MS Windows NT varianter. 

Ondskabsfulde programmer kan opdeles i to hovedkategorier, nemlig de programmer som er afhængige af andre værtsprogrammer (til at gemme sig i for eksempel) og de programmer som uafhængige af andre programmer. Disse to kategorier vil blive beskrevet nærmere nedenfor. 

 

3.3.1    Host programmer (afhængige)

Disse programmer har den egenskab at de skal integrere sig i et andet værtsprogram for at blive aktiveret. Tricket er at brugeren eller systemet ledes til at tro at man aktiverer et program som man stoler på, men man får samtidigt aktiveret det ondskabsfulde program.

Når et ondskabsfuldt program er aktiveret, for eksempel ved at brugeren åbner en e-post vedhæftede fil, kan det følge flere strategier. Programmet kan eksekvere én gang, ødelægge en systemressource, slette disken osv. og ellers holde op med at virke indtil næste gang det er aktiveret. Det kan også vælge at gemme sig i en anden fil som vides med bestemthed at blive eksekveret ofte, og dermed bliver det ondskabsfulde program også selv eksekveret ofte. Dette kan for eksempel gøres ved at det ondskabsfulde program finder en eksekverbar fil, og gemmer hele sin kode i starten af denne fil. Når brugeren, eller systemet, så aktiverer denne fil vil den første kode der bliver eksekveret være det ondskabsfulde program, mens værtprogrammet kan få lov til at blive eksekveret bagefter. Dette kan gøre det meget svært at detektere eksistensen af det ondskabsfulde program. For at gøre sig endnu sværere at detektere kan det ondskabsfulde program i stedet gemme sig i slutning af filen, og blot indeholde en hop instruktion i starten af filen. Hvis værtsprogrammets filstruktur kendes i detaljer, kan det ondskabsfulde program også vælge at gemme sig i stumper overalt i værtsprogrammet, således at en adskillelse af de to bliver fuldstændig umulig. 

 

Ondskabsfulde program har ofte en eller flere af nedenstående karakteristikker: 

 

Salami angreb: Programmet sender hver gang en lille sum penge fra en konto til en anden. Det er yderst vigtigt for dette typeprogram at være komplet anonym og udetekterbar, i det programmets egentlig ophavsmand er højest sandsynligt den samme som ejer den konto hvortil pengene bliver overført, og kan blive pågrebet ved første forsøg på at hæve pengene. 

Covert channel: En kommunikationskanal der muliggør overførsel af informationer på en måde som ikke er udtænkt af designeren af denne kommunikationsfacilitet.

Trap dør: Programmøren laver en bagdør i programmet for at kunne komme forbi sikkerhedsmekanismerne i udviklingsfasen. Ofte glemmer programmøren at slette disse bagdøre før produktionen. En af de tidligere versioner af Multics operativsystemet viste sig at indeholde en bagdør som blev udbedret i senere udgaver. 

Trojansk hest: Dette er et program med en skjult sideeffekt som ikke er noteret i programdokumentationen. For eksempel er Back Orifice og Netbus to netværksmanagement hjælpeprogrammer til Windows miljøet som i virkeligheden er to hacker programmer der tillader uautoriserede brugere at få adgang til systemet og overtage kontrollen med det indre netværk via Internettet. 

Logisk bombe: Dette er et skjult program, som bliver aktiveret hvis en bestemt betingelse bliver opfyldt. Casino virus er et virus der bliver aktiveret når systemet viser 15. JAN, APR eller AUG. Virus: Virus er også et afhængigt program der gemmer sig i et andet program og kan replikere sig selv. Vira findes i flere varianter. En virus kan sprede sig fra en computer til en anden via netværket, diskette o.l., når man installerer (eller aktiverer) de modtagne inficerede programmer. Denne egenskab gør virus til computerens fjende nr.1. Virus kan opdeles i tre grupper (denne opdeling hjælper os med at generere antivirusprogrammer, mere herom i afsnit 5.3).

 

Gruppe 1: Disse vira er de nemmeste at opdage fordi de ændrer størrelsen af host programmet.

Parasit Virus: Dette virus sætter sig på eksekverbare filer ( .com og .exe i MS Windows). Når man kører disse filer, replikerer de sig selv til de andre eksekverbare filer. Starship og Dark Avenger er to eksempler på parasit virus. Starship bliver aktiveret når man modificerer filrettigheder på en smittet fil (langsom metode). Dark Avenger aktiveres når man åbner filen og smitter samtidig (hurtig metode).

Componian virus (PATH): Dette virus udnytter den svaghed der findes i operativsystemet. I operativsystemet Windows(Dos) gælder det at når man indtaster et filnavn, søger Dos først at finde en fil med det samme navn med efternavnet .COM. Hvis det ikke findes, søger den efter efternavnet .EXE og til sidst .BAT. Viruset udnytter denne facilitet og gemmer sig i en brugbar fil med et højere prioritets efternavn (f.eks. autoexec.com). Den samme facilitet eksisterer i Unix, hvor man søger efter filen i brugerens sti (path).

Bootstrap virus: Dette virus kopierer master boot sektoren til et andet sted på disken og placerer sig selv i stedet for. Derefter opretter viruset en pointer der peger på starten af bootsektoren. Når man tænder maskinen (eller rebooter) bliver viruset først læst og ført ind i hukommelsen, derefter bliver bootsektoren læst ind og udfører sin service. Bootstrap virus har en klar fordel i at det bliver kørt i et miljø helt uden kontrol og overvågning, da operativsystemets normale sikkerhedsmekanismer jo slet ikke er trådt i funktion endnu. Stonde virus (også kaldet New Zealand virus) er et godt eksempel på et virus der udfører netop samme procedure. Figur 3 illustrerer virusets virkemåde.

Figur 3 : Bootstrap virus

 

 

Gruppe 2: Disse vira er besværlige at opdage (med en simpel virus scanner) fordi de komprimerer størrelsen af filen og hæfter sig til filen på en måde hvor man ikke kan se ændringer i filens størrelse, dato og/eller checksum.

Stealth virus: Dette virus er blevet designet til at gemme sig for antivirus programmer. Når dette virus har smittet et program (en fil), komprimerer den størrelsen af filen (som er blevet stor) til den oprindelige størrelse så de almindelige virusscannere ikke kan opdage viruset (pga. fil længde).

Udover komprimering gemmer dette virus sig selv i en sektor og markerer sektoren som ”bad sector” i FAT. De andre programmer vil ikke lægge mærke til denne sektor, da de normalt hopper over bad sectors.

Polymorfisk virus: Når dette virus replikerer sig selv, laver det funktionelt ækvivalente kopier der har forskellige bit mønstre. Derfor vil virusets signatur ændre sig hver gang. Ligesom ved stealth virus benytter dette virus sig af komprimering, men derudover krypterer det også sig selv med en tilfældig nøgle. Næste gang man kører værtsprogrammet, benytter man denne nøgle til at dekryptere viruset. Når viruset replikeres igen, vælger det en anden tilfældig nøgle. Dette gør viruset meget svær at opdage.

Gruppe 3: Disse vira er uafhængige af operativsystem og hardware platform. Mailsystem og andre netværks tjenester vil være et godt miljø hvortil man kan sprede disse vira.

Macro virus: Macro virus adskiller sig fra de andre virustyper (gruppe 1 og 2), idet det smitter dokumenterne i stedet for eksekverbare filer. Disse vira vil hægte sig til en data fil og på denne måde kan de komme forbi integritetsbeskyttelsesmekanismer der normalt undersøger eksekverbare filer. En macro er et eksekverbart program der er indkapslet i et tekstdokument eller andre typer af filer. Brugeren benytter en macro til at automatisere gentaget arbejde for at spare på tasteanslag. Det der gør det muligt at skabe macro virus er en autoeksekverings macro facilitet, hvor macroen bliver aktiveret uden brugerens interaktion. Dette kan ske når man udfører en anden kommando (f.eks. gem) eller der sker en anden handling (feks. Åbne eller lukke et dokument). Macrovirus er meget populært blandt Microsoft produkter (mest Office pakken). Word og Excel er to eksempler på disse produkter. Macro virus angriber normalt .DOC og .DOT filer. Når filen NORMAL.DOT er blevet smittet, bliver alle for nyligt skabte .DOC filer smittet.  ”I Love You” er et macro virus der netop opfylder ovennævnte betingelser. Viruset spreder sig via e-mail og hver gang denne mail bliver læst af en ny bruger, får viruset adgang til brugerens adressebog og sender sig selv til de nye ofre. 

 

3.3.2   Uafhængige ondskabsfulde programmer

Disse programmer er i modsætning til vira (som bruger værtsprogrammer) selvstændige. Dvs. at de behøver ikke at gemme sig i et andet program for at kunne blive aktiveret. De bliver tit brugt til afbrydelse (DOS) og kan blive opdaget lynhurtigt, efter at de har skadet systemet.

Bakterie (Rabbit): Denne type programmer replikerer sig selv hver gang de bliver aktiveret. Bakterier reproducerer eksponentielt og misbruger eventuelle processorressourcer samt fylder i   hukommelsen og på diskpladsen. Fredag den 13. er en virus som har netop denne egenskab. Viruset virker på den måde, at hver gang man fanger interrupt 21, forøges .EXE filer med 1808 bytes.

Orm (Worm) : Netværks Orm bruger netværkskommunikationslinjer til at sprede sig selv fra et system til et andet. En Orm kan opfører sig som et virus, bakterie eller trojansk hest. 

Orme kan for eksempel sprede sig via e-mail og når de har fundet en adressebog kan de sende en kopi af sig selv til alle i adressebogen. Som et typisk eksempel på orme af denne type nævnes

 ”I Love You” og ”Bubble Boy”.

 

 

3.4     Bugs og programmernes indbyggede fejl  

 

Der findes ofte nogle huller i de eksisterende prorammer, som en hacker kan benytte til at få adgang til en computer eller overtage root rettigheder i et netværk. Disse bugs bliver normalt rettet når softwareleverandøren opdager dem, men nogle gange kan man se de samme fejl i flere generationer af et produkt. Som et eksempel nævnes Unix- kommandoen ”Finger”. Finger har en fast størrelse buffer. Dvs. at hvis den modtager et stort input kan den overskrive de første bytes i sin buffer, hvad der kan medføre at man kan taste nogle kommandoer (f.eks. rm –rf) med roots rettigheder. Nogle gange er problemet meget stort, fordi fejlen ligger på protokolniveau. Som et eksempel kan man pege på SMTP, FTP og NFS.

SMTP (”Simpel Mail Transport Protocol”): SMTP er et Internet standard protokol for at sende og modtage e-mail. SMTP er ikke selv et stort problem, men SMTP servere kan betragtes som tiltrækkende mål for hackeren. Et program der afleverer e-post til brugeren har tit brug for at kunne køre med enhver modtagers rettigheder. Sendmail er en Unix implementering af SMTP der kører med roots rettigheder. Sendmail er blevet udnyttet af hackere flere gange for at bryde ind i et system. Internet Orme er et godt eksempel på denne type angreb (se afsnit 3.3.2). 

Et alternativ for at formindske risikoen er at man benytter andre implementationer af SMTP, hvor der ikke køres med roots rettigheder. Man kan også sørge for at alle indkommende mails bliver først sendt til en proxy server ( se afsnit 5.1.5 ), hvor de kan blive analyseret, før de bliver sendt til modtageren. 

FTP ( ”File Transfer Protocol”): FTP er en protokol der sørger for at man kan downloade (kopiere) filer fra en computer til en anden. Der findes to tilfælde hvor man vil benytte FTP. I det første tilfælde vil en bruger gerne downloade nogle filer på sin computer (normalt indre netværk). Risikoen ved dette er ikke større end ved at bruge HTTP. Det værste scenarium her er man kan downloader en virus eller en trojansk hest ind i systemet. Det andet tilfælde er hvis man gerne vil tillade andre at downloade ens offentlige filer. Dette tilfælde er mere risikabelt. En udefra kommende må logge ind på systemet med brugernavn ”anonymous” eller ”ftp”. FTP dæmonen kører med roots rettigheder når den skal verificere et password. FTP kræver at man åbner forbindelserne til endeknuden via port 20 som ligger under 1024. Hvis den udefra kommende kan skrive til disken, kan denne protokol betragtes som farlig. Derfor skal man holde offentlige dokumenter på et separat areal og sørge for at arealet er skrivebeskyttet. Den anden vigtige ting er at man skal sørge for at Passwordfilen ikke ligger i FTP området. 

NFS (”NetWork File System”): NFS er et RPC (Remote Procedure Call) baseret filsystem. NFS er som andre implementationer af RPC protokollen baseret på gensidig tillid. I et RPC-baseret system skal man kunne ”mount” (flytte) filer eller objekter fra en maskine til en anden. Dvs. at de andre maskiner kan overtage rettigheder til andres filer. Dette kan medføre en del seriøse problemer, da en hacker for eksempel nemt kan NFS-mount’e et filsystem. 

RPC virker ovenpå TCP eller UDP. Et subsystem der bruger RPC over UDP kan være mere risikabelt, da det kan miste pakker, duplikere eller medføre andre sikkerhedsproblemer der kan skyldes UDPs natur (se bilag A). 

De fleste RPC-baserede servere bruger ikke et fast portnummer. De accepterer ethvert portnummer som operativsystemet tildeler dem og registrerer denne tildeling med en portmappe. Dette tilfældige portnummer gør pakkefiltrering (se afsnit 5.1.2) endnu besværligere, da man ikke kan bestemme hvilken port der skal være lukket. En portmappe har en del ekstra egenskaber der er mindre sikkerhedsvenlige. For eksempel kan en portmappe fortælle hvem som helst i netværket, hvilken service (og på hvilket portnummer) der køres på dit system (via rpcinfo kommando). Dette er brugbart for en hacker der gerne vil planlægge et angreb. 

Nogle implementationer af NFS benytter sig af en svag klientautentifikation. En hacker kan nemt overbevise en NFS-server om at en forespørgsel kommer fra en berettiget bruger. Der er også situationer hvor en hacker kan hijacke en eksisterende NFS mount. Da NFS ikke virker særlig godt på Internettet, er der ingen grund til at tillade det mellem et lokalt netværk og Internettet.  Hvis man er meget interesseret i at bruge RPC uden for det lokale netværk, kan man benytte sig af andre RPC filsystemer der er baseret på autentifikation. AFS (” Andrew File System”) er et af disse filsystemer. AFS benytter Kerberos til autentifikation og har mulighed for at kryptere trafikken mellem to hosts.

 

3.5      Word Wide Web (WWW)

 

Word Wide Web er i bund og grund en Klient/server applikation der kører på Internettet og TCP/IP intranet. WWW har trukket distribuerede systemer til nyt niveau. Mobile koder (java applets, java scripts osv.) flyttes rundt på Internettet og kører på klient maskiner. Elektronisk handel giver nye forretningsmuligheder og sikkerhed har fået en helt ny vinkel. De traditionelle sikkerhedsmekanismer var ikke designet til at opfylde de nuværende behov. Der er brug for en hel del andre mekanismer for at kunne skabe et vist niveau af beskyttelse mod de trusler der følger med www.  

Klient-server applikationer har det til fælles at de kører hinandens kommandoer med root rettigheder på deres maskiner. Dvs. at et ondskabsfuldt program fra serveren kan installeres på klient maskinen og køre med klientens root rettigheder, eller en ondskabsfuld kommando fra en klient bliver udført på serveren og skader det system hvor serveren kører.

WWW’s sårbarheder bliver delt op i tre kategorier; web browser, server side programmer og klient side programmer. Disse svagheder bliver gennemgået i det følgende. De mulige kontroller bliver gennemgået i kap. 5 og 6.

 

3.5.1    Web Browser 

En klient har brug for en web browser for adgang til WWW. En browser er typisk et program med en grafisk brugergrænseflade (GUI) som indeholder nødvendige protokoller for at etablere forbindelse til web. Denne browser skal kunne kommunikere med en web server via en protokol. HTTP (hypertext transfer protocol) er en af de mest kendte protokoller. Denne protokol kan overføre forskellige services fra serveren til browseren frem og tilbage. Et typisk eksempel på disse services ville være HTML sider. 

Denne brugbare uskyldige kommunikation kan medføre følgende sikkerhedsproblemer:

        En browser kan give brugbare oplysninger tilbage til serveren (bl.a. returadresse).

        En browser kan gemme optegnelser over besøgte sider. Hvis du for eksempel bestiller en billet via en offentlig computer i en lufthavn, kan næste person der bruger computeren rulle tilbage til de sider du har besøgt og muligvis finde fortrolige oplysninger om dig og din rejse.

        En browser gemmer din nøgle til kryptering og digital signatur (se bilag B).

        En browser kører i system-mode og har alle rettigheder.

        Nogle browsere er integreret i operativsystemet (f.eks. MS Internet Explorer). 

        En browser indeholder sine konfigurationsfiler plus en lokal diskplads til eksekvering af importerede filer. Dvs. at en trojansk hest kan komme ind og styre computeren.

        De fleste browsere har integreret e-mail service. Dvs. en hacker kan udnytte fejl i en browser ved at sende en specielt konstrueret e-mail rettet mod netop disse fejl.

 

3.5.2    Server Side Script

I den traditionelle klient/server model får klienten kun adgang til få services såsom FTP og kun en lille gruppe kan få adgang til flere services via RPCs. Dynamisk HTML ved hjælp af forms og CGI scripts gør det muligt for flere klienter at få mere fleksibel adgang til flere services.

Figur 4 : CGI script der køre på serveren

 

 

CGI (Common Gateway Interface) er et meta-sprog der fortolker URLs (Uniform Resource Locators) eller HTML forms til et køredygtigt program på serveren.  

I denne arkitektur sender klienten en URL eller form til serveren der indeholder CGI script specifikationen af dettes input argumenter (se figur 4). Serveren  sender forespørgslen til et program der kører med serverens rettigheder. Web serveren kan invokere applikationer ligesom Server-Side Includes (SSIs). Hos SSI kan et dokument indeholde indlejrede systemkommandoer (SSI in-lines). Når en klient spørger efter den slags dokumenter, evalueres systemkommandoen og resultatet inkluderes i det dokument der bliver sendt retur til klienten. Nedenstående eksempel kan illustrere hvordan et CGI script kan skade systemet:

Et script der sender en fil til en klient kan se sådan ud : ” cat babe.jpg | mail ”. Programmørens mening er så at klienten taster sin e-mail adresse ind for at modtage det forhåbentlige flotte billede. I CGI scriptet hæfter programmøren ukritisk brugerens data bag den nævnte streng og eksekverer strengen, underforstået med http serverens rettigheder, som typisk er meget udvidede. Alt går godt så længe brugeren vitterligt indtaster en e-mail adresse. Så vil strengen som bliver eksekveret nemlig se således ud: ”cat babe.jpg | mail orod@diku.dk”. Problemet burde være indlysende. Det kræver ikke megen fantasi at forestille sig en bruger som skriver følgende: ”orod@diku.dk | rm -rf *”. Dette har naturligvis katastrofale konsekvenser for serveren. Serveren vil nemlig først sende et pænt billede til orod@diku.dk, og derefter stille og roligt slette alle de filer som serveren har adgang til. Dette er helt sikkert ikke programmørens formål med scriptet.

 

Følgende er en række sikkerhedsovervejelser for at beskytte serveren mod CGIs trusler:

        Alle CGI filer beholdes i det samme bibliotek (f.eks. ./cgi-bin) for at kunne holde øje med dem.

        Alle filer og mapper som serveren har adgang til skal være skrivebeskyttet, i den udstrækning det er muligt.

        Offentlige filer adskilles fra brugernes  private filer, helst fysisk adskilt hvis det er muligt.

        Serveren må under ingen omstændigheder have root rettigheder, men det absolutte minimum rettigheder som stadig tillader de nødvendige operationer at blive udført.

        Alle CGI skal køre under det samme bruger id, helst en bruger med mere indskrænkede rettigheder end serverens egne rettigheder.

        Den bruger hvorunder serveren kører skal ikke eje binære filer og opsætningsfiler.

        Det anbefales at bruge en såkaldt software wrapper som kan kontrollere CGI scripternes adgang,  f.eks. CGIWar.

        CGI scripts skal helst filtreres før de får lov til at køre på serveren.

 

3.5.3    Klient Side Script

I den moderne WWW arkitektur har man mulighed for at overføre et program til en klient og køre det hos klienten. I denne teknologi kan man benytte klientens CPU ressourcer i stedet for serverens dyrebare ressourcer. Denne teknologi vil trods alle fordele gøre klientmaskinen sårbar, da klienten skal gemme udefrakommende filer på disken for at kunne køre dem.

3.5.3.1     Cookies

Cookies er små filer som serveren beder browseren om at gemme hos klienten. Disse cookies vil indeholde informationer som serveren vil referere til næste gang brugeren etablerer forbindelse til serveren (se figur 5). Hvis klienten f.eks. har brug for password for at få adgang til serveren, kan passwordet bliver gemt i et cookie og blive brugt næste gang automatisk.

Disse uskyldige cookies kan ikke skade computeren af sig selv, men de kan f.eks. benyttes til at samle oplysninger om klienten, klients profil, hvor klienten har været i sin færden på nettet osv. Dette kan betragtes som brud på privacy. Derudover ligger disse oplysninger jo i cookie filer på klientens maskine, og hvis denne maskine bruges af flere personer, for eksempel hvis denne står i et offentligt bibliotek, så vil de oplysninger der ligger i disse filer også være tilgængelige for andre personer end brugeren selv.

Figur 5 : Cookies der bliver gemt på klientens browser

 

3.5.3.2     Klient script sprog

 

På samme måde som CGI scripts er små programmer som kan kører på serveren på baggrund af brugerønsker, kan serveren bede browseren om at eksekvere scripts på klientens maskine, for at facilitere interaktionen, og foretage rudimentære opgaver direkte på brugerens maskine, i stedet for at kontakte serveren, hvilket jo kan være tidskrævende. 

Et af disse sprog er Javascript som i sin syntax mener meget om programmeringssproget Java. Javascript bliver brugt som et udvidet sprog for Web-browsere som også er blevet standardiseret af European Community Manufacture’s Association (ECMA). 

Javascript bliver ikke betragtet som en stor trussel, da den ikke har kommandoer til at læse og skrive filer. Scripts skrevet i Javascript kan kun få adgang til en begrænset mængde af data. De bliver brugt som forms til automatisk at sende brugerens oplysninger tilbage til serveren og foretage simple checks på disse forms inden oplysninger sendes videre. Eksempelvis kan et script checke at en af brugeren indtastet dato opfylder de kriterier der er nødvendige for at serveren kan returnere et brugbart svar.

De fleste sikkerhedsproblemer forbundet med anvendelsen af Javascript falder i to kategorier: DOS angreb som kan få browseren  til at gå ned,  og fejl i såkaldt ”data access limitations” som tillader Javascript at læse tilfældige filer og sende dem retur til det site Web-siderne kommer fra.  Det burde nævnes at der har været flere rapporter, der har anmeldt buffer overflow problemer i forbindelse med Javascript implementationer.

Da Javascript programmer ikke direkte kan åbne filer, kan de tvinge Web browseren til at åbne dem ved at give browseren den lokale URLs adresse (f.eks. file:/etc/passwd). 

Javascript kan få adgangsrettigheder (bl.a. skrive og læserettigheder) hvis den får lov til at bruge ActivX objekter eller Java applets, hvis disse er til rådighed. Dette bliver betragtet som en seriøs trussel. Derfor anbefales det at man enten filtrerer scripts for sprog eller slå ActiveX og Java fra i alle browsere.

3.5.3.3     Java applets

For at bruge Webteknologien optimalt skal klienten være forberedt på at modtage eksekverbare programmer (applets) fra de forskellige servere der har klientens opmærksomhed. Applets skal være platform-uafhængige for at kunne flyttes fra en maskine til en anden uden et behov for rekompilering til en bestemte type maskine. Det medfører en stor sikkerhedsrisiko at lade et tilfældigt program køre på egen maskine. Derfor har Javadesignerne begrænset applets så meget at de ikke kan skade klienten. Hovedpunkterne i designet er:

        Applets kan ikke få adgang til brugerens filsystem. 

        Applets kan ikke samle informationer om brugernavn, e-mail adresse, maskinkonfiguration osv.

        Applets må kun etablere forbindelse til den server de kommer fra.

        Applets kan ikke rekonfigurere systemet ved at oprette classloader eller en ny security manager.

        Applets kan kun vise de vinduer der er markeret som offentlige.

Javaaktiverede browsere har deres egne Java virtuelle maskiner. En Java virtuel maskine har tre sikkerhedskomponenter; Byte code verifier, Class loader og Security manager. En sådan browser bruger den samme sikkerhedspolitik, men det er ikke obligatorisk. Dvs. at brugeren kan benytte begrænsningerne eller åbne for andre.

Security manageren kontrollerer ikke direkte de operationer programmet udfører. Til gengæld kontrollerer den hvilke funktioner der bliver kaldt. F.eks. må usikre programmer normalt ikke skrive til disken. Men hvis der er et bibliotek der regnes for sikkert til dette formål, kan programmet ved at kalde funktioner i det bibliotek få adgang til disken på en ”kontrolleret” måde.

Der er to store risici i denne model: For det første vil security manageren tillade noget der burde være forbudt. For det andet er der en teoretisk risiko for at dette sikker bibliotek indeholder usikre  operationer. Der har været flere anmeldelser, hvor folk har klaget over denne type angreb.   

 

 

4        Adgangskontrol

 

En dybdegående diskussion af adgangskontrol (eng: access control) hører egentlig under den klassiske sikkerhedsmodel [CS],[SC]. Her vil diskussionen kun dreje sig om nødvendigheden af tilstedeværelse af en sådan adgangskontrol som første sikkerhedslag. I næste kapitel gennemgås flere forsvarsmekanismer der er mere relevante for netværkssikkerhed, som er hovedemnet i dette speciale. 

Når der normalt tales om adgangskontrol drejer det sig typisk om en maskine eller en bruger der søger adgang til noget beskyttet resurse (aktiver) hos en maskine. For at opbevare integriteten af begreberne i den klassiske adgangskontrol bliver aktiver her omtalt som objekter, og senere udefra klient-server-modellen, som de programmer der ligger på serveren.

 

I lufthavnseksemplet henvender passagererne sig til boardingpaskontoret for at aflevere deres billetter og modtage et boardingpas, som udpeger den siddeplads i flyvemaskinen som de har fået tildelt. Denne fase er et eksempel på identifikation, her udgør den billet som passageren er udstyret med identifikationsobjektet. Man skal især lægge mærke til at billetten, sagtens kan være stjålet, således at holderen af billetten ikke er den person som han giver sig ud for at være overfor kontrolmyndigheden. I tilfælde af indenrigsrejse er dette dog ikke det store problem, da risikoen er til at overskue. Hvis rejsen derimod går til udlandet skal passageren også forbi paskontrolmyndigheden, og her skal han eller hun både vise boardingpas samt sit pas. Dette sidste er et eksempel på autentifikation, i det systemet yderligere vil sikre at identifikationsobjektet vitterligt tilhører personen. Yderligere er paskontrolmyndigheden et eksempel på en reference monitor.

 

Et Pas er et officielt dokument, som indeholder ejerens personlige oplysninger og et billede der er blevet stemplet af en autoriseret myndighed, der autentificerer ejeren som en lovlig person der kan rejse til udlandet. Derudover kan passet indeholde et visum der bekræfter adgangstilladelse til specifikke lande. Paskontrollen har også adgang til politiets database (logfiler), som bliver brugt til at undersøge passagerens kriminelle baggrund.  

Adgangs kontrol på et datasystem kan sammenlignes med en sådan anordning. Man ønsker at sikre sine computere for uautoriseret adgang, og selvfølgelig er dette lettest ved at tvinge brugeren til at autentificere sig selv gennem en login fase og så prøve at sortere i hvem der må komme ind og hvem der ikke må, og dem der må, skal kun kunne bruge ressourcerne i det omfang deres adgangsrettigheder tillader det.

 

4.1     Adgangskontrol

 

I den klassiske beskrivelse af adgangskontrol dukker der altid to begreber op, subjekter og objekter.

Et subjekt er en enhed eller en person der søger adgang til et eller flere objekter, hvor objekter er de ressourcer hvortil adgang er kontrolleret.  Adgangskontrol er den proces hvor et subjekt tildeles adgang til et beskyttet objekt. Adgangskontrol bliver altid udtrykt via referencemonitor. Der findes to klassiske modeller hvor designeren lægger ansvaret for adgangsrettigheder for objekter enten hos ejeren af objektet (DAC) eller hos maskinen (MAC). Følgende afsnit indeholder en beskrivelse af disse to modeller.

 

4.2     Referencemonitor

 

En referencemonitor kan betragtes som en sort boks som ved forespørgsel enten tildeler adgang, eller afviser en anmodning om adgang. Referencemonitorer er som regel implementeret i operativsystemers kerne og kontrollerer tilgang til forskellige objekter. 

Når et subjekt anmoder om adgang til et objekt, sådan som beskrevet ovenfor, beslutter referencemonitoren ud fra subjektets identitet, audittingsystem og autentifikationsdatabase om der skal gives tilladelse eller nægtes adgang til objektet .Se figur 6.

 

 

[image: image6.png]Adgangsforespor

Reference
monitor

Identfkation
&
Autentifikation
systemet

Audit
systemet

Autentikation
database

Objekt





Figur 6 : Referencemonitor

 

Ovenstående model tager udgangspunkt i en enkelt maskine, hvor subjekter og objekter ligger på det samme maskine. Dette er tilfældet da en referencemonitorer er implementeret i operativsystemets kerne. Unix og Windows er eksampler på to af sådanne operativsystemer. 

I distribuerede systemer kan man ikke direkte benytte det samme princip, da subjekter og objekter kan være på forskellige maskiner, hvorfor verificering af burgerens rettigheder er endnu besværligere. I kapitel 3 så vi på nogle af de problemer der hører til NFS hvor AFS blev foreslået som en alternativ løsning [DS]. Problemet er endnu større når man begynder at medtage Internettet. Her har man brug for endnu mere avancerede metoder der kan verificere brugerens rettigheder og integritet. Kryptografi og autentifikationsserver er 2 af de midler som bruges til at opnå målet. Det betyder at referencemonitoren bliver flyttet ud til en uafhængig server. Nogle af de mest brugte værktøjer her er Kerberos, SET, SSL som også er omtalt i bilag B.

 

4.3     Discretionary adgangskontrol(DAC)

 

I de systemer der er baseret på DAC, lægger man ansvaret for objektrettigheder over på ejeren af objektet. De fleste implementationer af UNIX og Windows har valgt en afart af denne strategi. Begge systemer tillader at man for en fil definerer en ejer og adgangsrettigheder i forhold til både ejer samt andre. I Unix er dette gjort for både gruppen samt andre uvedkommende. 

I Unix er der kun tre kategorier af rettigheder, nemlig læse (r), skrive (w) samt eksekvere (x). Det sidste giver naturligvis kun mening for programfiler. Man kunne forledes til at tro at hvis en fil er skrivbar for en bestemt bruger, så er den også sletbar. Det er ikke tilfældet. Det afhænger nemlig af den mappe hvori filen ligger om filen kan slettes. I Unix er alt nemlig filer, selv mapper, og endda kommunikation- og andre eksterne enheder. En mappe indeholder altså en logisk liste over de filer som står i mappen, og for at kunne slette en fil er det altså nødvendigt at kunne redigere i den fil som repræsenterer mappen. Altså er det skriverettighederne på mappen som afgør om en fil kan slettes.

I Windows NT kan man udover læse, skrive og eksekvere rettigheder også angive en sletterettighed for en bruger. Det er stort set det eneste der adskiller modellen fra Unix filmodel, når man kun betragter de to ud fra rettighedsaspektet. I begge systemer findes der operationer som kan ændre rettighederne for en fil, og i begge systemer er disse operationer kun tilladte for ejeren af filen, eller superbrugeren, som også har mulighed for at ændre ejer.

En sideeffekt ved de operativsystemer der anvender DAC er at en privilegeret  bruger (superbruger) kan ændre adgangsrettigheder for andres objekter.

 

4.4     Mandatory adgangskontrol (MAC)

 

I modsætning til DAC kan systemet her selv regulere adgangsrettigheder. I et sådant system er alle objekter og subjekter attributter som i samspil afgør subjekternes adgang til objekter. Her har et subjekt altså ingen mulighed for at videregive rettigheder til et objekt til et andet subjekt. Referencemonitoren afgør ud fra et subjekts samt et objekts rettighedsattributter, om subjektet har adgang til at udføre en operation, for eksempel læse, i forhold til et objekt. I sådan et system bærer hver subjekt/objekt et sensitivt label som består at to dele:

 

        en adgangsklasselabel 

        en liste af kategorilabels   

Adgangsklasselabelen er valgt ud fra en prædefineret hierarkisk ordnet sæt af labels. Modellen er arvet fra militærets hierarkisystem, hvor et dokument kan være stempelet tophemmelig , hemmelig, fortrolig og ikke klassificeret. For at læse et objekt skal subjektets adgangsklasselabel være lige med eller højere end objektets adgangsklasselabel og subjektets liste af kategorilabels skal være en delmængde af objektets liste af kategorilabels. For at skrive til et objekt skal subjektets adgangsklasselabel være lige eller mindre end objektet og alle subjektets kategorilabels skal være inkluderet i listen af kategorilabels for objektet. For at undgå nedgraduering af informationer, kræver skrivning til et objekt at subjektet ikke er klassificeret højere end objektet. Dette vil forhindre at en der er klassificeret tophemmelig skriver tophemmelig informationer til en fil der er klassificeret på  lavere niveau. 

MAC er en interessant adgangskontrolmodel, men næsten alle operativsystemer benytter sig af DAC som adgangskontrolmodel. En fyldestgørende beskrivelse af MAC ville være uden for projektets rækkevidde, og vi kan nøjes med at konstatere at MAC har nogle egenskaber som gør den til en glimrende model til implementation i et distribueret operativsystem. Et af de få eksempler på et system som benytter sig af MAC modellen er V/MLS implementationen af UNIX som er et AT&T produkt.

4.5     Autentifikation

 

Autentifikation er den proces hvor en person eller en maskine som vi her kalder S , verificerer modpartens identitet, som vi betegner B i det følgende. Autentifikation bliver i den virkelige verden hovedsageligt foretaget af to grunde: 

        B’s identitet er en parameter for dennes adgangsrettigheder. 

        B’s identitet bliver brugt til at overvåge dennes aktiviteter indenfor systemet.

F.eks. bliver kørekortet brugt til at autentificere en borger som værende berettiget til at føre et køretøj. Men det kan også bruges til at registrere færdselsovertrædelser.

 

4.5.1    Forskellige former (alternativer) for autentifikation

S kan autentificere B på flere forskellige måder. Det er ikke altid nødvendigt at B benytter sig af et formelt dokument for at bevise sin identitet. Afhængig af situationen og miljøet kan B autentificeres ved hjælp af  følgende metoder.

        Fælles viden mellem B og S: B og S deler en hemmelighed, f.eks. B’s password

        Unik egenskab ved B: B autentificeres på baggrund af noget han gør som andre har svært ved at efterligne, f.eks. hans underskrift.

        Hvor B er: B autentificeres på baggrund af hvor han befinder sig, f.eks.: han er i operatørrummet.

        Hvem B er: B’s fysiske egenskaber, f.eks. hans fingeraftryk

        Noget B har: B har en mekanisk eller elektronisk nøgle for adgang til systemet, f.eks. magnetkort, SmartCards o.l. 

 

4.5.2    Autentifikation ved hjælp af password

Autentifikation ved hjælp af brugernavn og adgangskode er det mest anvendte metode. Denne  metode kræver ikke særlige udstyr ud over selve datamaskinen. Typisk bliver man bedt om at taste et brugernavn og adgangskode. Datamaten slår brugernavnet op i en database over brugere og disses tilhørende attributter, herunder adgangskoden. En sådan database kan for eksempel være passwordfilen i UNIX. Hvis operativsystemet kan finde et brugernavn som svarer til brugerens indtastede, vil det yderligere prøve at matche brugerens adgangskode med den som står i passwordfilen ud for det fundne brugernavn. I tilfælde af komplet match gives der grønt lys til at brugeren kan logge på, ellers nægtes adgang.

Moderne operativsystemer, f.eks. UNIX,  benytter sig af kryptografiske algoritmer, hash funktioner og såkaldte shadowfiler for at beskytte og hemmeligholde passwordfilen og dens indhold.  

Men uanset hvor god adgangskoden er og hvor godt operativsystemet beskytter passwordfilen betragtes et autentifikationssystem baseret på brugernavn og password som værende svagt. Et sådant system er svagt fordi hele systemet er baseret på en enkelt hemmelighed. Hvis  hemmeligheden afsløres til en tredje part, eksisterer sikkerheden ikke mere. 

For at opsummere er følgende de respektive fordel og ulemper ved et system  baseret på brugernavn og adgangskode:

Fordele

        Det er billigt og nemt.

Ulemper

        Mennesker vælger alt for ofte svage adgangskoder som er nemme at huske, men netop af den grund nemme at gætte.

        Adgangskoden er typisk begrænset af længde, og kan derfor gættes eller knækkes af specialiserede værktøjer.

        Adgangskoden kan gives til tredjepart, og dermed sættes hele systemets sikkerhedsintegritet på spil.

        Jo flere gange en adgangskode bliver brugt, jo mere sandsynligt er det at den bliver gættet eller knækket. Mennesker har desværre en tendens til ikke at skifte adgangskode ofte nok.

        Hvis adgangskoder er gemt i en åben fil kan dette give anledning til forsøg på at knække en eller flere brugers adgangskoder ved diverse metoder, for eksempel opslag i specielle ordbøger, eller simpelt forsøg med alle mulige  permutationer (eng: brute force).

        Password spoofing. 

4.5.3    Stærk autentifikation

For at undgå de svagheder der findes i autentifikation via adgangskode kan man med fordel blande flere af de alternative metoder sammen og skabe et stærkt autentifikationssystem.  F.eks. kan man lægge adgangskoden (helst en engangsadgangskode) på et smartcard og bede brugeren at  autentificere sig til kortet via fingeraftryk(sit digita underskrift) og pinkode. Hvis kortet verificerer brugeren, kan kortet autentificere sig til serveren(kortet digital underskrift). Beskrivelse af et sådant system ligger udenfor rammerne af denne rapport. Bilag C indeholder en kort beskrivelse af denne model, samt yderligere referencer til eksterne kilder.

 

 

4.5.4    Identifikation og autentifikation i UNIX

I UNIX bliver man identificeret via et brugernavn og autentificeret via en adgangskode. For hver bruger genererer systemet et unikt tal (UID) som bliver gemt sammen med resten af brugerens oplysninger i passwordfilen, typisk /etc/password. UID ligger til basis for mange af de beslutninger referencemonitoren foretager. UNIX giver også mulighed for at kombinere brugere i grupper. Hver gruppe identificeres via et gruppenavn og et unikt tal (GID), som ligger sammen med øvrige oplysninger om gruppen i en fil, typisk /etc/group. Hver bruger kan være medlem af nul eller flere grupper. Dette medlemskab fremgår af de gruppetilknytninger som vil være at finde som en del af de oplysninger man kan finde om brugeren i password filen.

Passwordfilen er en af de mest følsomme filer i UNIX systemet da den kan læses af enhver bruger. Som allerede nævnt benytter moderne implementationer af UNIX sig af kryptografiske algoritmer, hash funktioner og shadowfilen for at beskytte og hemmeligholde passwordfilen og dens indhold.   

 

Superbruger

En superbruger har næsten ubegrænset rettigheder i de fleste UNIX systemer og betragtes som den almægtige over maskinen og operativsystemet. Superbrugeren har som regel brugernavnet root og UID 0. Da UNIX systemer anvender DAC bliver superbrugeres rettigheder betragtet som en trussel mod systemet. Hvis en almindelig bruger opgraderer sig selv til superbruger på en ikke lovlig måde, kan han gøre med systemet hvad der passer ham.  

 

Hvad er subjekter i UNIX?

Selvom brugere og grupper er de vigtige enheder i UNIX sikkerhedsmodel, er hovedsubjektet i modellen processer. En proces er en instans af et program som kører i brugerens rettighedskontekst. Som alt andet i UNIX bliver også processer tildelt unikke tal til identifikation (PID). 

Når login fasen er fuldført generer operativsystemet en proces til at køre på vegne af brugen. På dette tidspunkt kender operativsystemet brugerens UID og GID. Nogle gang kræver et program flere specielle rettigheder end en bruger har, eller også skal programmet køres med roots rettigheder for at få adgang til kritiske enheder. Under disse omstændigheder ændrer operativsystemet midlertidigt brugerens UID og GID til noget andet med højere rettigheder(f.eks. root). Hvis programmet har en indbygget fejl kan brugeren via programmet får root adgang til maskinen, og dermed overtage systemet. 

 

4.6     Audit/log

 

Auditsystemet er en væsentlig del af sikkerhedsmodellen. Auditsystemet er som navnet antyder et system til metodisk analyse og gennemgang af en brugers aktiviteter. Auditsystemet burde være troværdig og helst implementeret som en del af TCB. TCB står for Trusted Computing Base, og er altså de samlede sikkerhedsforanstaltninger som systemet gør brug af i hardware, software samt firmware, og hvis samlede kombination er ansvarlig for udøvelse af systemets sikkerhedspolitik.

En referencemonitor anvender auditsystemet til at holde log over sine aktiviteter med henblik på senere analyse.

De fleste operativsystemer har en auditmekanisme der registrerer hver gang et subjekt søger adgang til et objekt. Da der jo er mange andre subjekter og objekter i et operativsystem er auditsystemet også ansvarlig for registrering af mange andre aktiviteter såsom start af et program, afslutning af et program, redigering i en programfil, genstart af systemet, tilføjelse af ny bruger, ændring af password, tilføjelse af nye programmer og nye drivere osv. Der findes forskellige logfaciliteter der tilbydes af forskellige operativsystemer, men de er ikke alle lige troværdige. 

En god auditeringsmekanisme kan hjælp med at stille interne brugere til regnskab (”accountability”) og registrerer mønstre for de nye angreb systemet bliver udsat for.

Logfaciliteter producerer mange vigtige informationer der er brugbare for IDS’er. 

Da systemet producerer uhyre mange informationer skal disse bliver behandlet løbende og de brugbare informationer skal gemmes til senere brug. Typiske operativsystemer overskriver logfilerne når de har nået en vis størrelse, da man ellers kan risikere at disken hurtigt bliver fyldt op. Kunsten at finde ud af hvad der skal gemmes og hvad der skal smides væk er en væsentlig del af et IDS. Der findes en del værktøjer til indsamling, central bearbejdning og præsentation af disse data. Computer Misuse Detection System CMDS er en IDS som benytter en sådan auditeringssystem.

5         Flere forsvarsmekanismer  

 

Kapitel 3 handlede om nogle af de trusler og sårbarheder der kunne udsætte et netværk for angreb. Trusler er uundgåelige størrelser, og vil altid være tilstede, også selvom man gennem nøje planlægning og overvågning minimere sårbarhederne. Derfor er det yderst vigtigt at være på vagt overfor eksisterende og nye trusler, og være forberedt på at kunne begrænse effekten af disse trusler. 

Foregående kapitel satte fokus på adgangskontrol som første beskyttelseslag imod uautoriseret adgang til systemet. Der blev tydeligt belyst at et enkelt login fase ikke er tilstrækkelig til at beskytte  et netværk imod udefrakommende. Vi så bl.a. på det tilfælde, hvor en traditionelt reference monitor (eksisterende i operativsystemet) ikke kunne dække behovet for distribuerede systemer og Internettet. Heldigvis er brugernavn/password ikke den eneste sikkerhedsmekanisme der er tilrådelig. Man kan med fordel tilføje flere lag af forsvarsmekanismer til netværket og derved øge sikkerheden.

Denne kapitel indeholder en gennemgang af de mest anvendte sikkerheds- og forsvarsmekanismer til at imødegå truslen fra angribere udefra. Disse mekanismer kan deles i to grupper, nemlig aktive og passive. Som en aktiv forsvarsmekanisme kan man pege på firewall og IDS. Disse aktive elementer kontrollerer systemet i realtid, hvorimod sårbarhedsscanner og virusscanner, som er et eksempel på passive mekanismer, arbejder periodisk.

figur 7 : Ekstra beskyttelse lag

5.1     Firewall

 

Denne afhandling startede med at sammenligne en firewall med en international lufthavn. En firewall kan jo betragtes som en brandmur mellem det indre af netværket og det ydre. Her er ét punkt hvor al systems logik med hensyn til sikkerhed kan koncentreres. 

De traditionelle firewall implementeringer tilbyder en del stærke sikkerhedsmekanismer. Audit/log faciliteten kan man benytte til at holde historik over al færden på nettet fra udefrakommende. Man kan bruge algoritmer til stærk autentifikation via smartcards, biometrikker og token, eksempelvis kerberos. 

Trods de klare fordele er der også problemer forbundet med implementering af en firewall. Det er vigtigt  at man er klar over disse begrænsninger i planlægningsfasen, da de nemlig kan være af en sådan natur at systemets brugbarhed kan sættes på spil. Af natur er en firewall nemlig paranoid, eller bliver det i al fald ved optimering. Den vil blokerer for tjenester som måske er sårbare, men som kan være mere eller mindre kritiske for brugere af netværket, og hvis fjernelse typisk vil medføre utilfredshed. Det er ikke alle brugerne der benytter disse tjenester til ondt formål, men en firewall skelner ikke mellem brugere, og kan på ingen måde gætte disses intentioner. Derfor lægges alle æg i samme kurv. Åbner man alligevel for en tjeneste skal man være opmærksom på hvilke sårbarheder systemet derfor påtvinges og forberede en strategi til håndtering af angreb.       

Design af en firewall kræver en del ekspertise. En administrator burde have kendskab til netværkets sårbarheder og mulige trusler. Før man går i gang med at designe en firewall, skal man have en klar sikkerhedspolitik der bestemmer hvem der skal have adgang til systemet, hvad der skal stilles til rådighed (data og ressourcer) og hvordan adgangen til systemet skal reguleres. 

I det følgende vil basistyperne af firewalls og disses komponenter blive gennemgået. Vægten vil blive lagt på de to hovedtyper pakkefiltrering samt Proxy Gateway. Alle andre typer er en afart af en af disse to, eller en kombination af begge. 

 

5.1.1   Terminologi

Host: En host er en datamat forbundet til et netværk.

Dual-homed host : En dual-homed host er en datamat som har forbindelse til to forskellige netværk. 

Bastion host: En Bastion host er grundlæggende en datamat der har til opgave at forestå præsentationen til omverden.. På grund af sin funktionalitet kræver en sådan datamat ekstra sikkerhed og overvåning, da den kan blive udsat for angreb. En Bastion host kan betragtes som et speciel tilfælde af dual-homed host, da den typisk er forbundet til Internettet i den ene ende, og et indre netværk i den anden.

Pakke: En pakke er en fundamental enhed af kommunikationen på Internettet (se IPpakker i bilagA). En pakke i denne sammenhæng refererer til en IP pakke.

Network Address Translation (NAT): Dette er en mekanisme som tillader at forskellige computere i det indre netværk kan tilbyde tjenester som kan fås adgang til udefra. Dette gøres ved at den computer (eller router) som danner knudepunktet mellem det indre netværk og det store Internet bruger en oversættelsestabel til at finde den computer som data skal sendes til når disse adresseres til en bestemt port. Denne tabel bestemmer ikke alene hvilken computer strømmen af data fra en bestemt port skal videresendes til, men også hvilken port (eller port range) som anvendes. Eksempelvis kunne routeren sende al trafik på port 20-21, som er standard FTP ports, til portene 10211 og 10212 på en computer i det indre netværk. Den primære fordel ved dette er at netværkets opbygning herved skjules for udefrakommende. For disse ser det ud som om samme maskine på det store Internet tilbyder alle de tjenester som det indre netværk kollektivt tilbyder. Også sikkerhedsmæssigt er dette en fordel, i det man har en måde at monitorere trafikken på centralt inden data sendes videre til specialiserede servere. 

Screening router: En screening router har indbygget faciliteter til at overvåge, filtrere og logge ind- og udgående trafik. 

Pakkefiltrering (”Packet filtering”): Pakkefiltrering består i at inspicere al ind- og udgående trafik i et netværksknudepunkt og afvise pakker som matcher en række prædefinerede regler. Pakkefiltrering kan ske i en router (Screening Router), i en bridge eller på en individuel host. Pakkefiltrering bliver nogle gange kaldt ”screening”. 

De-Militariseret Zone: DMZ er et mellemliggende subnet der bliver tilføjet mellem et beskyttet indre netværk og et eksternt tillidsfuldt netværk. Trafikken mellem de to netværk betragtes som sikker trafik. Derfor bliver denne trafik ikke filtreret gennem firewall. 

Indre router: Indre router er som navnet siger en router (screening router) der beskytter indre netværk mod både Internet og perimeter netværk. Dvs. at hvis der kommer en hacker igennem det primære netværk (som indeholder en bastion host), vil der være en ekstra beskyttelse som hackeren skal kæmpe imod. 

Ydre router: Denne router vil være installeret mellem perimeter netværk og Internettet. Ydre router vil beskytte det primære netværk (bastion host) og det indre netværk mod Internettet. En ydre router er det første lag af sikkerhed. 

Perimeter netværk: Perimeter netværk er et mellemlag der ligger mellem det indre netværk og Internettet. Perimeter netværk vil indeholde en række services (på bastion host) som man gerne vil  tilbyde på Internettet. Disse services betragtes som usikre, hvorfor man ikke ønsker at have dem på indre netværk. 

Proxy: Proxy betyder fuldmægtig eller stedfortræder. En proxy gateway er en applikation, som fungerer som mellemled mellem applikationer på det indre og det ydre netværk. Dvs. at en Proxy filtrerer på applikationsniveau. Derfor kan den filtrere på semantikken af indholdet af data. Det er en fordel i forhold til pakkefiltrering (screening router) systemer. Audit/log er et af de produkter der kan resultere i brug af Proxy firewalls.

 

 

5.1.2    Pakkefiltrering (packet filtering)

En pakkefiltreringsfirewall består i det store og hele af en screening router. Det er en simpel firewall, der er let at implementere og ganske lav på omkonstninger for små og ukomplicerede netværk. 

Figur 8 viser en typisk arkitektur.

Figur 8 : Pakkefiltrering ved hjælp af en screening router

 

Systemet består af en screening router anbragt ud mod det ydre netværk, samt et sæt konfigurationsdata for routeren, som specificerer filtrering af trafikken (ifølge firmaets sikkerhedspolitik) ud fra TCP/IP pakkernes headerinformation. En typisk filteropsætning kunne være blokering af al trafik initieret fra det ydre netværk, mens udgående trafik tillades. 

En simpel pakkefiltrering giver mulighed for at kontrollere (tillade/blokere) data trafikken baseret på:

1-     Den adresse som data (formodentlig) kommer fra

2-     Den adresse som data skal sendes til 

3-     Den session og applikationsprotokol som bliver brugt til at sende data

4-     Retning på trafikken

5-     TCP oprettelse

Disse karakteristika giver pakkefiltrering en del fordele og ulemper.

Fordele

Den største fordel ved pakkefiltrering er at den foregår på så lavt et niveau at hele mekanismen er ganske simpel at implementere og vedligeholde, og yderligere kræver det ikke den store investering i mandskab eller maskinel. Pakkefiltrering kræver ikke enorm hukommelse, da man jo kigger på en IP pakke ad gangen, og den kræver heller store CPU ressourcer, da det er en meget simpel opgave at løbe igennem en liste af regler og prøve at matche disse med den aktuelle pakkes signatur. Samtidig er pakkefiltrering ganske effektiv til at eliminere en hel række af trusler. Man kan benytte pakkefiltrering til at begrænse systemets ydelser til et LAN, WAN eller en kombination af disse. Man kan for eksempel udelukke hele lande, hvis dette er nødvendig. 

Ulemper

En pakkefiltrering firewall kan på trods af sin arkitektur ikke analysere pakkerne efter deres data-indhold (på applikationsniveau). (Et typisk angreb vil ske ved at modificere TCP headeren, hvor man benytter et gyldigt port nummer til at transmittere en ugyldig applikation). På samme måde vil ”IP-spoofing” være et typisk angreb, da man kan ændre senderens adresse i IP-headeren. Pakkefiltrering giver ingen log og audit-faciliteter. Derfor vil det være vanskeligt at spore og detektere angreb. Der findes visse tjenester som ikke let lader sig filtrere. Pakkefiltrering skjuler normalt ikke adresser på det indre netværk (kan ikke bruge NAT). Filtreringsreglerne kan være vanskelige at konfigurere og teste. Dette gælder især ved komplekse regler og komplicerede netværk. Nedenstående eksempel vil illustrere en af disse vanskeligheder.

I dette eksempel bliver der åbnet for ind- og udgående SMTP og intet andet. Først sættes følgende regler op:
 
	Regel
	Retning
	Kilde adresse
	Dest. Adresse
	Protokol
	Sender. Port
	Dest. Port
	Virkemåde 

	A
	Ind
	Ydre
	Indre
	TCP
	>1023
	25
	Tilladt

	B
	Ud
	Indre
	Ydre
	TCP
	25
	>1023
	Tilladt

	C
	Ud
	Indre
	Ydre
	TCP
	>1023
	25
	Tilladt

	D
	Ind
	Ydre
	Indre
	TCP
	25
	>1023
	Tilladt

	E
	Hvad som helst
	Hvad som helst
	Hvad som helst
	Hvad som helst
	Hvad som helst
	Hvad som helst
	Blok


 
Hensigten med disse regler er naturligvis at sikre at klienter udefra kan kontakte SMTP serveren og får svar tilbage. Disse klienter vil typisk initiere en forbindelse med en lokal port der ligger over 1023 og derfor vil regel A og B tillade denne kommunikation. Reglerne C og D tillader at en lokal bruger kontakter en fremmed SMTP server, og denne kommunikation skal naturligvis også tillades. Problemet ligger så i kombinationen af disse regler. Ifølge regel D kan en fremmed maskine nemlig fra sin port 25 kunne etablere kommunikation med en maskine i det indre netværk, hvis denne kommunikation vel at mærke går til en port som er større end 1023. Der er ingen grund til at være optimistisk her, og antage at den fremmede maskine vitterligt har en SMTP server på port 25. Regel B sikrer at kommunikationen tilbage til denne muligvis fjendtlige maskine fra det lokale netværk kan foregår uhindret. Dette er faktisk en alvorlig sikkerhedsfejl.

Ovenstående var et eksempel på et netværk med kun én tjeneste installeret. Selv en opstilling af fire enkle regler kan altså lede til fejl. Hvad hvis man har at gøre med et komplekst netværk med et utal af forskellige tjenester og brugere?

 

5.1.3    Dynamisk Pakkefiltrering

Efterhånden tilbyder nogle pakkefiltreringssystemer dynamisk pakkefiltrering, hvilket vil sige at de gemmer information om alle aktive sessioner, således at pakker der flyder i den modsatte retning kun godkendes, såfremt de tilhører en allerede igangværende session. Dette giver forøgede sikkerhedsegenskaber i forhold til en simpel pakkefiltrering (screening router). Et godt eksempel på anvendelse af dynamisk pakkefiltrering ville være filtrering af UDP pakker. Man kan opstille reglerne på den måde at man kun tillader indkommende UDP pakker hvis de tilhører en allerede igangværende session. Dvs. at filteret simpelthen gemmer information om headeren i de udgående UDP pakker (SP, SA, DP, DA) og sammenligner det med headeren i indkommende UDP pakker (DP, DA, SP, SA). Hvis informationerne ikke passer sammen, blokerer filteret forbindelsen. Denne filtrering er dynamisk, fordi systemet opfører sig forskelligt afhængigt af trafikken den ser. Figur 9 illustrerer dette eksempel.

Dette eksempel ville være umuligt med den traditionelle pakkefiltrering (screening router), da UDP-headeren ikke har ACK-bit feltet (i modsætning til TCP; se bilag A) og man ikke har mulighed for at gemme informationerne. Et traditionelt filter vil altid opføre sig på samme måde. Dvs. at man enten blokerer eller tillader trafikken fra en bestemt adresse som er fastlagt.

Figur 9 : Dynamisk pakkefiltrering
 

5.1.4   Tilstandsbaseret pakkefiltrering(”Stateful Packet filtering”)

Tilstandsbaseret pakkefiltrering( SPF) er en udvidelse af dynamisk pakkefiltrering, men hvor pakkefiltrering kun filtrerer på protokollaget til og med transportlaget, har SPF en mulighed for at filtrere på alle niveauer (dog ikke på dataindholdet, som det gælder for en proxy gateway). Herudover kan der filtreres ud fra tidligere sessioner. I praksis anvendes et specielt SPF sprog, der tillader en fleksibel og avanceret opsætning. Som et eksempel på SPF henvises igen til ovenstående UDP-eksempel. Denne filtrering kan også kaldes tilstandsbaseret filtrering fordi filteret skal holde sporet på transaktionens tilstand. 

Tilstandsbaseret pakkefiltrering er mere kompliceret i forhold til de andre former for filtrering. Når routeren vil holde øje med tilstanden af forskellige pakker, skal den have mulighed for at gemme disse tilstande. Det første problem er at man åbner for DOS angreb ved at bufferen bliver overfyldt med informationer om forskellige tilstande. Det andet problem er hvor længe man skal beholde tilstanden for udgående pakker uden nogen garanti for at der vil være respons-pakker. Det er ikke alle UDP pakker der har respons. På et tidspunkt skal routeren  holde op med at tillade responspakker. Hvis den giver op for tidligt, kan man risikere at miste de pakker der burde få lov at komme ind. Hvis man beholder reglerne i lang tid, vil de fylde for meget. Man kan også risikere at uønskede pakker finder vejen ind. 

Tilstandsbaseret filtrering godkender responspakker ud fra deres senderadresse. Dvs. en hacker der aflytter udgående pakker kan nemt forfalske indgående pakker med en gyldig senderadresse.   

 

5.1.5    Proxy gateway

En proxy gateway (eller en ”application gateway”) er et program (eller en host) der fungerer som mellemled mellem applikationer på det indre og det ydre netværk. Figur 10  viser et klient/server eksempel.

Figur 10 : Proxy gateway

 

Applikationer på det ene netværk er afskåret fra at kommunikere direkte med applikationer på det andet netværk. I stedet foregår kommunikationen via en proxy applikation, der modtager, kontrollerer og eventuelt omformer data, inden de sendes videre, En proxy gateway kan fungere begge veje, således at både indgående og udgående trafik kan kontrolleres.

Hver type applikation anvender sin egen proxy, dvs. der skal være en proxy for alle relevante applikationsprotokoller. 

En proxy gateway har normalt mulighed for stærk autentifikation, således at kun autoriserede brugere får adgang gennem firewall. Som eksempel er stærk autentifikation nødvendig, hvis man ønsker at give eksterne brugere adgang til faciliteter på det indre netværk; bl.a. kan nævnes adgang til e-mail uden for det normale tjenestested/arbejdsplads. Et andet eksempel er kontrolleret adgang til det ydre netværk for autoriserede brugere på det indre netværk, dvs. uautoriserede interne brugere kan forbydes adgang til det ydre netværk.

Beskyttelse på applikationsniveau betyder at man kan filtrere på det semantiske indhold af data. Som eksempel kan nævnes filtrering af java-applets. En proxy er specielt konstrueret til kun at acceptere ”legale” applikationsdata. F.eks. vil en SMTP proxy kontrollere, at kun acceptable SMTP kommandoer sendes videre til destinationsapplikationen. Andre egenskaber er muligheden for at skjule opbygning af det indre netværk (dvs. at den understøtter NAT), samt muligheden for omfattende audit/log af trafikken.

I dag har mange netværk installeret en eller anden form for proxyserver. De fleste går dog ud på at kontrollere http trafikken, som jo er langt den største trafik på et typisk netværk. Rent sikkerhedsmæssigt er opgaven dog at scanne http strømmen igennem for mistænkeligt indhold. Eksempelvis kan serveren ved scanning identificere dele af strømmen som danner argumenterne til et serverside CGI script. Proxy serveren kan så blokere for argumenter som helt klart indeholder kommandoer som kan skade systemet. I eksemplet fra kapitel 4.5.2  kunne serveren blokere for et kald til scriptet hvis argumenterne indeholder et ’rm’ kommando med tilhørende parametre.

Fordele

Fordelene ved firewalls af proxy gateway typen er, at de yder beskyttelse på applikationslagsniveauet og kan kontrollere anvendelsen af de enkelte applikationstyper. Der kan også filtreres på det semantiske indhold af data. Der er gode muligheder for audit/log af al trafik og mulighed for stærk autentifikation.

Ulemper

Ulemperne ved en firewall af proxy gateway typen er, at der skal udvikles og vedligeholdes en proxy for hver ny applikationsprotokol. Dette giver nogle omkostninger, en manglende fleksibilitet mht. ny funktionalitet, og forøget sikkerhedsrisiko i tilfælde af mange samtidige proxies. Der kan også komme eventuelle performance problemer pga. den nødvendige databehandling. De omkostninger der er forbundet med udvikling og opdatering af hver proxy (applikations program) betyder, at økonomien og kompleksiteten vil sætte en grænse for hvilke applikationer, der vil være understøttet.

 

5.1.6    Circuit level gateway

En circuit level gateway er en mellemting mellem en screening router og en proxy gateway. En circuit level gateway fungerer som en simpel relæforbindelse for de TCP- pakker, der overføres mellem de indre og ydre netværk, idet der skabes en virtuel forbindelse mellem de to netværk. En relæforbindelse er ikke så avanceret som en proxy gateway, der jo filtrerer på det semantiske indhold. Når først forbindelsen er etableret mellem source og destination, så fungerer relæforbindelsen som en simpel byte overførsel. Til gengæld er der på grund af den virtuelle forbindelse bedre kontrol med de enkelte sessioner i forhold til mulighederne ved en screening router. Figur 11 illustrerer denne gateway.

Figur 11 : Cricuit level gateway
 

En typisk anvendelse af circuit level gateways er en situation hvor systemadministrator stoler på de interne brugere. Gatewayen kan blive konfigureret til at supportere på applikationssniveau, eller proxy tjenester i indgående forbindelser og circuit-level funktioner for udgående forbindelser. I denne konfiguration kan proxyen pådrage sig overheaden ved undersøgelse af indgående applikationsdata, men den behøver ikke bekymre sig om udgående data.

Socks er et godt eksempel på en circuit-level proxy, som er blevet meget udbredt. Figur 12 viser anvendelse af socks som proxy. Socks pakken inkluderer følgende komponenter:

        Socks server som kører under en UNIX-baseret firewall.

        Socks klient library som kører på de interne hosts der er beskyttet af firewall.

        Socks-understøttende versioner af de forskellige UNIX standard klient programmer som FTP og telnet.

        Scoks wrapper for ping og traceroute.
        Runsocks program for at Socks-indkapsle dynamisk linkede programmer i runtime uden rekompilering. 

Når en TCP baseret klient ønsker at etablere forbindelse til et objekt, som kun er tilgængeligt gennem firewall, skal den åbne en forbindelse til den passende socks port på socks serveren. Hvis forbindelsens forespørgsel lykkes, kan klienten forhandle autentifikationsmetoden, autentificere sig selv og sende den rigtige service en forespørgsel. Socks serveren evaluerer forespørgslen og beslutter om den vil etablere forbindelsen eller ej.

Figur : 12 Anvendelse af socks for proxying

 

Socks version 5 er den nyeste version der også giver mulighed for UDP baserede klienter. Den har også flere autentifikationsmuligheder i forhold til tidligere versioner. Med Socks 5 kan brugeren benytte hostnavn i stedet for IP adresse. På den måde kan interne maskiner bruge en intern navnserver der ingen forbindelse har med Internet.

 

5.1.7    Bastion Host

En bastion host står for den offentlige præsentation på Internettet. Man kan sammenligne en Bastion host med transithallen i en lufthavn. Man kan gå rundt i transithallen, købe ind i de toldfrie butikker, veksle valuta og tale med personale, men man må ikke komme ind i landet medmindre man har et visum og et gyldigt pas der kan autentificere en. 

Sandsynligheden for at en bastion host bliver udsat for angreb er høj, fordi dennes eksistens er kendt på Internettet. Derfor skal man tage særlige hensyn til en bastion host’s sårbarheder. En firewall designer skal være opmærksom på disse sårbarheder, og vælge et design, der beskytter det indre netværk mod de mulige angreb, der kommer gennem en bastion host. 

Der er to basisprincipper for design af en bastion host. For det første skal man sørge for at bastion hosten er så simpel som muligt. Det er klart at jo flere programmer man installerer på systemet, jo større er risikoen for at installere et fejlbehæftet program som kan medføre flere mulige sikkerhedshuller. Derfor skal bastion hosten have det mindst mulige antal services med så begrænsede rettigheder som muligt. Det andet princip går ud på at man altid skal være forberedt på at bastion hosten bliver udsat for angreb. Man skal ikke være naiv og tro på at det aldrig vil ske, fordi det vil ske på et eller andet tidspunkt. Man ønsker ikke at folk får adgang til det indre netværk. Dette kan forhindres ved at forbyde det indre netværk at stole på bastion hosten mere end nødvendigt. 

Hvis et system er designet til at tilbyde avancerede tjenester, hvor man skønner at en simpel pakkefiltreringsmekansime ikke er tilstrækkelig til at dække sikkerhedsbehovet, kan man med fordel sætte en bastion host op og lade al den trafik som skal analyseres på applikationsniveauet passere gennem den. Trafik som kun skal pakkefiltreres kan fortsætte direkte gennem en screening router og videre ind i netværket. Figur 13 viser et typisk sæt af disse tjenester. Bemærk at klienten kan både være intern og ekstern, og at de fleste af disse servere kan være integreret i selve bastion hosten. 

Figur 13 : Typiske services der kan tilbydes gennem bastion host

 

Trods alle de strenge regler og høje kontrolniveau er der stadig mulighed for at systemet bliver udsat for angreb. Som allerede nævnt er firewall et koncentreret punkt, men hvad hvis en hacker eller ondskabsfulde programmer finder et smuthul og kommer ind i det indre netværk? På det niveau er en almindelig firewall helt forsvarsløs. En firewall er en dør, men det der sker inde i huset er ikke dørens problem. En forkert konfigurering af firewall ville også medføre sikkerhedshuller. Netværksdesignere implementerer normalt en række forskellige hjælpeprogrammer der kan hjælpe med at øge sikkerheden omkring det interne netværk. Dette kapitel vil gennemgå disse forskellige typer af programmer.

 

5.2      Sårbarhedsscanner 

 

I det indledende lufthavnseksempel kan man sammenligne sårbarhedsscannere med sikkerhedsvagter der går rundt og tjekker om alle døre og vinduer er låst. Disse vagter vil enten selv lukke sikkerhedshuller eller anmelde svagheder og deres risici til de ansvarlige.

En sårbarhedsscanner er et produkt som undersøger firewallsystemet eller netværkskonfigurationen for svagheder. De fleste produkter kan bringes til at køre med fastlagte intervaller. En fordel ved denne teknik er muligheden for at undersøge specifikke applikationer. Sårbarhedsscanneren kan f.eks. undersøge Web-server konfigurationer for kendte svagheder og fjerne problemerne ved at udføre de nødvendige ændringer. Sårbarhedsscanneren giver mulighed for at verificere, at installationen er korrekt konfigureret, og at sikkerhedspolitikken er implementeret korrekt. 

Sårbarhedsscannere opdeles efter deres virkemåde i to varianter: passive scannere og aktive scannere. Passive scannere sidder på enhver host og undersøger hosten for usikre konfigurationer, usikre passwords, software versioner og refererer om hvilke porte der er åbne. Aktive scannere sidder kun på en enkelt host og undersøger netværket for sårbare hosts. Dette udstyr sender forskellige typer pakker til andre hosts og kan ud fra disses reaktion udregne server og operativsystem software på alle maskiner. Det kan også identificere specifikke versioner af software og udregne deres sårbarheder ved at sammenligne med sin database information.

 

5.3      Virus scannere

 

Trods alle de strenge kontrolregler ved grænserne er der stadigvæk nogle, der med succes smugler narkotika ind i landet. I erkendelse af at det er umuligt at stoppe disse mennesker effektivt ved grænserne, opretter samfundet endnu en kontrolinstans, som operere inden for landets grænser for at begrænse skaden, nemlig politiet. Narkopolitiets job er i første omgang at undgå spredning af narkotika i landet. Hvis det slår fejl er opgaven for narkodetektiverne at opspore og afsløre narkobander og disses narkolagre. Når politiet har opdaget et narkolager, sender det en speciel politistyrke som fjerner det farlige stof fra gaderne. Dette modvirker at disse stoffer bliver spredt over hele landet. Eksemplet her kan uden videre overføres til bekæmpelse af vira i en computer, eller netværk. 

Anti-virus programmer er produkter som hovedsageligt tager sig af integritetskontrol. Disse programmer har alle sammen nedenstående tre funktioner tilfælles:  

1-     Forhindring: Simpelthen at stoppe spredning af vira ved at forhindre disses adgang til systemet.

2-     Detektering: Hvis systemet er inficeret kan programmet korrekt identificere de vira som allerede er inde i systemet.

3-     Reaktion: Bekæmpelse af de vira som detekteringsprocessen har identificeret, eksempelvis ved at sætte de filer som disse er gemt i i karantæne, og rulle systemet tilbage til en sikker tilstand.

 

5.3.1    Grundlæggende anti-virus teknikker

Udover de avancerede anti-virus programmer (der bliver nævnt senere) har vi fire grundtyper af  virusscannere:

1-     Simpel scanner

2-     Heuristisk scanner

3-     Aktivitetsfælde 

4-     Alle 3 i kombination 

 

Simpel scanner er den mest kendte typevirus scanner. De tidligere scannere søgte blot efter de kendte vira ud fra disses mønstre. McAfee (og en række andre firmaer) udgiver en revideret version af denne type scanner der genkender de kendte vira. Nuværende simple scannere kan også opdager hvis kendte programmers filstørrelse pludselige ændrer sig. Dette kunne jo tyde på at et virus bruger programmet som vært.

Heuristisk scannere er den næste generation af virusscannere. Disse scannere bliver opdelt i yderligere to grupper:

a-      Den første gruppe søger efter start af et krypteringsløkke. Denne gruppe kan opdage de såkaldte  Polymorfiske vira. Desværre genererer de nuværende algoritmer hvorpå en sådan scanner er bygget, alt for mange falske alarmer, hvorfor denne type scannere ikke er videre populære.

b-     Den anden gruppe arbejder med verificering af filernes integritet vha. Integritets checksum. Denne type er effektiv mod Stealth vira. Da størrelsen af de fleste filer normalt ændres ved tilgang og ændring, kan de også medbringe falske alarmer. Denne type scannere er brugbar i systemer hvor størrelsen af programfilerne er kendte i forvejen og aldrig ændres.

Aktivitetsfælde er den tredje generation virusscannere. Denne type opdager vira ved deres virkemåde i stedet for deres mønster. Disse scannere undersøger mistænkelige processer i kernen. De bliver brugt til at opdage Memory Resident vira.

 

5.3.2    Avancerede Antivirus teknikker

De mere avancerede antivirusscannere har nogle ekstra faciliteter ud over en type 4 scanner fra ovenstående afsnit. Disse scannere er ikke særlig udbredte på grund af deres høje pris og høje teknologiske niveau. Men det ser ud til at de vil erstatte de tidligere virusscannere, når de gamle scannere ikke længere kan bekæmpe de mere avancerede virusers teknologi, dog ikke på pc niveauet. Typisk vil et firma købe sig til en sådan tjeneste hos et specialiseret konsulentvirksomhed som råder over disse installationer, og som derfor har stordriftsfordele og kan betale de høje omkostninger forbundet med anskaffelse eller udvikling og vedligeholdelse af disse systemer.

Nedenunder følger en diskussion af to af de mest avancerede antivirusteknologier.

5.3.2.1      Generisk Dekryptering (GD)    

GD teknologien gør det nemmere for antivirusprogrammer at opdage de mest komplekse polymorfiske vira med høj hastighed. Når en fil indeholder et polymorfisk virus, skal viruset dekryptere sig selv før det bliver aktiveret. For at opdage en sådan struktur bliver eksekverbare filer kørt gennem en GD scanner som indeholder følgende elementer:

        CPU emulator: En softwarebaseret virtuel computer. Emulatoren fortolker alle instruktioner i exe filen før de bliver læst af den rigtige processor. Dvs. at viruset udfolder sig selv i et virtuelt, kontrolleret miljø uden smittefare for det rigtige system.

        Virussignaturscanner: En modul der scanner mistænkte programmer for kendte virus mønstre.

        Emuleringskontrol modul:  Kontrollerer kørsel af det mistænkte program.

I begyndelsen af hver simulation fortolker emulatoren instruktionerne en ad gangen i det mistænkte program. Hvis koden indeholder en krypteringsrutine, vil den dekryptere viruset. Dvs at viruset så at sige hjælper GD til at detektere sig selv. 

Det vanskeligste problem ved design af en GD scanner er at man ikke ved hvor mange gange man skal køre emulatoren før viruset vælger at vise sig frem.

5.3.2.2     Digital immune system (DIS) 
DIS er en omfattende virusbeskyttelsesmekanisme der blev udviklet af IBM i 1997. Motivationen bag DIS er stigende Internet-baserede virustrusler. Disse trusler skyldes tit integrerede mailsystemer f.eks. Lotus Notes og Microsoft Outlook, der selv åbner en potentiel virusbehæftet mail i baggrunden uden brugerinteraktion, og mobile programmer f.eks. Java og ActivX, der gør det muligt at programmer flyttes rundt fra et system til et andet).

Når et virus trænger ind i en organisation, opfanger DIS det automatisk, analyserer det, tilføjer detektering og forsvarsmekanisme for det i sin egen videnbase, fjerner det og videresender alle informationer omkring viruset til andre systemer der kører IBM antivirus programmer, så de kan detektere det inden det er for sent. På den måde er viruset ude af markedet, før det kan sprede sig.

 

5.4      Virtuelt Privat Netværk(VPN)

 

Et VPN udgøres af to eller flere netværk (eller computere) som kommunikerer ”fortroligt” med hinanden. Det ydre netværk (Internettet) bruges udelukkende som transmissionsmedium. Beskyttelsen er baseret på, at data krypteres under transmission på det ydre netværk. Ved hjælpe af VPN kan man skabe et billigt stort privat netværk der tilslutter forskellige lokale (private) netværk til hinanden. De kan frit benytte sig af forskellige services (også usikre services) hos hinanden, hvad der ville være umuligt (og usikkert) gennem andre firewalls teknologier. For eksempel har et stort firma som Ericsson flere afdelinger rundt om i verden. Dette firma vil kunne benytte VPN’s fordele til at tilslutte alle afdelinger til hinanden i stedet for en dyr enkelt-kabel forbindelse. På den måde kan de  benytte sig af en fælles database uden at behøve at bekymre sig om usikker kommunikation over internettet. Figur 14 viser et typisk VPN.

Figur 14 : Virtuel privat netværk

 

Alle virtuelle private netværk der kører over Internettet benytter det samme princip: kryptering af trafikken beskytter integriteten og indkapsler det i nye pakker som bliver sendt over Internettet til destinationen hvor kapslerne udpakkes, integriteten kontrolleres og trafikken dekrypteres efterfølgende til videre behandling lokalt. Til dette formål kan man bruge forskellige transportprotokoller der kan kryptere kommunikationslinjen mellem to parter. To af de mest populære protokoller er SSH og IPSEC, som bliver gennemgået ganske kort  i bilag B. 

VPN har dog den store ulempe at teknologien ikke just er venlig overfor en opstillet firewall. Problemet er jo at VPN trafikken er krypteret, og dermed uden for en firewalls rækkevidde. Det betyder at firewallen normalt instrueres til at ignorere trafikken fra bestemt netværk til det indre netværk, dvs. at trafikken på de kanaler der er beregnet til VPN  får lov til at passere uden videre inspektion. Dette kan som allerede nævnt skabe et sikkerhedshul i systemet.

6        Intruder Detection Systemer (IDS)   

 

I starten af denne rapport betragtedes et eksempel, lufthavnen, med de sikkerhedsproblemer som man slås med sådan et sted. Tit er det sådan at ondsindede personer ikke uden videre kan adskilles fra venligtsindede personer, da terrorister som regel er så professionelle at de ikke bærer våben eller narko på sig som umiddelbart kan retfærdiggøre en anholdelse. En terrorist eller spion er som regel ekspert i indtrængning og ødelæggelse eller informationsindsamling; disse mennesker er målrettede og holder en meget lav profil som gør det utrolig svært at adskille dem fra den store mængde af almindelige mennesker som de gemmer sig iblandt, og som de giver sig ud for at være et medlem af, for eksempel turister, eller udvekslingsstuderende. Dette er som nævnt grunden til at vi har kontrolinstanser i samfundet, i from af PET og FET, som arbejder videre med sikkerhedsproblematikken ud fra antagelsen at der til enhver tid findes fjendtligt indstillede elementer i landet hvis arbejde skal neutraliseres. Som allerede omtalt i starten af denne rapport, så behøver disse elementer ikke nødvendigvis at komme fra det store udland, da man sagtens kan være negative sabotører fra landet selv.

IDS, som navnet antyder, er en teknologi som virker ud fra samme devise, nemlig antagelsen om at der, trods eksistensen af firewalls i systemet, findes fjendtligt indstillede programenheder inde i selve systemet som skal neutraliseres. Firewalls svagheder blev belyst i forrige kapitel, hvor der også blev understreget at Firewalls er ”singel point of failure”. Dette betyder at ved en angribers indtrængen forbi firewall’en vil systemet være forsvarsløst. Man må også huske at firewalls selv kan blive udsat for angreb. Et sikkert system må således ikke være baseret på en enkelte teknik, men helst på kombination af flere. IDS’s primære opgave som den tredje sikkerheds lag er at detektere forsøg på angreb mod fortrolighed, integritet og tilgængelighed af data og andre komponenter i systemet, blandt andet firewalls. I første omgang er opgaven simpelthen at forhindre angreb, altså gøre det umuligt at angribe ved for eksempel at fjerne alle potentielle sikkerhedsrisici fra systemet. Dette kan i mange tilfælde dog være en ganske umulig opgave, især i systemer med kendte, og bevidst accepterede sikkerhedshuller, såsom Mail eller Web servere, da et system i mange tilfælde er defineret ud fra disse services, og kan ikke fortsætte hvis man lukker for disse. IDS er altså nødt til i sådanne tilfælde at ændre rolle fra et præventivt systemet til reaktivt system, hvis opgave er at reagere på angreb. Reaktionen, optimalt set, er korrekt detektering af at et angreb har fundet sted, indsamle så meget data som muligt om angrebet til videre analyse, om muligt afvise angriberen, og desuden ’rulle’ systemet tilbage til en gemt sikker tilstand.

 

6.1     IDS terminologi

 

Dette afsnit fastlægges nogle begreber som blive brugt til at forklare terminologien i den teknologi der udgør et IDS. Figur 15 skitserer nogle af de basale koncepter som findes i et IDS.

Figur 15 : Simpel afbildning af Intrusion Detection konceptet

 

 

Overvågning: Den proces hvor IDS løbende undersøger og behandler informationer om  systemaktiviteter.

Rapport: IDS sender de behandlede informationer videre til de sikkerhedsansvarlige for systemet som tager sig af  beskyttelse af infrastrukturen.

Alarm: I det tilfælde at en IDS sensor opdager indbrud i systemet sender den typisk en form for alarm til administratoren eller reaktionsmekanismen for at begrænse skaden.  

Reaktion:  Det rigtige hensigt mht. IDS er at begrænse sikkerhedsrisici. Denne proces kræver overblik over firmaets sikkerhedspolitik hvorefter der vælges passende reaktion i overensstemmelse med loven. 

Audit/log processering: Den proces hvor man samler og behandler data i systemet. 

Løbende processering: Behandling af data i real tid. Dette muliggør en hurtig reaktion gennem udsendelse af alarm.

Mønster genkendelse: En teknik til at klassificere data i henhold til allerede kendte signaturer.   

Profil af normal adfærd:  profil der bliver dannet over brugers aktiviteter i en periode og betragtes som lovlig aktiviteter for det bestemte bruger. Hvis en bruger dagligt åbner sin foretrukne email-klient, redigerer filer og lytter til musik, kan dette betragtes som brugerens normale adfærd. 

Signatur af anormale adfærd: Alt der ligger uden for brugerens normale adfærd og kan betragtes som risici for systemet kan betragtes som signatur af anormale adfærd. Forsøger brugeren fra ovenstående eksempel pludselig at få sin email klient til at læse en anden brugers mailboks, betragtes dette som en alvorlig afvigelse fra den normale adfærd og en alarm sendes derfor videre til administratoren.

Falsk positiv: De hændelser der producerer falske alarmer pga. overfølsomhed i systemet.

Falsk negativ: De ondskabsfulde hændelser der bliver overset af systemet fordi at man har skruet ned for overfølsomhed i systemet for at undgå falske alarmer.

 

6.2     IDS Analyse Metoder

 

Som allerede nævnt beskriver mange IDS teknologier i sagens natur reaktive systemer. Kravet om detektion af indbrud er dog den altafgørende parameter i sådan en proces hvis korrekte virkemåde hele systemet er afhængig af. Der findes i dag to forskellige måder at anskue denne problematik på, og de fleste praktiske implementationer af IDS vil være at finde et sted mellem disse to, eller en kombination af disse to tankegange. Den ene metode benytter sig af et prædefineret sæt af mønstre til via mønstergenkendelse at detektere når et angreb er ved at finde sted. Den anden metode samler konstant statistiske oplysninger om tilstandsændringer i systemet og sætter alarm i gang hvis der detekteres deviationer fra det normale. Begge teknologier er kendt fra virusscanners virkemåde (se afsnit 5.3),  men forskellen er at IDS analyserer menneskers adfærd i stedet for en virus.

 

6.2.1   Mønstergenkendelsesmetoden: 

Inden for mange datalogiske felter indgår mønstergenkendelse som en meget anvendelige metode til at registrere underliggende strukturer i en datamængde. I billedbehandling, for eksempel, anvendes mønstergenkendelse til at registrere kanter og andre ekstremiteter i et billede. Disse oplysninger kan for eksempel bruges af en robot til at navigere rundt i et miljø ved hjælp af et kamera. I dette tilfælde er den samlede datamængde alt for kompliceret til at være brugbar for en automatiseret proces uden menneskelig indblanding. Derfor er ønsket her at kunne registrere simplere strukturer indenfor billedet som har relevans for den applikation man ønsker at implementere. Mønstergenkendelse kan altså opfattes som en nedbrydning eller transformation af datamængden til et niveau som tillader analyse af data til en bestemt applikation.

 Indenfor sikkerhedsanalysen har mønstergenkendelse samme opgave som skitseret løst ovenfor, nemlig at finde angrebsstrukturer i den datamængde som der bliver analyseret, her netværksind- og udtrafik. 

Mønstergenkendelsesprocessen kan finde sted på forskellige niveauer af IP protokol stakken, og afhængig af disse niveauer antage forskellige former. Normalt er IP-Pakke niveau det mindste niveau hvorpå en mønstergenkendelsesmekanisme implementeres. Her deler man typisk data i to dele, nemlig de data som står i pakkernes IP header, og indholdet af selve pakken. 

Mønstergenkendelse på IP header niveau er en simpel undersøgelse af headerens forskellige flag og felter. Eksempelvis er det værd at undersøge adressefelterne i headeren. I henhold til ovenstående definition kan en nedbrydning af data i dette tilfælde implementeres i en boolsk funktion F som givet en pakke p som inddata returnerer sand hvis afsender-adressen (p.sa) er lige med modtager-adressen (p.ma):

                      F(p) = (p.sa == p.ma)
 
Funktioner af ovenstående klasse kan implementeres til at analysere diverse aspekter af IP pakker, eksempelvis en ulovlig kombination af diverse flag i en pakke. Funktionerne behøver ikke at være uden sideeffekt som i ovenstående eksempel, men kan bygges til at udtrække information til en tilstandsbaseret analyse og gemme disse i en eller anden form for global variabel. Yderligere kan man skrive funktioner som tager en liste af pakker i stedet for én pakke ad gangen. Dette er for eksempel nødvendigt ved undersøgelse af pakkedata.

 

                      F([p]) = (concat(p.data) ~= m/cmd\.exe/)
 

Ovenstående eksempel, skrevet I pseudo perl notation, undersøger om en liste af pakkers data tilsammen indeholder teksten ”cmd.exe”, da dette kan opfattes som et angreb. Her angiver [p] en liste af IP pakker, mens concat bruges til at danne en streng ud fra alle i listen indgåede pakkers data. Funktionen nedbryder altså data til en enkelt information, en boolsk værdi. Den metode som anvendes til at fastslå om teksten ”cmd.exe” indgår i pakkerne er i sig selv en form for mønstergenkendelse, nemlig en regulærudtryksmatchning repræsenteret ved m// operatoren.

Mønstergenkendelse kan også foregå på applikationsniveau. Eksempelvis kan al http trafik analyseres ved hjælp af funktioner som ovenstående for angrebsmønstre. 

Mønstergenkendelse består altså basalt set af indsamling af en række kendte signaturer ved kendte angrebsmetoder, for så at afprøve disse på aktiviteter i systemet i virkelig tid, og reagere hvis et match findes. Et prædefineret sæt af kendte angrebsmønstre kan f.eks. ligge kodet i en lokal database. 

Denne teknik er kendt fra mange af de virusscannere som eksisterer i dag. Dog er forskellen at en virusscanner typisk arbejder ud fra at angriberen er en virus, altså et program, mens et IDS også skal tage højde for en menneskelig angriber, og må nødvendigvis indeholde mere logik for at detektere en  potentielt set meget mere avanceret og uforudsigelig adfærd. De fleste implementationer af IDS teknologier som findes i dag bruger denne teknik. 

Som et eksempel kan nævnes SNORT systemet, som bruger oplysninger gemt i en lokal SQL database til at matche mod angrebsmønstre. Et eksempel på et mønster kan for eksempel være at en strøm af IP pakker som maskinen modtager har samme afsender IP adresse som modtager IP adressen (se figur 16). Dette er et efterhånden gammelt Denial Of Service angrebstrick som kan få maskinen til så at sige at angribe sig selv ved at svare på de pakker som den selv sender ud, og som igen havner tilbage på maskinen for at generere flere svar. 

Figur 16 : Forhindre ”Land attack” via mønstergenkendelse baserede IDS 
 

Et andet eksempel er en simpel portscanning af systemet. En portscanning er defineret ved multiple forsøg på tcp forbindelse til en given vært indenfor en bestemt afgrænset periode, med den hensigt for angriberen, at danne sig overblik over hvilke tjenester, med eventuelle fejl, som kører på maskinen. I SNORT , for eksempel, kan man aktivere portscan modulen således:

 

Preprocessor portscan: 192.168.1.105 13 10 /var/log/portscan.log
 

Dette angiver at systemet reagerer når samme afsender forsøger at åbne tcp forbindelser til 13 forskellige ports i løbet af 10 sekunder. Oplysninger om angriberen bliver så gemt i log filen som en systemadministrator passende kan inspicere senere.

Fordele

Mønstergenkendelsesbaserede IDS er meget effektive til at detektere kendte angreb uden generering af mange falske alarmer, hvis de prædefinerede mønstre vel at mærke er skruet forsigtigt sammen. I ovenstående eksempel vil en ændring af den ene parameter, for eksempel tidsparameteret, bevirke at der måske bliver genereret for mange falske alarmer fordi systemet er alt for paranoid, eller at systemet overser et angreb. Disse to er eksempler på falske positiver hhv. falske negativer. 

Ulemper

Den store ulempe ved et mønstergenkendelsesbaseret IDS er, som ovenstående afsnit allerede har antydet, naturligvis den store kompleksitet det er at danne en brugbar database over forskellige angrebsmønstre. Ofte findes der ingen regler (kun tommelfingerregler) som kan bruges til at danne databasen, så man må gå forsigtigt frem og bruge menneskelige ressourcer såsom sund fornuft og erfaring. Desuden er systemet ikke gearet til at detektere nye former for angreb automatisk, i det disse jo skal præprogrammeres ind i systemet. Altså kræves der en permanent og meget minutiøs vedligeholdelse af regeldatabasen for at en systemadministrator kan stole på systemet og sove trygt om natten.

Vores eksempel, SNORT, kommer dels med diverse moduler til at detektere et angreb, dels med diverse regler for hvordan disse moduler kan aktiveres og parametriseres. Men ikke nok med det, systemet opgraderes næsten dagligt af de mange frivilligt involverede, hvilket jo i sig selv er en god ting, men kan alligevel nogle gange gøre det svært for travle systemadministratorer at få overblik over de nyeste tiltag. 

6.2.2    Statistisk Metode

En relateret måde at detektere angreb på er den såkaldt statistisk analytiske metode. Metoden tager udgangspunkt i nogle statistiske modeller som ud fra normalfordelingsteorien forsøger at modellere hvad en normal adfærd for en typisk bruger er, og rapporterer fejl i virkelig tid hvis en signifikant deviation fra normal spores.

Et statistisk baseret IDS vil etablere en basislinje af den normale adfærd ud fra de enkelte brugers profil og netværksforbindelser, men skal også samtidig kunne tage højde for betydelige og pludselige afvigelser, som normalt ikke ville falde under mistænksom aktivitet, hvis en menneskelig operatør var ansvarlig for detektionsarbejdet. 

I sin simpleste udgave kan en statistisk analysemodel tage udgangspunkt i en tællervariabel bundet til et objekt, eksempelvis en fil, som bliver talt op hver gang filen bliver anvendt. Hvis filen indeholder kritisk data som skønnes kun at blive læst højest 5 gange om dagen er det klart grund til alarm hvis denne bliver læst 40 gange på en dage. 

Statistiske metoder henter deres data fra præcis sådanne tællervariabler og andre systemovervågningsdata, det såkaldte auditdata. Ovenstående er naturligvis et meget simpelt eksempel. Et mere kompliceret eksempel er at registrere en brugers adgang til sine filer over tid i løbet af en session (i unix miljøet). Adfærdsdata her kan være sessionens varighed, antal læste filer, antal eksekverede filer, samt om de filer brugeren har læst er egne, andres eller systemfiler osv. Data af denne type som bliver indsamlet over en hvis periode kan være med til at fastlægge en normal adfærd for en bruger. Helt konkret vil systemet f.eks. genere en alarm, muligvis en falsk positiv, hvis en bruger med en normal sessionsvarighed på 2-3 timer med en aktiv emacs editor pludselig en dag har en session på 15 minutter hvor ftp er det eneste anvendte program.

Alt dette kræver naturligvis en ret stringent definition af hvad normal adfærd er, og dette er virkelig et stort område når det er mennesker, og ikke programmer, man holder under opsyn. Man kan forvente at en brugers ’normale’ adfærd ændres ved overgang til en anden opgave, eller at brugeren gennem brug af systemet, og i takt med at fortroligheden med systemet udvides, ændrer adfærd. 

Alt dette gøres en tand mere vanskelig af at skillelinjen mellem normal og abnormal adfærd rent faktisk er meget flytbar. Derfor er det en kendt karakteristik af statistiske modeller, sådan som teknologien er i dag, at de er uhyre paranoide, og gerne meget lystigt rejser falsk alarm. Figur 17 viser et diagram over en situation hvor der rejses mange falske alarmer.

Fordele

Statistisk baseret IDS detekterer unormal adfærd og har derfor mulighed for at detektere de nyeste angrebsmetoder som aldrig er blevet set før (og hvis mønstre man ikke kender). Systemet har altså en indbygget automatik i sig, som også uden menneskelig indgriben kan detektere mulige angrebssituationer.

Ulemper

Statistisk baseret IDS producerer en store mængde falske alarmer pga. de uforudsigelige brugere og deres netværksadfærd. Disse produkter kræver en omfattende ”træning” af systemet for at karakterisere normal adfærd på basislinien.  

 

 

 

[image: image17.jpg]Profil af normale
Profil af hackerens bruger
adferd

[Kritiske omrade |
overlapning af
hackernes og
s adfaerd

Effekiv DS Faisk slarm Mulige adfaerds parameter




Figur 17 : Overlapning af normal og abnormal adfærd

 

6.3     IDS Typer (”Monitor Level”)

 

Der findes en del produkter af typen IDS på det kommercielle marked. De falder typisk indenfor tre kategorier, alt afhængigt af hvordan data indsamles.

Figur 18 : Forskellige IDS typer mht. til placering og funktionalitet

 

 

 

6.3.1    Netværks Baseret IDS

I denne type IDS foregår analysen på grundlag af netværkstrafikken. Informationerne indsamles af en eller flere sensorer (”prober”), som placeres i det netværk, der skal overvåges (se figur 19). Hver sensor kan evt. bestå af en pc (host) med tilhørende netværkskort på stealth mode (passiv). Efter foranalysen sendes informationerne videre til en central manager/administrator, hvor de præsenteres og viderebehandles. Der er også mulighed for at sende alarmer samt at stoppe uønsket trafik, enten ved direkte terminering, eller ved ”on-line rekonfigurering” af et firewall system. SNORT har nogle modeller som kan sidde helt udenfor den yderste firewall og sniffe selve IP trafikken. Et andet system, som også er gearet til at håndtere portscanning og  IP fragmentation er Libnids. 

Figur 19 : Overordnet placering af et netværksbaseret IDS sensor i et lokal netværk

Fordele 

Et lille antal netværksbaserede IDS enheder er normalt tilstrækkeligt til at overvåge et stort netværk. Brug af disse har desuden kun meget lille indvirkning på eksisterende netværks operationer. Det er som regel nemt at rekonfigurere et netværk for at inkludere netværksbaseret IDS i en lille installation. De er normalt passive enheder der lytter til en netværkslinje uden  indblanding i netværkets normale operationer. Da de som regel er de eneste applikationer på netværksknuden, er det nemt at sikre dem mod angreb samt at usynliggøre dem for hackeren.

Ulemper

På netværksknuder med høj trafik kan en netværksbaseret IDS være flaskehalsen, da det bruger en del tid på at analysere trafikken. I ekstreme tilfælde kan enheden endda blive tvunget til at lade trafik passere uden analyse pga. travlhed, med deraf følgende risici. Dette problem kan til dels afhjælpes ved at integrere IDS’et i hardwaren, eksempelvis direkte på netkortet , men er nok en dyrere, sværere og mindre fleksibel løsning at implementere. 

Da et netværksbaseret IDS sidder helt yderligt i systemet kan det kun fortælle om et angreb har fundet sted eller ej. Følgerne af angrebet skal som regel findes dybt inde i selve systemet, hvor et netværksbaseret IDS ikke har adgang selv. Derfor kan værktøjet ikke bruges til at fortælle om et bestemt og registreret angreb har været succesfuld eller er blevet stoppet på et eller andet niveau, da modulen dertil skal have hjælp fra andre moduler dybere inde i systemet.

Et netværksbaseret IDS, sådan som det er i dag, er ikke i stand til at analysere krypteret trafik , og det giver naturligvis problemer, da så helhedsanalysen forsvinder.

Trods de mange gode fordele kan de fleste netværksbaseret IDS ikke bruges i forbindelse med moderne switch-baserede netværk. Mange af disse netværk giver nemlig ikke mulighed for global overvågning, og dette kan begrænse dækningen af et netværskbaseret IDS til en enkelt host.

 

6.3.2   Host Baserede IDS

Host-baserede IDS analyserer aktiviteter på en enkelt maskine (host). Når der kun er en maskine, kan IDS analysere aktiviteterne i fine detaljer, hvorved man kan bestemme præcis hvilken bruger fra hvilken host der har foretaget hvilken ulovlig handling (se figur 20). Ved denne type IDS placeres en softwareagent på hver af de maskiner, der ønskes overvåget. Disse softwareagenter samler løbende informationer fra log og audit filer og sender dem til en central manager, hvor de præsenteres og viderebehandles. For denne type IDS vil der også være mulighed for at sende alarmer og styre evt. rekonfiguration af firewall systemer. 

Figur 20 : Overordnet placering af host baseret IDS på hver host i et lokal netværk 

Fordele

Hostbaseret IDS kan detektere hvad der er umuligt at opdage på netværksniveauet, da et sådant system kan analysere alle operationer på operativsystemniveau, inklusiv signaler, filadgang, programkørsel osv. Her er det ikke kun selve netværkstrafikken til og fra hosten der bliver overvåget. Brugeres adfærd bliver ligeledes konsekvent gransket for kendte misbrugsmønstre på operativsystem- og applikationsniveau. Problemet omkring krypteret trafik eksisterer heller ikke på host niveau, da et IDS jo også har adgang til data efter det er blevet dekrypteret på hosten. På switchbaserede netværk kan der placeres et hostbaseret IDS på alle netværkets maskiner og derved opnår den beskyttelse om et netværksbaseret IDS ikke kan garantere i et sådant miljø. 

Ulemper

Et hostbaseret IDS skal installeres på hver maskine, og dette vil så bruge ressourcerne fra den computer det sidder på. Når der er andre sårbare programmer liggende på samme maskine, kan hostbaserede IDS applikationer blive angrebet og invalideret af en dygtig hacker. Visse typer angreb, såsom DOS angreb er i sagens natur angreb på helheden af netværket og kan ikke detekteres på dette niveau. 

 

6.3.3    Applikations Baserede IDS

Et Applikationsbaseret IDS bliver, som navnet siger, programmeret for hver applikation (se figur 21), dvs. at det kan analysere og detektere alle små detaljer i applikationerne. Et applikationsbaseret IDS kan ofte, ligesom et hostbaseret IDS, analysere applikationerne baseret på deres log og audit filer, men på en finere måde når de enten er indbygget i selve applikationen eller er skrevet bestemt for applikationen.   

Figur 21 : Overordnet placering af applikationsbaseret IDS (softwareagent) på hostapplikationer i et lokal netværk 

Fordele

Den fine detaljeanalyse kan ofte spore uautoriserede aktiviteter tilbage til de individuelle brugere. De kan ofte arbejde i krypterede miljøer, når de har en grænseflade med applikationen der foretager krypteringen. 

Ulemper

Applikationsbaseret IDS kan være mere sårbart i forhold til hostbaseret IDS og kan  blive angrebet og invalideret, når det kører som applikation på den host det overvåger. Et Applikationsbaseret IDS er næsten som host baseret IDS, så man kan sige at de har de samme ulemper.

I megen litteratur skelner man ikke mellem de to typer og refererer til begge to som hostbaserede systemer.

 

6.4     IDS forsvarsmekanismer

Reaktionen på et detekteret angreb kan være udtryk for mange strategier og kræver stor forberedelse og analyse. Udover det rent tekniske kommer mange andre overvejelser ind i billedet inklusiv de rent juridiske[DT]. Generelt kan man opdele de forsvarsmekanismer som et IDS kan bruge i to kategorier. Dette afsnit indeholder en diskussion og klassificering af disse to kategorier.

 

6.4.1   IDS som kun aktiverer en alarm mekanisme

Den simpleste form for mekanisme er at involvere mennesker i processen ligeså snart et angreb er detekteret. Et IDS kan altså på den ene eller anden måde notificere en systemadministrator om at et angreb har fundet sted. I dette tilfælde er det yderst vigtigt at systemet er i stand til at præsentere data og analyse deraf på en sådan måde, som muliggør en hurtig men samtidig velovervejet beslutning af administratoren. Administratoren skal helst ikke vågne op kl. 3 om natten for at bruge en tekst editor til at kigge i log filer og danne sig overblik over angrebets og angriberens natur, og lukke huller, men helst have et grafisk analyseværktøj, om muligt med forslag til mulige strategier for at forhindre yderligere angreb fra samme, eller andre brugere.

Et IDS af denne type går under navnet alarmbaseret IDS. De fleste nuværende systemer er baseret på denne type, af ren mangel på et automatisk system som er intelligent nok til at kunne træffe beslutninger på egen hånd. Et IDS baseret på mønstergenkendelse er det mest oplagte valg, da statistisk baserede systemer stadig generere alt for mange falske alarmer til at det kan betale sig at involvere mennesker i den process.

Reaktion på en alarm kan være alt fra simpel ignorering, hvis det viser sig at være enkeltstående tilfælde som alligevel blev stoppet af firewall, til at systemet lukkes helt ned for at lukke et sikkerhedshul.

 

6.4.2       IDS som Automatisk Reagerer på Angreb

 

Givet de netop beskrevne ulemper ved alarmsystemer er det klart at nogle forskere går i retningen af mere automatisering af beslutningsprocessen. Allerede nu findes systemer hvor visse mere simple, mindre alvorlige beslutninger er automatiske. Disse systemer kan egentlig i bedste fald kaldes halvautomatiske, idet det som regel kun er en bestemt klasse angreb som systemet kan programmeres til automatisk at reagere på, mens resten stadig ender som alarmer hos administratoren.

En typisk reaktion på simple angreb er at et IDS lukker for den forbindelse hvorfra den formodede angriber trænger i systemet på, og markere angriberens adresse som uønsket. Populært sagt kaldes dette at banne folk , det vil sige forbyde fremtidig adgang. Dette er naturligvis ingen god mekanisme i sig selv, da en klog hacker næsten aldrig bruger en rigtig IP adresse, men operere måske fra en proxy server eller blot forfalsker IP adressen i pakkernes header. I første tilfælde kan man måske rammer lidt bredere ved at banne et helt IP range, hvis man for eksempel detekterer at angrebet kommer fra en lille stillehavsø kan man udelukke alle forbindelser fra området. Hvis angriberen benytter sig af en proxy er dette heller ikke en god strategi, men selv uden dette kan det vise sig at være problematisk at lukke for forbindelsen for en hel IP range. Dette nævnes her som eksempel på, hvor ekstremt svært det er at definere en automatisk beslutning som ikke rammer uskyldige, selv i de mest simple tilfælde. Det er nemlig af yderste vigtighed for de fleste tjenester at de kan benyttes af så mange som muligt, og at ingen som handler i god tro bliver lukket ude af systemet.

Nogle af de strategier som et IDS kan anvende er følgende: 

        Afbryde TCP forbindelse ved at indføre en reset pakke i hackerens  kommunikationslinje.

        Rekonfigurere routere og firewalls til at blokere de pakker der kommer fra hackerens IP adresse.

        Rekonfigurere routere og firewalls til at blokere den protokol der bliver brugt af hackeren.

        Rekonfigurere routere og firewalls til at afbryde alle forbindelser der bruger det samme netværk interface (kun i meget ekstreme situationer).

        Aggressiv reaktion: Sende opfangede informationer om ham til ham (Aha, vi kender dig).

        Ekstremt aggressiv reaktion: foretage et endnu hårdere angreb mod hackeren simultant. Bemærk at en sådan reaktion kan bliver betragtet som ulovlig i forskellige lande. Her kommer de juridiske overvejelser også inde i beslutningsprocessen.

 

6.5     IDS der kan studere hackerens adfærd

 

I foregående afsnit blev en mulig strategi som indebærer banning af potentielt hele ranges af IP adresser studeret. Der blev nævnt at det ikke er en optimal løsning for at stoppe virkelig gode angribere, og har desuden uheldige siddeeffekter. Den ultimative måde at forhindre et angreb af denne type er ikke at lukke for adgang fra den ene eller anden maskine, men simpelthen at kunne genkende en angriber ud fra tidligere dannet profil, og lukke for den netop åbnede forbindelse der har til formål at udøve hærværk mod systemet. Dette er en svær kunst, og kræver et meget sofistikeret og intelligent system, der er baseret på adaptiv AI og i stand til at analysere sig til brugerprofiler baseret på adfærd, frem for hvor disse kommer fra. For at facilitere denne opgave kan man benytte sig af forskellige teknikker, eksempelvis kan man opsætte en fælde, hvor almindelige brugere der handler i god tro aldrig vil færdes, mens potentielle farlige angribere automatisk vil blive tiltrukket.

En Internetfælde, eller trap, er et sæt af lovlige og autoriserede funktioner og komponenter som har til formål at tiltrække en mulig angribers opmærksomhed fra de virkeligt brugbare ressourcer til noget som i virkeligheden er værdiløst. Jævnfør ovenstående diskussion om mulige forsvarsstrategier bliver en fælde altså brugt som en metode til at afgøre om en forbindelse kommer fra en almindelig bruger eller en ondsindet angriber. Fælder bliver brugt ret hyppigt til netop dette formål. Næste afsnit indeholder en diskussion af de forskellige typer fælder der findes implementeret i dag.

 

6.5.1   Fældearkitektur 

Amoroso opdeler i sin bog[ID] Internet fælder i fire kategorier:

        Virkelige systemer med trap-elementer: Denne type involverer direkte interaktion mellem den potentiale angriber og det rigtige system som indeholder fældeelementer. Et eksampel på denne type kan være en almindelig UNIX system med en falsk passwordfil. Hvis en bruger beder om en kopi af filen, og her tænkes på al slags læsning af filen, ikke blot en egentlig kopiering, afgør systemet prompte at dette ikke er en normal adfærd for en normal bruger. Derfor vil systemet generere en såkaldt garbage fil som denne bruger modtager, og resten af brugerens aktiviteter, inklusiv, men ikke begrænset til, operationer på denne fil bliver nøje overvåget og en analyse deraf bliver viderebragt systemadministratoren.

         Et lille system med et stort fældemiljø: I denne sammenhæng kan man betragte det rigtige system som værende lille i det omfang at det ikke indeholder særligt mange kritiske og interessante ressourcer. Til gengæld kan man fremstille fældemiljøet som værende yderst interessant og åbent, med masser af godbidder for angriberen. Et eksampel på denne type er et såkaldt honey pot (se næste afsnit) med interessante filer, biblioteker og netværksforbindelse.     

        Et afspejlet miljø: Som navnet siger er denne type fælde nærmest en kopi af det rigtige system, hvor kritiske oplysninger er fjernet eller erstattet med noget der er værdiløs. Fældesystemet kører parallelt med det rigtig system som et såkaldt hot standby system. Når et IDS opdager en uautoriseret aktivitet, flytter systemet angriberen til fælden hvor angriberens adfærd kan studeres samtidigt med at man fjerner muligheden for hærværk eller tyveri af data. Padded Cell (Se næste afsnit) er et eksampel på denne type.

        Et stort system med et lille fældemiljø: I dette tilfælde bliver et stort og interessant system sammensat med et mindre fældesystem. Denne model overvejes fortrinsvis i systemer hvor en replikering eller design af store fælder er forbundet med store omkostninger. 

Figur 22 illustrere disse fire arkitektur. 

Figur 22 : Fire mulig fælde arkitektur 
 

6.5.2    Honey pot & Padded Cell systemer

To af de mest kendte fældesystemer er honey pot og padde cell systemer. Der findes mange forskellige implementationer af de to modeller i de kommercielle produkter. Nedenunder bliver disse to modeller analyseret videre.   

Honey pots er lokkesystemer der sørger for at trække hackerens opmærksomhed væk fra kritiske områder. Disse systemer er fulde af attraktive informationer der ser værdifulde ud, men i virkeligheden er de kun forfalskede informationer, som aldrig bliver brugt af ærligt berettigede brugere. Hvis man detekterer indbrud på Honey pot, kan man med høj sandsynlighed sige at det er en angriber, da de rigtige brugere aldrig får adgang til Honey pots via normale operationer. Formålet med Honey pot er at forhindre hackerens adgang til kritiske systemer, samle information om hackerens aktivitet og opfordre hackeren til at blive længe nok på systemet til at man kan nå at reagere på truslen.

Padded cells har næsten samme funktionalitet, men i stedet for at tiltrække hackeren med falske data, venter padded cell modulen indtil det traditionelle IDS opdager hackeren. Derefter flytter den forbindelsen til en speciel padded cell host, som til forveksling ligner det rigtige system. Hackeren vil ikke opdage at der er sket noget, men han er nu i et simuleret miljø, hvor han ikke kan gøre skade. Dette miljø kan ligesom honey pots være fyldt med interessante data for at overbevise angriberen om at angrebet er succesfuldt. Padded cells giver samme muligheder som honey pots for at studere hackerens virkemåde.

 

6.5.3    Multilevel fældesystemer

I praksis er den bedste måde at gardere sig imod angreb nok at have overblik over samtlige de involverede teknologier og sammenstrikke en kombination af disse som er anvendelig på netop det problem man sidder med. 

Et af de første eksperimentelle projekter i retningen af IDS blev foretaget af AT&T hvor der blev skabt et mulitlevel IDS fælde til V/MLS, som er en implementation af UNIX. Systemet havde følgende funktioner:
· Security View: systemet definerer for hver bruger, udefra dennes profil, et vindue hvorfra brugeren har adgang til alle de tilgængelige operationer som brugeren er berettiget til. Selve dette view danner således en gateway for brugeren til hele systemet, og kan dermed overvåges stringent for mulige ondsindede operationer. 

· Audit logging system: En avanceret log og analysemodul er indbygget i operativsystemets kerne. Eksistensen af denne modul på kerne niveau reducerer muligheden for at en angriber kan forfalske logfiler. Er angriberen klar over eksistensen af logfiler kan der desuden bruges en forfalsket log til at vildlede denne, altså et trap. 

· Mappe replikering: Systemet sørger for at de mest anvendelige fælles mapper har replika som i virkeligheden er de rigtige mapper. Når en legitim bruger for eksempel skriver til /tmp mappen bliver hans operation i virkeligheden udført på en hemmelig og usynlig mappe et helt andet sted i filsystemet. 

Figur 23 :  UNIX System V/MLS skjulte underbiblioteker

 

Det er klart at det er overordentligt svært for en angriber at modificere audit systemet, da dennes eksistens er skjult. Eftersom klassificerede data ligger i skjulte mapper som kun kernen har adgang til (og i øvrigt med meget overvåget og restriktiv adgang til almindelige brugere uden deres viden), er mulighed for tyveri af klassificeret data også rimelig begrænset. En angriber har altså kun adgang til dele af systemet som er bedømt ikke hemmelige, eller til deciderede fælder. Desuden sørger audit systemet for at hans aktiviteter på systemet hele tiden er under overvågning. På den måde kan man sige at dette system, uden at begrænse brugerenes normale handlefrihed er i stand til at på en rimelig og effektiv måde at beskytte klassificeret data og forhindre hærværk på disse.

 

6.5.4    Web spoofing -fælder

Måske er den letteste måde at flytte en potentiale hacker til et fældesystem via et hyperlink, når man altså snakker web. Man laver blot et attraktivt link som hackeren kan trykke på, så han eller hun bliver sendt videre til en kontrolleret web side, hvor man kan studere hans eller hendes handlinger. Metoden er faktisk en lille modifikation i henhold til web spoofing angreb og anvender ”man in the middle” princippet til at filtrere, overvåg og blokere forbindelse mellem  klienten browser og destinations sider. Figur 24 illustrer denne teknik.  
 
[image: image24.png]4) Aindre indhol ~Rigig
) Aindre indhold = sy~

<
5) Aflever den

modificeret web-side

3) Aflever den rigtis
web-side.

2) Forespargsel for
den rigtig URL.

% ~ 1) Forespargsel for
den ke URL




 

Figur 24 : Web spoofing proces

 

6.5.5    Design tips for Internetfælder

Hvis man har besluttet sig for at man vil lægge fælder for uvedkommende gæster, skal man være godt forberedt på at tage en del overvejelser i betragtning, før man kaster sig ud i det. Et sådant system kræver en del ressourcer, finansiering og en politik mht. reaktion som er overens med firmaets politik og lovgivning.

I det tilfælde hvor alt dette er på plads ville nedenstående checkliste kunne bruges med fordel:

 

1)      Et troværdig fældesystem, f.eks. honey pot eller padded cell, der har følgende karakteristikker:

        Definition af en uartig bruger: Systemet skal have en klar definition af hvem der er lovlig bruger og hvem der ikke er, og hvilken handling medfører at  vedkommende navigeres til fældesystemet.

        Tænke som en forbryder: Hvis man skal lave en fælde for en forbryder skal man se på systemet fra deres perspektiv. Man skal tænke på hvad der er interessant for disse mennesker.

        Hacking programmer er altid attraktive:  En af de mest attraktive lokkemad for en hacker er hacking værktøj, da de i sagens natur er ret interesseret i den slags programmer.

        Ikke alt for afslørende: Systemet skal ikke være alt for åben og forsvarsløst. En krypteret passwordfil eller nægtet adgang til nogle ressourcer gøre systemet mere troværdig.

 

2)      Forberedelse af systemet og valg af lokkemad er den vigtigste fase. Der skal også genereres en del responser for at gøre systemet mere troværdig.

        Administrator reaktion: En administrators reaktion på de basale hacking metoder ville gøre processen mere troværdig.

        Falske postsystemer: Hvis man vil lokke en hacker ind i en fælde er postsystemet nok det rette sted. En administrators postkasse er et af de mest interessante steder.

        Falsk scan point: Den typiske hacker vil indledningsvis scanne netværket for åbne TCP ports. Et program der lytter til intern kommunikation på en port kan være ret interessant for en hacker.

        Systembeskeder: Enhver systemmeddelelse burde der tages hensyn til. Logfiler er også det der viser systemets troværdighed. Åbner man op for at logfiler er tilgængelige i et fældesystem skal man også sikre sig ikke at afsløre det rigtige system bag fælden.  

3)      Med hensyn til respons skal man overvej og undersøge de legale regler i den sammenhæng hvor de giver mening. Juridisk hjælp er ønskeligt i dette tilfælde.  

        Tilladelse: Har man en tilladelse til at overvåge systemet. Ellers har man et problem.

        Lokal sikkerhedspolitik: Er installation af et fældesystem i strid med firmaets sikkerhedspolitik?

        Brugerbeskyttelse: Har man overvejet at de berettigede brugere kan falde i fældesystemet.

        Lovlig respons: Er de reaktioner systemet foretager overfor hackeren lovlige? Kan de føre til retssag mod firmaet selv?

        Moral: Er systemets reaktioner i overensstemmelse med de moralske principper og forpligtelser som  er forventet af firmaet? 

 

6.5.6    Fordele og ulemper ved anvendelse af fældesystemer

Det burde være klart nu at fældesystemer er det oplagte valg til systemer som på det ene eller andet niveau har interesse i at analysere brugeradfærd. Disse er da også meget udbredte i systemer som kører i dag. Man skal dog være opmærksom på at fælder også kan have ulemper, og specielt skal man ikke med implementering af bestemte fælder føle sig alt for sikker og stoppe arbejdet med videreudvikling af sikkerhedssystemet. Dette er et eksempel på en falsk tryghedsfælde!

Fordele

Fordelene ved brug af fældesystemer er at hackeren flyttes til et miljø hvor han ikke kan gøre skade, og at administratoren nemt kan undersøge hackerens metoder og i god tid beslutte hvordan der skal reagereres  på angrebet.

Disse systemer er ekstra effektive til at fange de interne brugere der snuser rundt omkring i netværket.

Ulemper

Fældesystemer har ikke vist sig at være alment brugbare sikkerhedsmekanismer. De kræver specielle eksperter til overvågning af disse systemer. Man kan risikere at en ekspert angriber vil opføre sig aggressivt næste gang, når han opdager at han er blevet narret, eller at denne tager en speciel interesse i netop dette system, og måske også trække andre ligesindede med sig som betragter dette system som et tilfælde der skal besejres. Det er altid rart at kunne holde lav profil hvis man er i besiddelse af noget brugbart, og det at præsentere systemet som uinteressant, er i sig selv en af de bedste forsvarsmekanismer. Audit systemer og IDS generelt som analyserer adfærd ved at logge oplysninger og opsætte fælder bevæger sig på kanten af lovgivningen. I Danmark er det ikke lovligt at opfordre folk til kriminel handling for derefter at pågribe dem for netop dette. Ligesom registrering af brugeraktiviteter skal godkendes af registertilsynet. I andre lande er der lignende mere eller mindre restriktive love.

 

 

7        IDS arkitektur 

 

Denne kapitel indeholder en beskrivelse af hvorledes forskellige typer af IDS systemer og andre forsvarskomponenter kan strikkes sammen i forskellige systemarkitekturer, således at der opnås højere sikkerhed. Det skal bemærkes, at der kun er tale om klassiske eksempler, idet der i praksis optræder mange varianter.

IDS bliver typisk anvendt som en ekstra komponent i et netværk, der i forvejen er udstyret med firewall og andre relevante sikkerhedssystemer. I det følgende antages det at læseren er bekendt med den typiske firewallarkitektur. Dette er relevant da man ikke kan studere IDS arkitektur helt uden om den klassiske firewall arkitektur.

Da fokus her er på beskyttelse af hele netværket, vil der i det følgende bliver lagt vægt på netværk IDS systemer, mens de andre to typer IDS kun bliver nævnt i det omfang det er nødvendigt for at forklare principper eller mekanismer.

Et netværks IDS kan placeres enten på ydresiden af en firewall, eller på indersiden. Dette giver anledning til endnu en klassedeling, nemlig i eksterne og hhv. interne IDS systemer. Der er imidlertid ikke noget til hindring for at man bruger begge metoder samtidigt, hvis der ønskes øget sikkerhed. 

 

7.1     Ekstern IDS

 

Et eksternt IDS, som navnet antyder, monteres på ydersiden af en firewall og beskytter denne mod hackerangreb. Installeret i stealth mode kan disse opsnappe data uden at blive opdaget. På den måde kan man dække de kendte svagheder ved en firewall og forhindre modificering af  dens opsætning. Eksterne IDSer kan også opfange de kendte angreb eller mistænkeligt adfærd og forebygge skaden vha. rekonfigurering af  firewall’en. Figur 25 viser et simpelt diagram over en sådan installation .

Fordele 

Et eksternt IDS har næsten alle fordelene fra et netværksbaseret IDS, hvilket vil sige at der er mulighed for log og audit. Et enkelt netværksbaserede IDS er normalt tilstrækkelig til at overvåge et stort netværk. De kan beskytte firewalls. Brugen af disse har desuden kun meget lille indvirkning på de eksisterende netværkoperationer. De er normalt passive enheder der lytter til en netværkslinje uden  indblanding i netværkets normale operationer. Da de som regel er de eneste applikationer på netværksknuden, er det nemt at sikre dem mod angreb samt at usynliggøre dem for hackere.

Ulemper

På netværksknuder med høj trafik kan en Ekstern IDS være flaskehalsen, da den bruger en del tid på at analysere trafikken. I ekstreme tilfælde kan enheden endda blive tvunget til at lade trafik passere uden analyse pga. travlhed, med deraf følgende risici. De kan desuden hellere ikke detektere krypterede angreb da de sidder uden for det lokale netværk. Af samme grund kan eksterne IDS ikke samarbejde med VPN, da VPN-trafikken er krypteret når den passerer det eksterne IDS.

 Da hele sikkerheden her er baseret på et eksternt IDS (og en firewall) må systemet betragtes som et ”single point of failure”.

Figur 25 : Ekstern IDS 

7.2    Intern IDS

 

Interne IDSer, i modsætning til de eksterne, sidder mellem firewall og det lokale netværk. Principielt kan man betragte alle tre typer IDSer, nemlig netværksbaseret, hostbaseret og applikationsbaseret, som interne IDSer da de sidder inde i det lokale netværk. Alle interne IDS har den fordel at de arbejder med filtreret trafik da firewallen allerede har nedskalleret mængden af data.

Figur 26 : Intern IDS

De overordnede fordele og ulemper for de forskellige typer af IDSer er allerede gennemgået i kapitel 6, hvorfor disse ikke vil blive fremhævet igen. Dog er der visse specielle karakteristikker ved de interne IDSer som herunder vil blive påpeget.

Fordele 

Fælles for alle interne IDSer er at de modtager mindre trafik og derfor har flere ressourcer til rådighed til den egentlige analyse af data. Samtidig er disse også beskyttet af firwall, hvilket gør truslen for selv at blive udsat for udefrakommende angreb mindre.

I modsætning til et eksternt IDS vil et internt IDS være i stand til at håndtere et VPN.

Ulemper

Udover de specifikke ulemper der er forbundet med IDS typen, er det værd at lægge mærke til at interne IDSer generelt er mere sårbare mod interne angreb. Desuden kan de hellere ikke beskytte firewallen mod udefrakommende angreb.

Per definition stoler og forventer interne IDSer på at firewallen gør sit arbejde. Det betyder at en miskonfigurering af firewallen kan blive overset af et internt IDS, hvilket kan få uønskede konsekvenser hvad sikkerheden angår.

 

7.3     Ekstern/intern IDS

 

I denne arkitektur ligge firewallen mellem et eksternt og et internt IDS. Det eksterne beskytter firewallen mod indkommende angreb mens det interne IDS beskytter netværket mod de angreb der måtte komme forbi firewallen. figur 27 viser dette tilfælde.

Fordele

En eksternt/intern IDS arkitektur har alle fordele fra de to ovennævnte arkitekturer. Systemet giver et ekstra lag sikkerhed da det første IDS beskytter firewallen og det andet IDS dækker firewallens svagheder. Systemet kan både ananlysere intern og ekstern trafik. Dvs. at det kan både bruges som Intruder Detection System og Misuse Detection System.

Ulemper

Denne konfiguration gør op med de to sidstnævnte arkitekturers ulemper ved at introducere et ekstra IDS system i netværket. Dette har naturlig den store ulempe at der nu skal ligge maskinel og humane resourcer til begge IDSer, i stedet for kun et IDS i de to foregående konfigurationer. Overheadet ved introduktion af et ekstra IDS kan i mange tilfælde være en betydelig ekstra investering for små og mellemstore firmaer.

Figur 27 : Ekstern/Intern IDS

7.4      IDS i Dual-Homed Arkitektur 

 

En dual-homed arkitektur bygger på en simpel anvendelse af en proxy gateway. Systemet består af en proxy gateway med to netværksinterfaces. Den ene side vender ud mod det ydre netværk, mens den anden side er direkte forbundet til det indre netværk. En sådan arkitektur kan suppleres med et ekstern IDS.  Al trafik passerer IDS’en før den kommer til proxy’en. Figur 28 viser et eksempel på denne arkitektur.

Figur 28 : IDS i Dual-Homed Arkitektur

 

Ydresiden af denne arkitektur kan eventuelt være beskyttet af en screening router. Dette vil give større sikkerhed og skabe et beskyttet subnet, som kan udnyttes til placering af specialiserede systemer såsom informationsservere.   

En dual-homed arkitektur implementerer følgende designpolitik: bloker alt, medmindre det har en specifik tilladelse. Dvs. at kun de applikationer der har en proxy kan passere. IDS bliver anvendt kun med hensyn til at beskytte proxies imod modificering af eksterne brugere.

Fordele 

En dual-homed arkitektur har næsten alle fordelene fra en proxy gateway. Det vil blandt andet sige at der er gode muligheder for log og audit, man kan skjule opbygningen af det indre netværk (vha. NAT), filtrering er på applikationsniveau og man kan benytte sig af stærk autentifikation. Tilføjelse af IDS vil tillige sikre opdagelse af angreb mod systemet.

Ulemper

Den væsentligste ulempe må siges at være manglende fleksibilitet, samt omkostningerne til anskaffelse og vedligeholdelse. Systemet kræver udvikling af proxies for hver eneste applikation samt modificeret klientsoftware. Der vil være et flaskehalsproblem, da det kun er en enkelt proxy der skal analysere (filtrere) hver eneste applikation. Da hele sikkerheden er baseret på en enkelt komponent (proxyen) må systemet betragtes som et ”single point of failure”. 

 

7.5      IDS i Screened Host Arkitektur

 

Et screened host firewall system består af en screening router og en proxy gateway (bastion host). I denne arkitektur er routeren anbragt ud mod det ydre netværk og er konfigureret til kun at lade trafikken til og fra proxy gatewayen (bastion host) passere. Den øvrige trafik mellem det ydre og indre netværk blokeres. Eventuelt kan routeren sættes op, så den samtidig beskytter proxy gateway’en mod uønsket trafik fra det ydre netværk. Det bedste sted at anbringe IDSet i denne arkitektur er tilføjelse af et internt IDS mellem routeren og proxyen. Figur 29 viser arkitekturen.

Figur 29 : IDS i Screened Host Arkitektur

 

Dette firewall system fungerer stort set som en dual-homed firewall. Kun de applikationsprotokoller, der har en proxy, kan passere videre til modtageren. 

Man kunne gøre arkitekturen mere fleksibel, hvis routeren kunne lade bestemte (og betroede) tjenester passere udenom proxy gateways (f.eks. gennem DMZ). Dette kan være nødvendigt i tilfælde, hvor der ikke findes proxier for en applikation. Den forøgede risiko ved en sådan opkobling må naturligvis nøje vurderes i hvert enkelt tilfælde. IDS skal kontrollere denne trafik og i tilfælde af alarm skal administratoren reagere øjeblikkeligt.

 

Fordele

Screened host arkitektur giver, som andre typer af proxy arkitektur, gode muligheder for log og audit. Man kan benytte sig af stærk autentifikation og man kan skjule opbygning af det indre netværk (vha. NAT). Intern IDS i det her system kan medføre ekstra beskyttelse ved overvågning af basion host. Ydre router nedskalerer uønsket trafik, hvorved arbejdspresset på bastion host og IDS formindskes.

Ulemper

Systemet kræver udvikling af proxies for hver eneste applikation samt modificeret klient software. Der kan opleves flaskehalsproblemer, da der kun er en enkelt proxy til at analysere (filtrere) samtlige applikationer. Da hele sikkerheden er baseret på en bastion host (proxy gateway) må systemet betragtes som et ”single point of failure”.

 

 

 

7.6      IDS i Screened Subnet Arkitektur

 

Et screened subnet firewall system består af to screening routere og en proxy gateway (bastion host). De to routere er koblet i serie og danner derved et mellemliggende subnet der kaldes perimeter netværk (dette subnet kunne også indeholde DMZ). I dette subnet kan der anbringes en (eller flere) proxy gateways, eventuelle informationsservere, bastion host, e-mail server, Web-server og andre systemer som kræver kontrolleret adgang. Et intern IDS kunne med fordel bruges til at kontrollere både normal trafik og den trustede(DMZ) trafik. Man kan med fordel installere en hostbaseret IDS på selve bastionhosten til at kontrollere krypteret trafik. Figur 30 viser denne arkitektur.

Figur 30 : IDS i Screened Subnet Arkitektur

 

I denne arkitektur er den ydre router konfigureret, så kun trafik mellem det ydre netværk og DMZ systemer får lov til at passere, idet al anden trafik blokeres. Tilsvarende er den indre router konfigureret, så kun trafik mellem DMZ systemer og det indre netværk får lov at passere. Også her blokeres al anden trafik. 

Det samlede system svarer i virkemåde til en dual-homed gateway firewall, idet al trafik mellem det indre og ydre netværk foergår via proxier (med undtagelse af DMZ trafikken) og det hele bliver overvåget af IDS. Den vigtigste forskel er en bedre ydeevne, idet der anvendes routere, fremfor en dual-homed gateway, til at dirigere trafikken. Sikkerhedsmæssigt betyder de to screening routere en øget sikkerhed, idet en hacker skal bryde gennem begge routere for at nå det indre netværk. Dvs. at i modsætning til tilfældet med screened host arkitektur, såfremt hackeren får kontrollen over bastion host, er der stadigvæk et ekstra lag sikkerhed (indre router) der kan beskytte det indre netværk.

Fordele

I dette firewall system findes mere fleksibilitet og ydeevne i forhold til de andre proxy systemer der er blevet gennemgået. Der er stadigvæk gode muligheder for log/audit, stærk autentifikation samt for at skjule opbygningen af det indre netværk. Flaskehalsproblemet kan eventuelt løses ved at tilføje flere separate maskiner (proxy hosts) til de enkelte services i perimeter netværk.

Ulemper

Når der er tale om et proxy firewall system, kræver systemet naturligvis udvikling af proxies for hver eneste applikation og ligeledes kræver det modificeret klient software.

 

 

 

 

 

 

 

 

 

 

 

7.7      Arkitektur med Multiple Screened Subnet og IDS

 

Nogle netværk har brug for mere end et screened subnet. Dette sker når der er brug for at flere ting sker på et screened subnet som har forskellige sikkerheds inddragninger. 

Der findes to varianter af multiple Screened subnet arkitektur:                                                      

 

7.7.1    Split-screened subnet suppleret med IDS 

I et split-screened subnet er der stadigvæk en enkelt indre router og en enkelt ydre router men der er multiple netværk mellem de to routere. Generelt bliver multiple screenede netværk forbundet til hinanden via en eller flere dual-homed hosts (ikke vha. andre routere). Disse dual-homed hosts skaber bedre kontrol end pakkefiltrering. Denne arkitektur kan suppleres med to IDSer, en på indersiden af den ydre router til at kontrollere trafikken i bastion host og en efter den indre router til at beskytter det lokale netværk fra de angreb der måtte komme gennem proxy’ene. For at yde bedre sikkerhed kan man installere en software agent eller host baseret IDS på hver bastion host til at holde øje med krypteret aktivitet på applikationsniveau . Figur 31 viser denne arkitektur:

 

Denne arkitektur gør det muligt for administratoren at få sikker adgang til bastion host uden at blive opdaget af de udefra kommende gæster. Denne facilitet vil også forhindre administratoren i at bruge den båndbredde der tilhører disse gæster. 

Split-screened subnet er beregnet til de netværk, der har brug for højeste sikkerhed, samt til de tilfælde hvor man gerne vil udbyde Internet services til omverdenen.

Figur 31 : Split-screened subnet suppleret med IDS

 

7.7.2    Uafhængige Screened Subnets suppleret med IDS

I nogle tilfælde ønsker man at have multiple uafhængigt screenede subnets, med separat ydre router. Grunden hertil kan være et ønske om at skabe redundans af server (for at undgå DOS), eller at man gerne vil adskille indgående og udgående services fra hinanden (for at skabe et stærkt sikkerhedsniveau. Se eksemplet fra afsnit 5.1.2 ). Figur 32 viser arkitekturen.

Uafhængige screenede subnets er beregnet til netværk med stort behov for redundans eller med behov for høj sikkerhed og forskellig uafhængig brug af Internettet. Systemet kan beskytte perimeter netværks med to IDS efter de ydre routere og kan beskytte det lokale netværk ved at have installeret IDS’s efter indre routere. Optimal beskytelse kan opnås ved at installere software agent eller host baseret IDS på hver basion host (eller server) i det perimeter netværk.

Figur 32 : Uafhængige Screened Subnets suppleret med IDS

 

7.8     Fleksibel arkitektur med paranoid beskyttelse

 

Nogle gang er der i de ekstra følsomme systemer brug for den størst mulige beskyttelse der kan opnås. For at tilnærme den såkaldt optimale sikkerhed, kræves der at økonomien i modellen ikke er et problem. Derudover er der også brug for mange uddannede sikkerhedsfolk der kan analysere hver eneste bevægelse i systemet. Her vælges der i princippet en firewall arkitektur der bedst matcher netværkets behov og opfylder firmaets sikkerhedspolitik. Hvis man her f.eks. vælger et multiple uafhængigt screenede subnets og tilføjer IDS og andre hjælpemidler, vil man få forstærket sikkerheden. Figur 33 viser en sådan arkitektur.

Figur 33 : Fleksibel arkitektur med paranoid beskyttelse

 

Ved første øjekast kan ovenstående figur virke lidt forvirrende. Men det er i princippet den samme arkitektur fra forrige afsnit, som er beskyttet med flere lag IDS. Her har man anbragt to netværk baseret IDS til hver side af yder routeren til at overvåge trafikken der kommer ind i netværket (kendt fra intern/ekstern IDS). Det lokale net er desuden også beskyttet via to interne netværk baseret IDS. 

Webserveren er flyttet ud af netværket til en uafhængig IP adresse, med det formål at forhøje sikkerheden, da kompromissering  af webserveren ikke vil kunne påvirke resten af netværket. webserveren er også beskyttet med en ydre router, en intern netværk baseret IDS, host baseret IDS og en HTTP applikationsbaseret IDS. Webserveren har sit eget audit/log og overvåningssystem, som sørger for afrapportering af evt. alarmer til sikkerhedsmanageren.

For at studere de nysgerrige hackere kan der installeres en honey pot i perimeter netværket. Denne server overvåges både med hostbaseret IDS (HIDS) og applikationsbaseret IDS (AIDS) og har selvfølgelig sit audit/log og overvågningssystem som rapporterer til sikkerhedsmanageren. 

Alle servere og lokale maskiner er beskyttet med HIDS, AIDS, virusscanner og antivirusprogrammer. For at mindske belastningen på en maskine og samtidig adskille Intruder Detection på netværkstrafik og brugertrafik får hver maskine eget IDS og audit/log system. Dvs. alt data opsnappet fra netværksbaseret IDS i forskellige netværk registreres i et fælles Audit/log system, hvor de kan blive inspiceret af en administrator. I tilfælde af alarm sendes der en rapport til sikkerhedsmanageren. Samtidig vil IDS systemet rekonfigurere routeren på den pågældende netværk, hvis nødvendigt.

Alle netværk er også udstyret med sårbarhedsscanner, hvor scanneren periodisk checker netværket og informerer sikkerhedsmanageren om de fundne sikkerhedshuller.

I dette system er hver maskine der bruger nettet (eller det lokale netværk) også udstyret med et statisk IDS (SIDS). Der findes en brugerprofil database som indeholder data, der kommer fra bruger-maskiner evt. efter behandling. Brugersystemet har sit eget overvågningsmonitor og betjenes af en separat administrator. Enhver alarm fra dette system skal forbehandles, før den bliver sendt til sikkerhedsmanageren, så man undgår for mange falske alarmer.

Altså har man her et system, som kan betragtes som det mest sikre fleksibelt system der kan implementeres, med omkostninger og et vedligeholdelsesniveau som nok er ti gange større end normale multiple uafhængigt screenede subnets systemer.

 

7.9     Ufleksibel og totalt paranoid arkitektur

 

Som navnet antyder er denne arkitektur totalt paranoid og bliver kun anvendt i de miljøer, hvor sikkerheden har første prioritet og fleksibilitet er af mindre betydning. Typisk bliver arkitekturen anvendt af militære baser. Der findes forskellige varianter af modellen, men typisk anvender man en kombination af de gennemgåede arkitektur med tilføjelse af nedenstående regler.

 

Typisk består et sådant system af to uafhængige subnets. Et internt sikkert netværk samt et eksternt usikkert netværk. I princippet har hver bruger to fysiske maskiner som intet forbindelse har til hinanden.

De to maskiner er forbundet til hhv. det sikre og det usikre net. Maskiner på det usikre net er enten direkte koblet på Internettet eller følger en af de normale arkitekturer. Mailsystemet på disse maskiner er stærkt bevogtet og sikkerhedspolitikken forbyder brugeren at sende fortrolige oplysninger over det usikker nettet. Det her netværk kan betragtes som ’hygge’-netværket, da det mest bliver brugt til at modtage personlig post, installere usikker programmer og giver adgang til Internettet.

Maskinerne på det sikre net har minimalt fleksibilitet. Disse maskiner hoster kun arbejdsrelevante programmer. Der er ingen muligheder for at tilslutte eksterne media (diskette, cd-rom osv.), ligesom mailsystemet her kun er beregnet til det interne post. Systemet er klassificeret og anvender MAC adgangskontrol til objekter. Typisk er netværket opdelt i klassificerede subnet, hvor f.eks. maskiner fra et ikke klassificeret netværk ikke har adgang til det top hemmelig netværk.  For at undgå aflytning af netværkskabler, kan dataoverførsel krypteres mellem maskiner og netværket (VPN).

I en arkitektur som denne hvor der ingen forbindelse til Internettet er, har et intruder detection system intet betydning, men til gengæld kan man anvende misuse detection systemmer (MDS) til at fange interne misbrugere. 

 

 

Vi har nu set på de fleste typiske former for IDS arkitektur. Der findes også nogle andre modeller som vi slet ikke er kommet ind på, da en beskrivelse af disse vil være uden for rækkevidden af denne afhandling. Som supplerende læsning anbefales følgende materiale fra litteraturlisten [ID], [NID], [PIDH], [IDBF] og [BIF2].

 

	Afsnit
	Arkitektur
	Fordele
	Ulemper

	7.1
	Ekstern IDS
	         Mulighed for audit log
         Beskyttelse af firewall og netværket
         En er nok til hele systemet
         Kan usynliggøres for hackeren
	         Flaskehalsen
         Kan ikke analysere på applikationsniveau.
         Kan ikke håndtere krypteret trafik
         Kan ikke håndtere VPN
         Single point of  failure (hvis det bliver hacket)

	7.2
	Intern IDS
	         Kan det samme som 7.1 undtagen beskyttelse af firewall
         Kan håndtere VPN
         Er beskyttet af firewall
	         Sårbar mod intern angreb
         Kan ikke analysere på applikationsniveau
         Kan ikke håndtere krypteret trafik

	7.3
	Ekstern/intern IDS
	         Alt fra 7.1 og 7.2
	         2X omkostning
         Kan ikke analysere på applikationsniveau
         Kan ikke håndtere krypteret trafik

	7.4
	IDS i dual-homed Arkitektur 
	         IDS’et er et specieltilfælde af 7.1 og har de samme fordele og ulemper.
         Den har alle fordele fra proxy gateway
         Den kan filtrere på applikationsniveau
         Kan håndtere kryptering
         Mulighed for stærk autentifikation
	         Manglende fleksibilitet
         Kræver udvikling af proxies for hver applikation
         Proxyen kan blive flaskehalsen
         3X omkostning

	7.5
	IDS i screened host Arkitektur
	         IDS’et er specieltilfælde af 7.2 og har det samme fordele og ulemper.
         Proxyen har de samme fordele som 7.4
         Proxyen arbejder med nedskaleret trafik
	         De samme ulemper som 7.4, dog ikke flaskehalsproblemet

	7.6
	IDS i screened subnet Arkitektur
	         Har samme fordele som 7.2, 7.4, 7.5
         Bedre fleksibilitet
         Understøttelse af DMZ
	         Kræver udvikling af proxies
         4X omkostning

	7.7.1
	Split-screened subnet suppleret med IDS
	         Samme fordele som 7.6
         Separation af lokalnetværk og perimeter netværk 
	         kræver mange proxies
         manglende fleksibilitet
         7X omkostning

	7.7.2
	Uafhængige screened subnet suppleret med IDS
	         Samme fordele som 7.7.1
         Separation af indgående og udgående trafik
         Bedre beskyttelse og overvåning
	         10X omkostning

	7.8
	Fleksibel arkitektur med paranoid beskyttelse
	         Samme fordele som 7.7.2
         Meget fleksibel
         Bedst muligt beskyttelse
	         Meget dyrt i drift, 20X
         Alt for kompleks
         Svært at håndtere 

	7.9
	Ufleksibel og total paranoid arkitektur
	         Fordele og ulemper er afhængig af hvilken arkitektur man benytter til sikre og usikre net.
         Yder bedst sikkerhed, da den adskiller Internet fra intranettet totalt.
	         Totalt ufleksibel
         Man skal regne med dobbelte omkostninger i forhold til det arkitektur man anvender for sikre og usikre net


 

Opsummering af fordele og ulemper for de gennemgåede arkitektur i kapitel 7

8         IDS design

 

I det foregående blev der gennemgået de forskellige typer af arkitekturer, som bliver brugt til at bygge sikre systemer. Blandt andet blev det slået fast at den klassiske enket-box firewalls arkitektur ikke kan skabe den nødvendige fleksibilitet. Denne kapitel indeholder en diskussion om, hvorledes man kan sammensætte forskellige arkitekturer for at opnå et brugbart resultat som også tilgodeser de behovet i de enkelte mere specifikke situationer. 

Det forventes naturligvis ikke at brugeren selv er i stand til at sammenstykke et komplet system. Denne opgave er normalt overladt til eksterne konsulenter. Dog er det nødvendigt for brugeren selv at kunne have overblik over egne sikkerhedsbehov. Denne kapitel indeholder en række spørgsmål som en bruger bør spørge sig selv for bedre at forstå disse sikkerhedsbehov og kunne analysere sig frem til et brugbart design i samarbejde med eksperter.

 

8.1      Hvad er organisationens behov?

 

Før man kaster sig over de færdiglavede produkter, skal man tænke godt og grundigt over hvad det er man har brug for. Ellers kan man risikere at blive blindet af reklamer over systemer og teknologier, som man egentlig intet behov har for. Herunder gennemgås en række spørgsmål, som vil hjælpe med at definere de egentlige behov. Det antages her at brugeren er et lille til mellemstort firma eller organisation.

 

8.1.1    Hvad skal de enkelte komponenter gøre for organisationen?

For at finde svaret på dette spørgsmål skal man først have en klar sikkerhedspolitik. Ud fra organisationens sikkerhedspolitik kan man svare på følgende spørgsmål.

        Hvilke tjenester skal systemet kunne tilbyde? Skal der eksempelvis hostes en hjemmeside?

        Hvor meget sikkerhed er der brug for? F.eks. niveau D (minimal) eller niveau A1 (formel verificering)?

        Hvilke typer netværk er der, og hvad er deres begrænsninger?

        Hvor mange brugere er der, og hvad er deres rettigheder?

        Hvad er konsekvensen hvis netforbindelsen mistes (DOS)? Er det en katastrofe?

8.1.2   Hvad er begrænsningerne?

Når sikkerhedspolitikken er formuleret, skal der gøres overvejelser omkring muligheder og begrænsningerne.

        Hvilket budget er der til rådighed?

        Hvilket personale er til rådighed, og i hvor høj grad kan der stoles på dem?

        Hvordan er omgivelserne? Er der politiske begrænsninger? Hvilket operativsystem bruges? Er der geografiske faktorer der skal tages stilling til? 

 

8.2      Evaluering af de produkter der er til rådighed

 

Næste fase i processen går ud på at søge at opfylde de definerede behov vha. de eksisterende færdigprodukter. På det niveau bliver spørgsmålet om hvilket produkt der er bedst, ændret til hvilket produkt (eller sammensætning af forskellige produkter) der passer bedst til behovene. Herefter kan man gå et skridt videre og vurdere kvaliteten af produkterne:

        Kan produktet udvides/videreudvikles, hvis man får større og anderledes behov i fremtiden?

        Kan man gøre systemet driftsikkert ved hjælp af redundans?

        Hvordan kommunikeres der med systemet? Er der et sikkert login system?

        Kan man se de små detaljer i konfigurationen?

        Kan man spore indbrud ved hjælp af audit/log?

        Hvor meget vil dette system koste? Hvor meget skal man betale for hardware? Hvor meget skal man betale for software? Hvor meget vil det koste at få support og udvidelse af systemet? Hvor meget vil administration og installation af systemet koste? 

 

8.3      Styring og konfigurering af systemet

 

Behovene er definerede. De nødvendige produkter er anskaffet. Man har nu et sikker system, men hvordan skal denne IDS konfigureres? Hvem skal have ansvar for styring og konfigurering af det? Herunder er der en række andre spørgsmål, som kan hjælpe med at definere behovene.

        Hvilket værktøj skal bruges til kontrol og konfigurering af systemet?

        Kan der tilføjes nye protokoller til systemet?

        Hvad er strategien hvis systemet bliver udsat for angreb?

        Forventningerne til IDS ændres med tiden. Hvordan tilpasses dette IDS til disse behov?

        Hvor gemmes log filer og hvordan skal disse bruges?

        Hvordan tages der back-up af systemet?

        Hvilke support services har systemet brug for?

        Hvordan skaffes der adgang til maskinerne?

        Hvor gemmes rutinerapporterne og hvordan skal de behandles?

        Hvordan virker alarmsystemet og hvem tager sig af det?

 

Ovenstående liste er ikke en komplet facitliste, men den indeholder de væsentligste dele af det man skal have i tankerne, før man begynder at implementere IDS. IDS design kræver ekspertise og grundig overvejelse af systemets behov. En god designer kan få det bedste ud af det han har til rådighed. Hvert IDS har sine svagheder. Disse svagheder skal accepteres, og man skal finde en vej til at leve med det. Det er trods alt endnu farligere at leve uden IDS.

 

 

 

 

9        Snort

 

Snort er et gratis open source netværksbaseret IDS. Snort findes til afvikling på de fleste platforme og operativsystemer, heriblandt diverse versioner af Unix, Linux og Windows. Snort blev oprindeligt skrevet af Marty Roesch som et letvægts IDS system, og startede faktisk sin tilværelse som et ganske simpelt pakke-sniffing værktøj. Dog har designet fra starten været fokuseret på samarbejdet mellem forskellige udviklere som arbejder på et modulært system med mulighed for at brugerne kan vælge blandt forskellige moduler, også kaldet plugins. I dag kan snort bedst beskrives som en komplet, realtids IPtraffik analyse og pakkelogningsværktøj. 

Den største fordel ved Snort, udover at den er ganske gratis at hente og bruge, er at systemet er meget nemt opdaterbar, således at man nemt kan imødegå nye trusler ved at tilføje moduler eller regler til systemet som håndterer netop disse. Man kan faktisk slippe af sted med meget lidt viden om Snorts måde at skrive regler på, ved at holde øje med diverse nyhedsgrupper og hjemmesider på nettet, hvor mange skriver indlæg indeholdende regler med kommentarer. Men som det vil fremgå af nedenstående, er det ikke specielt kompliceret at sætte sig ind i syntaks og semantikken af Snorts regelbeskrivende sprog.

Udover udvidelsesmuligheder til selve angrebsdetektion og reaktion findes der et utal af udvidelsesmuligheder til database-lagring, loganalyse, web-interface osv. Alt dette gør at gratis systemet Snort sagtens kan tåle sammenligning med dyre kommercielle løsninger som kræver mange timers konsulentarbejde at sætte op og vedligeholde.

Snort har en masse andre anvendelsesmuligheder udover den egentlige funktion som komplet IDS system. Blandt andet kan Snort anvendes som en simpel pakkefiltrering og analyse værktøj. I det følgende er udgangspunktet dog at installere, konfigurere og køre Snort som et egentlig Netværks IDS, altså et IDS som ikke blot analyserer trafikken fra og til den maskine hvorpå det er installeret, men også analyserer trafik, som er beregnet til andre maskiner på netværket. 

 

9.1      Installation af snort 

 

Denne rapport vil ikke indeholde en detaljeret beskrivelse af hvordan man installerer Snort. Dertil er der for mange detaljer som afhænger af ens valg af operativsystem. Det skal dog siges at selve programmet er uhyre nem at installere, når man vel at mærke i forvejen har installeret diverse regulære udtryk (regular expression) moduler, netdrivere og andre nødvendige biblioteker. 

Forfatteren har til test og inspektion installeret Snort 2.2 på en Suse Linux 9.2 computer. Man kan downloade snort fra http://www.snort.org/dl/. Man har mulighed for at verficere at det man downloader vitterligt er snort, ved at anvende den public key der følger med til den downloadede fil. Man kan blandt andet benytte sig af MD5 til at checke at filerne ikke er ændret siden nøglen blev lavet. Libpcap pakken som indeholder et værktøj til at fange netværkspakker med og som benyttes af Snort, har før været angrebet, hvor kildekodefilernes indhold blev modificeret, så der bliver åbnet en bagdør til hackere. Denne pakke er i øvrigt nødvendig hvis Snort skal fungere som et Netværks IDS, i det pakken tillader at netværkskortet kan fange al trafik der passere det, og ikke blot trafik der er beregnet til den computer hvorpå den er installeret. 

Efter man har downloadet filen, i dette tilfælde snort-2.2.0.tar.gz, pakker man filen ud ved først at køre kommandoen ”gunzip snort-2.2.0.tar.gz” og dernæst ”tar xvf snort-2.2.0.tar” hvorved man får en mappe med kildekode for Snort og andre hjælpeprogrammer samt en make fil. Alle skridt herfra skal tages med root-rettigheder, ellers fejler installationen. 

For overhovedet at kunne installere, og senere køre, Snort skal man have præinstalleret to nødvendige pakker. Den ene er libpcap, som beskrevet ovenfor. Denne kan man hente fra http://www.tcpdump.org/. Den anden pakke er libpcre3 pakken, som indeholder en Perl kompatibel regulærudtryksmaskine som Snort bruger til blandt andet at parse tcp pakkeindhold med. Denne pakke findes mange steder på nettet. En simple googlesøgning gav bl.a. http://www.newsight.ro/doc/libpcre3/. Begge pakker, og i øvrigt Snort selv, indeholder en fil med udførlig beskrivelse af hvorledes installationen kan foregå.

Det totale system består altså af Snort 2.2 og MySql på en Suse Linux 9.2 computer med AMD Athlon arkitektur. Computeren er forbundet til Internettet via en ADSL router som derudover betjener tre andre computere. 

Figur 34 : Testnetværket og Snorts placering

 

9.2     Snort konfiguration og operation

 

 

Før Snort kan tages i anvendelse er det nødvendigt at bruge lidt tid på at konfigurere systemet. Snort indlæser sin opsætning fra filen /etc/snort.conf, som er en forholdsvis stor konfigurationsfil. Selve konfigurationen kan deles op i 4 dele, som beskrevet i følgende afsnit.

 

9.2.1   Initialisering af netværksvariabler:

Snort har her brug for at vide hvilke computere på subnettet den skal overvåge trafikken fra og til, og mere bestemt hvilke tjenester og hvilke porte der skal holdes øje med for angreb. Variablen HOME_NET peger helt specifikt på den portion af subnettet som man ønsker overvåget. Man kan angive en bestemt IP adresse for at analysere trafikken fra/til en bestemt computer, eller en liste af IP adresser, eller en IP range, eller man kan vælge det nemmeste og ukritisk overvåge hele subnettet ved at tilføje denne linje til konfigurationsfilen: 
var HOME_NET ANY
Her er det vigtigt at have en forståelse for subnettets topologi og routing mekanismer. Det nytter for eksempel ikke noget at placere IDS maskinen efter en switch, hvis formålet er at overvåge trafikken til en http server som også er forbundet til samme switch. Problemet er at en switch ikke replikerer trafikken til samtlige udgående forbindelser, men kun til den forbindelse som trafikken er bestemt til. Til denne konfiguration er det nok bedst at bruge en hub i stedet for, da hubs har den egenskab at de replikerer al trafik til alle udgående forbindelser, og dermed kan trafik til http serveren passere forbi netværkskortet i den maskine hvorpå Snort er installeret, og dermed være tilgængelig for analyse.
I et stort netværk med mange arbejdsstationer og servere som tilbyder mange udgående tjenester, er det nok ikke en klog beslutning at sætte HOME_NET til ANY, da Snort-maskinen nemt kan blive belastet af at skulle analysere trafik beregnet til for mange maskiner. Man kan i stedet med fordel dele arbejdet mellem flere Snort maskiner. 
Det næste Snort har brug for at vide er hvilke tjenester der findes på hvilke servere. De interessante tjenester for Snort er DNS, HTTP, SMTP, SQL servere og SNMP. De respektive variable er dns_servers, http_servers, smtp_servers, sql_servers og snmp_servers. Eksempelvis kan man angive at netværket tilbyder http tjeneste på en maskine med adresse 192.168.1.101 ved at skrive følgende i filen:
var http_servers 192.168.1.101
Man kan også for samtlige variable blot benytte den allerede definerede variabel HOME_NET som i følgende direktiv:
var smtp_servers $HOME_NET
Det er også nødvendigt at fortælle Snort hvilke porte disse tjenester benytter, også selv hvis de måtte bruge de i protokollen angivne standardporte. I sin nuværende version kan man desværre ikke angive en liste af porte, men kun én port, eller en range:
var http_ports 80
Der er intet magisk ved de anvendte variabelnavne, man kan uden videre definere sine egne for senere at bruge dem i de moduler man selv inkluderer i Snort. Har man en krypteret tjeneste på port 7914 som dekrypterer indkommende trafik og sender videre til en MySql database server på port 3306, kan man blot angive:
var mysql_Encrypted_Server $HOME_NET
var mysql _server $HOME_NET
var mysql _Encrypted_Ports 7914
var mysql_Ports 3306
Til sidst skal man også angive en sti til regelsætfilen, som altså er den fil Snort læser sine regler fra:
var RULE_PATH /etc/Snort/rules
Ovenstående regelfil kan man dog også angive som kommando argument når Snort startes, ligesom man også kan angive en række andre optioner såsom om Snort skal logge pakker, om systemet kun skal alarmere og logge alarmer, om systemet skal benytte en egentlig MySql database osv.

 

9.2.2   Præprocessor konfigurering

En præprocessor behandler pakkedata efter dekoderdelen har splittet pakken i felter, men før detektionsmekanismen starter med at parse datafelterne i henhold til de definerede regler. En regelbaseret mønstergenkendelse, som det vil fremgår af diskussionen nedenfor, har sine begrænsninger, og kan have brug for hjælp til at udføre visse typer opgaver. Eksempelvis kan en pakkevis regelbaseret mønstergenkendelse ikke være nok til at detektere et angreb hvis signatur kun kan matches over flere pakker. I dette tilfælde kan man med fordel benytte sig af en præprocessor til at samle data fra flere pakker, men stadig tilhørende samme TCP forbindelse, i en stor buffer som man kan anvende en regelbaseret mønstergenkendelsesfunktion på. Præcis en sådan opgave er præprocessoren stream4 designet til.
En præprocessor er altså en modul man kan slå fra eller til. Denne fleksibilitet tillader at den systemansvarlige selv er herre over hvilke opgaver IDS systemet varetager. Grunden til at det overhovedet er aktuelt at kunne vælge moduler fra, er nemlig at præprocessorer kan være dyre i drift, både hvad angår processortid, men også som i tilfældet med stream4 og andre lignende præprocessorer, hukommelsesforbug. Præprocessorer i snort er implementeret i egne filer, og dermed er både udviklingen og inklusion i systemet adskilt fra resten af Snort. I den downloadede kildekode ligger disse filer under /src/preprocessors mappen. Stream4 kan eksempelvis findes i filen spp_stream4.c, med den tilhørende headerfil spp_stream4.h.

 

Generelt bruges præprocessorer i Snort til tre hovedopgaver, som følger her:

        Pakkesamling: denne funktion tilføjer tilstandsbaseret analyse til Snort. Normalt kan Snort kun træffe beslutninger på baggrund af analyse foretaget på en pakke ad gangen. Som det fremgik af kapitel 5 er der mange situationer hvor et angreb ikke direkte kan spores ud fra én pakke, men der er faktisk brug for op til flere pakker. På nuværende tidspunkt råder Snort over to præprocessorer i denne kategori. Den ene er den føromtalte stream4. Den anden præprocessor i denne kategori er frag2. Denne præprocessor tager sig af et problem i IPv4, som består i at routere mellem kilde og destination i en TCP forbindelse kan fragmentere, dvs. skære en pakke i små bidder, hvis pakkens data skønnes for stor til videresendelse. Fragmentering resulterer i nye pakker som hver for sig er lovlige TCP pakker. En hacker kan med fuldt overlæg selv fragmentere en pakke for at sprede informationen om angrebet over så mange pakker som muligt, for derved at snyde beskyttelsesmekanismerne på destinationsmaskinen. Frag2 modarbejder dette ved at samle de fragmenterede pakker tilbage til en original, stor pakke, inden selve analysen træder i kraft. I øvrigt vil overgang til IPv6 helt fjerne dette problem, da routerne ifølge den nye protokol ikke selv må fragmentere pakken, men blot sende en fejlmelding tilbage til destinationen hvis pakken skønnes for stor til at trasmittere videre. 
For begge de to nævnte præprocessorer kan man angive hvor meget hukommelse disse maksimalt må benytte, for derved at beskytte systemet mod buffer overflow.

        Protokol orienteret præprocessor: Snorts stor styrke ligger i den effektivitet og ekstreme hurtighed hvormed systemet er i stand til at analysere pakker for angrebssignatur. Som tidligere nævnt opnås dette ved at benytte sig af en effektiv regulærudtryk (reg. exp.) parser. Desværre er denne strategi ikke helt tilstrækkelig, i de tilfælde hvor en bestemt protokol på applikationsniveau tillader at data med samme semantiske mening kan blive repræsenteret på forskellige måder. Eksempelvis vil mange webbrowsere og webservere tillade mange forskellige repræsentationer af et URL, og derved gør det ualmindelig kompliceret at konstruere regulære udtryk, som kan matche alle muligheder hvormed et URL kan blive skrevet. Den eneste rigtige måde at takle dette problem på er at vedtage en kanoniseret måde at skrive et URL på og oversætte samtlige måder en URL kan blive skrevet på til denne kanoniserede måde. Efterfølgende kan alle regler skrevet i analysedelen antage at en URL er skrevet på denne kanoniserede måde. 
Snort indeholder op til flere præprocessorer af denne typer som hver henvender sig til en bestemt protokol. Eksempelvis håndterer http_inspect præprocessoren netop det ovenfor beskrevne URL problem. Præprocessoren oversætter alle URLs til en global struktur som kan bruges ved efterfølgende analyse. Andre præprocessorer i denne kategori er telnet_negotiation og rpc_decode.

        Den tredje kategori af præprocessorer tager sig af angreb, som ikke kan håndteres af en regel eller protokolbaseret analyse. Detektering af portscanning falder for eksempel helt uden for den normale procedure med at analysere pakker. Principperne bag portscanning blev forklaret i kapitel 6 sammen med et eksempel på hvordan Snort håndterer problemet. Andre præprocessorer i denne kategori er BackOrifice som detekterer et angreb vha. den trojanske hest Back Orifice, og PerfMonitor som er en general effektivitetsmåler i Snort, som intet har med detektering af angreb, men blot er et værktøj til fintuning af Snort selv.

 

9.2.3   Implementering af Snorts udlæsningsmoduler

Udlæsningsmoduler i Snort tager sig af en meget vigtig opgave i systemet, nemlig rapportering til videre analyse. Det er netop denne del af Snort som gør at systemet kan bruges som et seriøst IDS system på højde med dyre kommercielle systemer. Ligesom med præprocessorer er udlæsningsmodulerne alle sammen skrevet i deres egne filer og udgøre altså separate kode entiteter, som man kan inkludere eller ekskludere, når Snort skal kompileres udefra kildekoden.

En udlæsningsmoduls opgave er at præsentere Snorts analyse af indlæst data på en sådan måde så videre analyse kan gøres nemmer. Snort indeholder selv muligheden for at logge al pakkedata, inklusive diverse protokolbestemte headere, til en fil, enten i binært eller ASCII format. ASCII formatering indeholder mere logik, blandt andet opdeling af logfilerne i mapper svarende til de IP adresser som forårsagede en alarm. Dette kan dog føre til spild af plads og ekstremt uoverskuelighed. Selv et begrænset DOS angreb vil skabe tusindvis af mapper på disken. Binærformat er at foretrække, men endnu bedre er det at bruge en af diverse udlæsningsmoduler til formatering af data, eller indlæsning i en database. 
Der findes i dag et utal af godkendte og ikke godkendte moduler til udlæsning i Snort. Blandt de mere standard moduler er der for eksempel formatering til XML, Syslog og PCAP formater. Man kan alternativt ønske at data fra pakker der har forårsaget en alarm bliver delt op i felter, og disse gemt i en MySql tabel, eller PostgreSQL tabel, eller selv MS SQL Server eller Oracle. Man kan vælge flere udlæsningsmoduler samtidig, men her skal man også holde øje med effektiviteten af modulerne. Som regel er det en god ide at analysere om database modulen vitterligt er hurtig nok til at smide data ind i en tabel med samme hastighed som Snort er i stand til at analysere dem. Det kan føre til flaskehalse i systemet hvis udlæsningsmodulen sænker analysearbejdet. Derfor er en forsigtig planlægning at foretrække. Man kan i filen Snort.conf angive hvilke moduler man ønsker aktiveret. Til testkørslen af Snort på Suse maskinen er MySql blevet valgt som database. Dette valg har i analyse perioden ikke ført til en registrerbar flaksehals i systemet.

 

9.2.4   Snort regler

Snort er et IDS baseret på mønstergenkendelse. Systemet skanner alle IP pakker systematisk for kendte angrebssignaturer. Som allerede nævnt foregår dette i praksis ved dels at undersøge felterne i IP og TCP headerne for afvigelse, og endnu vigtigere ved at køre pakkedata gennem en regulærudtryksmaskine som afprøver et sæt prædefinerede mønstre på disse pakker for at finde et match. Et match her giver anledning til alarm og notifikation af den ansvarlige. Som allerede nævnt benytter Snort sig af et regulærudtryksbibliotek som oprindelig blev udviklet til sproget Perl. Der er tale om en uhyre effektiv maskine, som i sin Perl version er i stand til at scanne gennem filer i gigabyte størrelse på ganske få sekunder. 

Snort regler er delt op i to dele, hoved og krop.

9.2.4.1    Hoveddelen

Hoveddelen indeholder reglens handling, protokol, kilde og destinations IP adresser og tilhørende netmasker, samt de tilsvarende kilde og destinationsporte. Generelt har hovedet følgende form:

Handling protokol Afsender-IP Afsender-port Retningsoperator Modtager-IP Modtager-port
 
Eksempelvis er følgende et gyldigt Snort regelhoved:

Alert udp 192.168.1.101 23 -> 192.168.1.102 24
Her følger en kort beskrivelse af de enkelte komponenters mening og domæne:

 

Handling

Handlingen afgør hvad systemet skal foretage sig når en pakke matcher reglens kriterier. I Snort findes følgende tre handlinger:

        Alert angiver at systemet skal generere en alarm efter brugerens prædefinerede alarmeringsmetode og logge pakken.

        Log angiver at systemet skal logge pakken og ikke foretage sig andet.

        Pass angiver at systemet blot skal ignorere denne pakke, selvom den altså har matchet en regel.

Protokol

Dette felt angiver hvilken af de understøttede protokoller der kan matches. På nuværende tidspunkt undersøtter Snort følgende protokoller: TCP, UPD og ICMP.

Adresser

I reglens hoved angives både kilde og destinationsadresserne samt disses tilhørende porte. 

Adressefeltet indeholder typisk en IP-adresse, men den kan også være en liste af IP-adresser indkapslet i firkantede parenteser adskilt med komma. I princippet kan man også anvende en meta-variabel som er prædefineret i konfigurationsfilen. Man kan også benytte nøgleordet ANY som indikerer alle IP-adresser eller anvende negations operator foran en IP-adresse,  som betyder alt undtagen den angivne. Endelig kan IP-adresser også angives i CIDR notationen.

Portnummer

Portnummer feltet indeholder typisk et enkelt portnummer, men kan også være et sekvens af portnumre. Som det gælder for adressefelt kan man også her benytte ANY og negationsoperator.

Retningsoperator

Retningsoperatoren -> viser retningen fra kildeadresse til destinationsadresse. Man kan også anvende bidirektional operator <> til at indikere et session mellem to adresser.   

 

9.2.4.2    Kropsdelen

En regels krop ligger i et par parenteser lige efter hovedet. Kroppen er en række direktiver adskilt af semikolon. Et direktiv i sig selv består af et nøgleord, en semikolon, samt direktivets argumenter. I sin nuværende version tillader Snort 15 forskellige nøgleord. Disse følger her, hver med en kort beskrivelse:

        Msg udskriver en besked i alarm teksten eller når en pakke skal logges.

        Logto logger pakken i en brugerbestemt fil i stedet for standard output.

        Minfrag  definerer en minimum grænse for den mindste IP fragment størrelse som tillades.

        TTL Tester IP headerens TTL værdi.

        ID tester IP headerens fragment ID værdi.

        Dsize tester pakkens payload størrelse.

        Content forsøger at matche et udtryk mod pakkens payload. Her bruges regulære udtryk.

        Offset er et argument til Content nøgleordet. Angiver at parsning af payload skal starte fra en bestemt position i data.

        Depth er et argument til Content nøgleordet. Angiver den maksimale dybde ved regulære udtryk parsning. 

        Flags tester TCP flag felterne.

        Seq tester TCP sequence felt.
        Ack tester TCP acknowledgement felt.
        Itype tester ICMP type felt.
        Icode tester ICMP code felt.
        Session laver en dump, altså komplet log, af al information af applikationslaget for en bestemt session.


Samlet set kunne en snort regel, med hoved og krop se således ud:

 

alert tcp any any -> any any 
(minfrag: 256; msg: "Tiny fragments detected, possible hostile activity";)
 
 
9.2.5   Snort I Praksis

Som allerede nævnt har forfatteren af denne afhandling installeret Snort på en Suse Linux maskine til test. Til default log og alarm mappe er /var/log/snort/ blevet valgt. Filen /var/log/snort/alert valgt til alarm fil. Der er ikke blevet tilføjet regler til Snort udover de prædefinerede der følger med den downloadede version. Udover snort kører en SMTP og en http server på maskinen. Maskinen har har fået tildelt adressen 192.168.1.105 af DHCP serveren.


De følgende tests af systemet skal blot opfattes som proof of concept prøver der skal godtgøre at systemet vitterligt holder hvad det lover. Et omfattende, eller komplet test af systemet vil nok kunne fylde tykke bøger med materiale. 

9.2.5.1    CMD.EXE

Her testes om systemet som lovet kan alarmere, hvis en bruger forsøger at referere til cmd.exe på en webserver på snort maskinen. De regler i Snort som detekterer dette angreb findes i filen web-iis. Her følger alle tre:

 

alert tcp $EXTERNAL_NET any -> $HTTP_SERVERS $HTTP_PORTS (msg:"WEB-IIS cmd32.exe access"; flow:to_server,established; content:"cmd32.exe"; nocase; classtype:web-application-attack; sid:1661; rev:4;)
 
alert tcp $EXTERNAL_NET any -> $HTTP_SERVERS $HTTP_PORTS (msg:"WEB-IIS cmd.exe access"; flow:to_server,established; content:"cmd.exe"; nocase; classtype:web-application-attack; sid:1002; rev:6;)
 
alert tcp $EXTERNAL_NET any -> $HTTP_SERVERS $HTTP_PORTS (msg:"WEB-IIS cmd? access"; flow:to_server,established; content:".cmd?&"; nocase; classtype:web-application-attack; sid:1003; rev:7;)
 
De vil sige at blot der sendes en http request til serveren med teksten “cmd.exe” vil Snort alarmere. Det er meget nemt at teste dette. Man åbner blot et cmd vindue fra en windows maskine og eksekverer kommandeon ”telnet 192.168.1.105 80”. Når forbindelsen er oprettet kan man eksekvere denne simple http kommando: ”GET cmd.exe”. Ligeså snart man trykker på retur knappen vil snort straks opdage anomalien, og straks efter vil følgende kunne læses i /var/log/snort/alert:

[**] [1:1002:6] WEB-IIS cmd.exe access [**]
[Classification: Web Application Attack] [Priority: 1] 
09/30-20:23:42.504860 192.168.1.237:4696 -> 192.168.1.105:80
TCP TTL:240 TOS:0x10 ID:0 IpLen:20 DgmLen:52
***AP*** Seq: 0x906CB537  Ack: 0xDC5E874D  Win: 0x4470  TcpLen: 20
Som det ses var det ingen sag for Snort at opdage at webserveren var under angreb. Heldigvis var dette et kontrolleret angreb af en type som webserveren i øvrigt kunne være ligeglad med. Cmd.exe er jo en windows specifik fil. Nogle vil nu spørge om det overhovedet er nødvendigt at have den regel, når nu man ved at man kører en apache web server på en linux maskine, og ikke et Microsoft Internet Informationserver. Svaret er naturligvis at disse regler i bund og grund er unødvendige, og blot optager resurser på linux maskinen. Man kan faktisk med fordel fjerne hele web-iis.rules modulen fra Snort! Dette eksempel viser hvor nødvendigt det kan være at give sig god tid til at konfigurere Snort til netop ens behov.

9.2.5.2    Overtrædelse af http protokol

Som sagt har Snort masser af regler som i en tilstandsbaseret analyse er i stand til at detektere anomalier som har oprindelse i bevidst overtrædelse af http protokolen og udnytten i at de fleste servere og browsere har en meget afslappet forhold til protokollen. Eksempelvis kan man selv åbne en rå socket til http serveren og sende en kommando, men i stedet for at afslutte på normal vis, afslutte med ascii-10 efterfulgt af ascii-13. Denne kombination markere slutning af linje i MS-DOS verdenen, og derfor vil http serveren glad acceptere det, på trods af at ingen web browser, eller telnet klient for den sags skyld, vil benytte det. Derfor, og med rette, vil Snort automatisk generere en alarm, fordi denne aktivitet bedømmes mistænkelig. I loggen vil der stå:

 

[**] [119:13:1] (http_inspect) NON-RFC HTTP DELIMITER [**]
10/03-21:08:34.298450 192.168.1.237:4908 -> 192.168.1.105:80
TCP TTL:128 TOS:0x0 ID:40890 IpLen:20 DgmLen:49 DF
***AP*** Seq: 0x39E83596  Ack: 0xE45BE13D  Win: 0x4470  TcpLen: 20
 
 

 
9.2.5.3    Detektering af uønskede cookies

Snort har regler til at detektere uønskede cookies når de så at sige banker på netværksdøren. Dette er vel at mærke på en tidligere fase end almindelige virus scannere. Et øjebliks almindelig browsing på nettet resulterede for eksempel i følgende alarm, blandt mange andre af samme type:

 

[**] [1:1225:4] X11 MIT Magic Cookie detected [**]
[Classification: Attempted User Privilege Gain] [Priority: 1] 
10/03-21:40:45.952249 192.168.1.105:32918 -> 192.168.1.237:6000
TCP TTL:64 TOS:0x0 ID:19237 IpLen:20 DgmLen:100 DF
***AP*** Seq: 0x5CE95981  Ack: 0xB82BA13  Win: 0x16D0  TcpLen: 32
TCP Options (3) => NOP NOP TS: 41313978 0 

[Xref => http://www.whitehats.com/info/IDS396]

 

Ved nærmere undersøgelse kan man se i at det var følgende regel som fandt denne cookie:

alert tcp $EXTERNAL_NET any -> $HOME_NET 6000 (msg:"X11 MIT Magic Cookie detected"; flow:established; content: "MIT-MAGIC-COOKIE-1"; reference:arachnids,396; classtype:attempted-user; sid:1225; rev:3;)
9.2.5.4    Detektering af portscanning

Installerer man Snort ud af pakken, så at sige, og straks skriver en portscan script for at teste systemet bliver man slemt skuffet i første forsøg. Af ukendte årsager er flow-portscan modulen nemlig udkommenteret i default snort.conf filen. Det er vigtigt at aktivere denne præprocessor igen, hvis man ønsker at bliver alarmeret i tilfælde af forsøg på portscan. Har man aktiveret modulen kan man køre et script eller program til at protscanne systemet for at sikre sig at Snort virker som den skal. Perl scriptet i bilag D udfører lige netop denne funktion. Har man kørt det vil snort prompte skrive følgende linjer i alert filen:

 

[**] [121:3:1] Portscan detected from 192.168.1.237 Talker(fixed: 30 sliding: 23) Scanner(fixed: 0 sliding: 0) [**]
10/03-22:00:04.707422 
 
[**] [121:4:1] Portscan detected from 192.168.1.237 Talker(fixed: 4 sliding: 30) Scanner(fixed: 0 sliding: 0) [**]
10/03-22:00:19.509234
 

Som det ses af ovenstående, er der et utal af regler og præprocessor kombinationer og andre finurligheder man kan fremprovokere ved at så at sige hacke eget system. Det er faktisk her at Snort imponerende vifte af muligheder viser sig. Man forbavses over at så kraftigt et system kan være ganske gratis til rådighed for alle. Det burde dog også være klart af ovenstående at systemet ikke uden videre kan installeres og køres hvis formålet er optimal sikkerhed. Der skal ekspertise i brug af systemet, såvel som generel og indgående kendskab til netværkssikkerhed til, for at kunne bruge Snort optimalt. Snort kan her sammenlignes med en flymaskine. Uden dygtige piloter og et fungerende kontrolcenter, er det bare et stykke metal som ligger og ruster.

 

10  Konklusion

 

Med det stigende brug af Internettet bliver det stadig mere vigtigt for en virksomhed, og selv private, at tænke på sikkerhed og beskyttelse af indre netværk mod udefrakommende trusler. IDS er en af de løsningsmodeller der kan anvendes sammen med andre løsninger, for at forbedre netværkets sikkerhed.

I dette projekt er der set på en del forskellige aspekter omkring de sikkerhedstrusler, som specielt forbindes med færden på det store Internet. De forskellige systemer har forskellige sårbarheder, som mange er tilbøjelige til at se bort fra, da hele sikkerhedsområdet kan virke uoverskuelig og alt for stort.

Projektet har haft til formål at kaste lys på emnets faldgruber og trusler, samt analyse med henblik på at estimere behovet vs. omkostningerne samt forslag til en del forskellige tiltag, med specielt vægt på IDS. Et af de primære mål har også været at gøre emnet overskueligt og letforståeligt, hvorfor der bl.a. er gjort brug af et gennemgående lufthavnseksempel, som der hele tiden drages paralleller til. Herudover er der også forsøgt at fremhæve fordele og ulemper ved de forskellige modeller som bliver behandlet.

Til sidst er der ganske kort blevet set på et specifikt Open Source produkt som et muligt bud på et IDS, som opfylder de krav man kan stille til sådan et system. Efter en beskrivelse af systemet er der set på installation og idriftsættelse af produktet i et linuxmiljø. Systemets styrker er fremhævet og et par eksempler på brugen via bestemte regelsæts er vist med kommentarer.

Min vurdering er at en læser, eksempelvis en systemadministrator, med lethed kan drage nytte af denne afhandling til at få et samlet overblik over problemstillingerne. Der er også medtaget en del diskussion omkring de forskellige strategier, når der skal skaffes/indkøbes sikkerhed til eksempelvis en virksomhed.

Som allerede nævnt var målet med opgaven bl.a. at skabe en forståelig og klar beskrivelse af problemstillingerne ved IDS. Ideen var at jeg skulle kunne analysere disse problemstillinger både på et akademisk og pædagogisk niveau. Den sidste del viste sig faktisk at være den sværeste del, da jeg skulle tilfredsstille to forskellige grupper folk fra to forskellige verdener. Trods besværlighederne mener jeg at have opfyldt min målsætning, idet det er lykkedes mig at vække interessen for emnet hos mine forsøgspersoner. 

Da jeg ikke selv var i stand til neutralt at vurdere mit arbejde, bad jeg seks forskellige personer om at læse mit projekt og give deres meninger. To af dem var sikkerhedseksperter der udover deres små rettelser mente at rapporten vil kunne bruges i undervisningssammenhæng. De næste to var datalogistuderende som ikke på forhånd var bekendt med emnet, men da de havde læst opgaven, mente de at den var letforståelig. De sidste to var almindelige mennesker med lidt computerkendskab. Denne gruppe mente at de har fået lært mange ting omkring netværkssikkerhed (ca. 70% af opgaven), men der var et par tekniske begreber som var uklare for dem. Derfor bad jeg en af dem om at hjælpe mig med markering af disse ord, hvorefter jeg har tilføjet en forklaring af dem i ordlisten. Bilag A samt bilag B er konstrueret med samme hensigt til netop den gruppe som ikke i forvejen har kendskab til netværk og krytopgrafiske fagbegreber.  

På baggrund af forsøgspersonernes udtalelser mener jeg selv, at jeg har opnået det resultat jeg forventede. 

IDS teknologi er et spændende men også meget omfangsrigt emne. Det har ikke været muligt indenfor rammerne af dette projekt at give et tilbundsgående kendskab til emnet, da der bl.a. kræves en del introduktion til forskellige emner og terminologier inden for sikkerhed, hvis afhandlingen skal kunne gavne andre end fagfolk med specielle kundskaber og indsigt i den digitale sikkerheds verden. Læseren kan således ikke forvente at være i stand til at implementere et IDS efter at have læst denne afhandling. Dette vil kræve yderligere studie af de i litteraturlisten nævnte bøger. Til gengæld vil den opmærksomme læser have fået et godt indtryk af mekanismerne i IDS, således at læseren vil være i stand til at vælge korrekte IDS efter sine behov.

Alt i alt har det været et af de mere spændende projekter jeg har været involveret i på DIKU, hvor jeg har fået mulighed for at tilegne mig helt ny viden undervejs og formidle det på et andet niveau til andre. 

 

 

 

 

 

Orod Badjelan, november 2004

Bilag A

 

Netværk terminologi

 

For at forstå firewall teknologi har man brug for forståelse af de underliggende objekter som firewalls arbejder med: pakker og protokoller. I dette bilag vil jeg give en kort introduktion til netværks terminologi ( TCP/IP protokol stak) i forbindelse med hvad der er blevet gennemgået i projektet omkring firewall. For dem der søger omfattende litteratur om netværk vil jeg anbefale netværksbiblen ”Computer Network” af Andrew S.Tanenbaum [CN].

Hvad er en pakke?

Når man skal sende informationer gennem netværket, skal man opdele informationerne i mindre enheder der kan sendes separat over nettet. Dette gør man af flere grunde. For det første har alle routere på nettet begrænset kapacitet.  For det andet: hvis der sker bit fejl under transmissionen, mister man kun den pågældende pakke og ikke hele informationen. Det er også nødvendigt at bruge en bestemt standard som alle computere kan forstå. I IP netværk bliver disse små enheder kaldt pakker. For at forstå pakkefiltering skal man først vide hvordan pakker bevæger sig gennem TCP/IP protokol stakken. 

 

 

Netværks topologi (TCP/IP modellen)

 

Et netværk er et datakommunikationssystem, som forbinder to eller flere computere. Der findes forskellige former for netværk men man skelner traditionelt mellem lokalnet (LAN) og globalnet (WAN). Internettet bliver betragtet som et stort WAN der knytter næsten alle computere i verden til hinanden. Internettet benytter TCP/IP modellen til sin underliggende struktur. Denne model består af fire lag. 

        Fysisk lag (f.eks. Eternet, FDDI, ATM)

        Internetlag (IP)

        Transportlag (TCP eller UDP)

        Applikationslag (f.eks. Telnet, SMTP, UDP)

Når en brugerapplikation skal kommunikere via netværk med en anden brugerapplikation, foregår det via protokol stakken. Afsenderens computer sender meddelelsen ned gennem de forskellige lag. Hvert lag har en veldefineret opgave. Når pakkerne går ned gennem stakken, tilføjes fejlkorrektion, netværksadresser, information om hvilken router meddelelsen skal benytte osv. Samtidig deles meddelelsen op i håndterlige pakker med hver sin adresseinformation påtrykt. Til sidst sendes meddelelsen ud på det fysiske netværk. Hver pakke bevæger sig på lige fod med de andre pakker uafhængigt gennem netværket, indtil de kommer til modtagerens computer. På modtagerens computer sker det hele i modsat rækkefølge. Figur 35 skitserer denne procedure.

Figur 35 : Netværkskommunikation via TCP/IP via protokol stakken
 

 

Det er TCP/IP stakkens opgave at sørge for, at den samlede kommunikation sker fejlfrit og effektivt. I det følgende gennemgår vi de enkelte lag detaljeret.

 

Fysisk lag

Den nederste lag I TCP/IP protokol stakken er et fysisk lag. Dette vil for de fleste lokalnet omfatte de velkendte netværkskabler og være baseret på Ethernet standarden. Hvert netkort er karakteriseret ved en entydig netværksadresse brændt ind i netkortets chip. 

 

 

 

 

Internetlag (IP lag)

Det næste portokollag er Internetlaget (netværkslag). Her behandles IP pakkerne. IP pakker er datagrammer med en header, hvilket stort set svarer til et traditionelt brev med modtager og afsender adresse.  Formatet er vist i figur 36 og viser hvilke felter, der optræder. Alle felterne kan i princippet benyttes af en firewall til filtrering. Men en simpel filtrering vil være baseret på sender adresse, modtager adresse og protokol feltet.

Figur 36 : IP header
 

 

IP pakkens header indeholder modtager og afsender adresse (dvs. deres IP adresse) samt andre kontrol informationer. En IP adresse er en logisk adresse udtrykt ved fire tal svarende til f.eks. 192.3.5.3. Inden IP pakken sendes ud på et Ethernet, oversættes adressen til modtagerens fysiske Ethernet adresse. I IP version 4 (som er mest udbredt), benytter IP laget ikke beskyttelse af IP adresserne. Dette kan medføre integritets- og autentifikations problemer som det allerede blev diskuteret i afsnit 4.1. 

 

 

Transportlag

Laget over Internetlaget er Transportlaget. Dette lag indeholder to forskellige end-to-end protokoller: TCP og UDP. TCP og UDP services er ofte af typen klient/server. Dvs. en server sidder passivt lyttende og venter på at en klient henvender sig. Når henvendelsen sker, etableres forbindelsen, og den aktuelle service udføres. En TCP/UDP forbindelse er logisk bestemt af følgende fire data elementer, der er til stede i enhver header:

        Senderens IP adresse (Source IP address).

        Modtagerens IP adresse (Destination IP address).

        Senderens port (Source port).

        Modtagerens port (Destination port).

 

UDP

UDP (User Datagram Protocol) er en upålidelig ”connectionless” protokol, idet den (i modsætning til TCP) ikke indeholder mulighed for fejlkorrektion og ikke garanterer, at pakker kommer frem. Der foregår ikke egentlig handshaking ( ingen virtuel forbindelse), og UDP vil derfor lettere kunne udsættes for spoofing. Figur 37 viser UDP headeren. Som man kan se ud fra figuren, er der ikke mange muligheder i UDP for filtrering, idet vi jo kun har afsenderens og modtagerens adresse til at filtrere med. Dvs. at man kan enten tillade eller blokere en indgående eller udgående pakke ud fra deres IP adresse.

Figur 37 : UDP header
 
TCP 

TCP (Transmission Control Protocol) skaber en pålidelig og virtuel (”connection oriented”) forbindelse mellem afsender og modtager der garanterer at pakkerne bliver modtaget fejlfrit i samme rækkefølge som de er blevet sendt i. TCP opretter end-to-end forbindelsen ved hjælp af en trevejs-handshaking protokol og styrer rækkefølgen af pakkerne ved hjælp af et sliding vindue. En TCP pakke indeholder sekvensnummer og acknowledgements (ACK) af modtagerens pakker, og protokollaget ordner pakkerne sekventielt, udfører fejlkorrektion og sørger for retransmission, hvis noget går galt.

Som det blev forklaret i kapitel 5, vil en typisk firewall filtrering være baseret på afsender/modtager portnummer (og adresse) og ACK biten. Disse felter er markeret i figur 38.

Figur 38 : TCP header
 
Trevejs handshake 

Trevejs handshake er en protokol der stabiliserer en forbindelse mellem to maskiner i et netværk. Som navnet siger, indeholder protokollen tre faser(se figur 39). 

1-     I starten af en forbindelse vælger klienten (afsenderen) et sekvensnummer X og sender en ”connection  request” pakke til serveren (modtageren).

2-     Serveren svarer med en ”connection accepted” pakke hvor den kvitterer for X  (vha. ACK biten) og samtidig annoncerer sit sekvensnummer Y.

3-     Til sidst godkender klienten serverens sekvensnummer (vha. ACK Y) og sender det samt sin første pakke af sted.

Figur 39 : Trevejs handshake
 
I en connection orienteret forbindelse (f.eks. TCP) starter man altid forbindelsen med et trevejs handshake. Derefter godkender modtageren (serveren) alle ankomne pakker ved at sende en  kvittering (acknowledgement) pakke tilbage til klienten. Hvis klienten i løbet af et tidsinterval (sliding vindue) ikke modtager kvittering for de pakker der går ud af tidsvinduet, vil den betragte de pakker som bortblevne. Så sender klienten pakkerne igen. Det er nødvendigt at både klienten og serveren har en passende størrelse buffer der understøtter sliding vinduet, idet klientens transportlag skal kunne gemme pakkerne hvis de skulle sendes igen, og serveren skal kunne sætte pakkerne i den korrekte rækkefølge før de bliver sendt til de øverste lag.

Applikationslag    
Både TCP og UDP sender datastrømmen videre op til applikationslaget. Dette lag indeholder alle højere niveau protokoller. I afsnit 2.3 har jeg diskuteret nogle af de applikationer der var vigtige ud fra et sikkerhedssynspunkt. Der er få applikationer der benytter både TCP og UDP (f.eks. DNS). Som et eksempel på applikationer kan jeg pege på NFS. De fleste kendte applikationer kører på TCP protokollen: Som eksempler fra denne gruppe kan jeg nævne: Telnet, HTTP, FTP, SMTP osv. 

 

 

 

 

 

Bilag B

Kryptografi

 

Kryptografi er et meget stort emne med krav til stor matematisk kunnen. I dette bilag vil jeg kun give en kort introduktion til emnet kryptografi i forbindelse med IDS. Dvs. at jeg ikke vil gå i dybden med talteorien. Til interesserede læsere vil jeg anbefale bogen ”Cryptography Theory and Practice” [CTP] til videre læsning.

 

Hvad er kryptografi 

Kryptografi er læren om, hvordan en tekst (eller data) skrevet i et sædvanligt sprog, som f.eks. dansk, kan forvandles, så teksten bliver uforståelig for uvedkommende, men så indviede godt kan læse teksten (dvs. beskyttelse mod brud på Fortrolighed). 

I denne terminologi kalder man den oprindelige tekst for klartekst (x), og resultatet bliver kaldt ciffertekst (y). Forvandlingen fra klartekst til cifferteksten kaldes kryptering (e) og den omvendte proces kaldes dekryptering (d). Sammensætning af disse elementer kaldes et kryptosystem og metoden er baseret på en hemmeligholdt nøgle (K) og en kryptologisk algoritme der hjælper afsenderen med at kryptere sin meddelelse og sende det over en ubeskyttet kanal til modtageren. (Se figur 40).

Krypteringsalgoritmer er baseret på to generelle principper: permutation, hvor cifferteksten indeholder de samme symboler (bogstaver) som klarteksten – blot er rækkefølgen af symbolerne en anden; og substitution, hvor man udskifter (substituerer) hvert symbol i klarteksten, afhængigt af nøglen, med et andet symbol i cifferteksten.

Afhængigt af antallet af nøgler findes der to generelle former for kryptering; symmetrisk kryptering og asymmetrisk kryptering.

 

 

 

 

 

 

Symmetrikryptering (privat nøgle) 

Den traditionelle kryptering er baseret på hemmeligholdelse af en enkelt nøgle, hvor den samme nøgle bliver brugt både til enkryptering og dekryptering (se figur 40). Der findes mange symmetrikrypteringalgoritmer der er baseret på substitution, permutation eller en kombination af begge principper (f.eks. DES). 

Figur 40 : Symmetrikryptering
 

Fordelen ved symmetrikryptering er at det er beregningsmæssigt nemt og ikke forlænger længen af cifferteksten. Ulempen ved denne metode er at man skal aflevere nøglen til begge parter på en sikker måde, og hvis en tredje person får fat på nøglen er der ingen hemmelighed tilbage. Men det værste er, at man har brug for en nøgle for hvert par der skal kommunikere sammen. Hvis f.eks. der er 10 personer der skal kommunikere sammen, har man brug for 100 nøgler.

Lad os illustrere symmetrikryptering med et eksempel:

Eksempel 1:

Lads forstille os at Anja vil sende en note til Bo og lave en fræk aftale, men hun ønsker ikke at andre i klassen forstår indholdet af noten. Anja og Bo har tidligere valgt at benytte en simpel substitutions algoritme (y = ek(x) = x + K  og dk(y) = y – K = x)  og som nøgle har de valgt K = 3. Anja ønsker at skrive til ham: ”i aften hjemme hos mig”. Proceduren ville være som følger:

 
Anja                                                                               Bo
.x = I aften hjemme hos mig                        y = L diwhq kmhpph krv plj

K = 3                                                                              K = 3

.y = ek(x) = L diwhq kmhpph krv plj                                x = dk(y) = I aften hjemme hos mig

DES (Data Encryption Standard)

DES er et moderne symmetrikrypteringssystem der anvender en blanding af de to traditionelle krypteringsteknikker, substitution og permutation, som individuelt ikke yder ret meget sikkerhed, men i den kombination, hvori de udnyttes i DES, producerer de en kryptotekst som faktisk gør kryptoanalyse særdeles svær. DES har en meget kompliceret struktur som jeg ikke vil forvirre læseren med. DES bliver anvendt i de fleste moderne transaktionssystemer til at skabe sikre kanaler mellem to endepunkter.

 

Asymmetrikryptering (offentlig nøgle) 

Den moderne kryptering er baseret på to nøgler. En offentlig nøgle (e) til enkryptering som man annoncerer offentligt (samt algoritmen) og en privat nøgle (d) som man holder hemmelig og benytter til dekryptering. Fordelen med denne system, i modsætning til symmetrinøglen er, at man ikke har brug for sikre kanaler til at transformere nøglen. I ovennævnte eksempel ville det således være overordentlig svært for Anja og Bo at udveksle nøglen, hvis de boede langt væk fra hinanden. Idet den private nøgle og den offentlige nøgle er funktionelt inverse af hinanden, har man mulighed for at bryde den private nøgle ud fra den offentlige nøgle, idet algoritmen jo er kendt. Derfor vælger man en stor nøgle (f.eks i RSA over 800 cifre) som i princippet gør det beregningsmæssigt ugørligt at finde frem til nøglen. Et eksempel på et offentligt nøglekrypteringssystem er RSA.

 

 RSA

RSA er en asymmetrikrypteringsmetode baseret på primtalfaktoriseringsproblemet (dette problem kræver en del matematisk forståelse [talteori] som er uden for rammerne af dette bilag). Systemet studeres i tre faser:

 

Nøgleberegning

Nøgleberegning i RSA-systemet består af følgende skridt:

1)      Der vælges to store primtal p og q, hver på ca. 800 cifre. Sæt n = pq .

2)      Man beregner (n) = (p – 1)(q –1)
3)      Der vælges et heltal e, således at 0 < e < (n) og (e, (n)) = 1; dvs. e Z(n)  

4)      Tallet d, beregnes således at  ed  1(mod (n)), dvs. d = e-1 (mod (n)) 

Nu har man den offentlige nøgle : (n, e)  og den hemmelige nøgle : d
Den klartekst, der skal krypteres, kodes først som tal og inddeles i blokke, således at hver blok repræsenterer et tal x, hvor 0 < x <n .  

 

Enkryptering med RSA

Tallet x ( 0 < x < n) enkrypteres ved at opløfte x til e’te potens og reducere modulo k :

.                                           ek(x) = xe (mod  n) = y
 

Dekryptering med RSA

Tallet y dekrypteres ved at opløfte y til d’te potens og reducere modulo n:

.                                           dk(y) = yd (mod n) = x
 

Lad os illustrere symmetrikryptering med et andet eksempel:

Eksempel 2: 

1)      Bo vælger to store primtal p = 3 og q = 5, og Sæt n = 3*5 = 15 og annoncerer det offentligt.

2)      Han beregner (n) = (p – 1)(q –1) = 2*4 = 8 .
3)      Han vælger et heltal e, således at 0 < e < (n) og (e, (n)) = 1; for eksempel e = 3 og annoncerer også det offentligt.

4)      Nu beregner han med sin private nøgle tallet d, således at  ed  1(mod (n)), der kan beregnes d=3 .

Nu er hans  hemmelige nøgle : d = 3 og hans offentlige nøgle : (n, e) = (15, 3) som han annoncerer offentligt. Dvs. at nu kan alle piger sende ham frække meddelelser uden at andre kan læse det.

Anja vælger et tal, f.eks. x = 7, som opfylder 0 < x <n og benytter Bo’s offentlige nøgle til enkryptering ved hjælp af RSA algoritmen:

.  ek(x) = xe (mod  n) = y                           ek(7) = 73 (mod  15) = 13
og sender tallet y = 13 til Bo

Bo modtager ciffertallet y = 13 og dekrypterer det ved hjælp af sin private nøgle og RSA algoritmen. 

.  dk(y) = yd (mod n) = x                           dk(13) = 133 (mod 15) = 7
 

 

 

 

Hashfunktion

Hashfunktion kan betragtes som en maskine der får en stor tekst af tilfældig længde og afleverer en lille tekst af fast længde (f.eks. SH1/160 bit og MD5/128 bit). Ved hjælp af en hashfunktion kan man generere en checksum af store filer som for eksempel kan hjælpe os med Integritetscheck af filerne eller meddelelser (digital underskrift).

En Hashfunktion (H) skal opfylde følgende betingelser:

1)      H kan anvendes til alt tekst (x) med forskellig størrelser.

2)      H skal returnere en fast længde hashværdi (h). 

3)      Det skal være nemt at generere hashværdien ud fra enhver x .

4)      Det skal være beregningsmæssigt ugørligt at finde frem til x ud fra h (envejsfunktion).

5)      Det skal være beregningsmæssigt ugørlig at finde en anden blok y hvor y  x og H(x)=H(y).

6)      Det skal være beregningsmæssig ugørligt at finde et par (x, y) der giver H(x) = H(y).

Lad os se det illustreret med et lille eksempel der viser brugen af hashfunktionen.

Eksempel 3
Der besluttes at hashfunktionen skal give en hashværdi af længde 3 bit.

Så vælges x = 111 000 110 001 010 101  som også er blevet opdelt i blokke af størrelse 3.

Nu vælges der en simpel hashfunktion blokken XOR’es med:

H(111000110001010101) = 111  000  110  001  010  101 = 111

 

Digital underskrift

Der er ofte et stort ønske om sikkerhedskontrol for integritet af de elektroniske dokumenter. Dette kan skyldes at ejeren vil beholde ophavsretten til dokumentet, eller at modtageren vil gerne kunne stole på integriteten af dataindholdet. Det vil sige at man gerne vil have en form for digital underskrift, der kan opfylde samme betingelser som en traditionel underskrift. En traditionel underskrift har en række egenskaber, som man gerne vil overføre til den digitale verden:

        En underskrift er autentisk, dvs den kan kun frembringes af ejeren. 

        En underskrift kan ikke eftergøres.

        En underskrift er en del af et dokument og kan ikke overflyttes til et andet dokument.

        Et underskrevet dokument kan ikke ændres.

        Man kan ikke løbe fra sin underskrift. 

I sådan en situation er ønsket ikke at kryptere data (ikke fortrolighed), men blot at beholde integriteten af indholdet. 

I sidste afsnit var vi ind på hashfunktioner. Man kan benytte hashfunktioner til at producere en lille checksum (f.eks på 160 bit) af sine data som kan underskrives og hæftes til data. Men hvordan underskriver man denne checksum?

RSA kan benyttes til digitale underskrifter. Hvis man krypterer sin checksum med sin private nøgle, kan folk verificere det ved hjælp af ejerens offentlige nøgle. Proceduren vil få følgende gang:

Eksempel 4    
I dette eksempel vil Anja offentliggøre sin kærlighed, men Bo skal kunne verificere hendes underskrift hvis han kender både hendes offentlige nøgle og hashfunktionen.

        Anja laver en checksum af sin meddelelse vha. en hashfunktion              H(X) = x
        Anja krypterer denne checksum med sin private nøgle d                        ek(x) = xd (mod  n) = y 

        Anja vedhæfter signaturen af dokumentet y til selve dokumentet X og sender det til Bo Y= X + y 

         Bo modtager Y og læser X og producerer selv igen checksummen    H(X) = x’     

        Bo dekrypterer y ved hjælp af Anja’s offentlige nøgle e                         dk(y) = ye (mod n) = x 

        Bo sammenligner x’ med x.  Hvis de er ens, er der ingen tvivl om at Anja elsker ham.

 

PGP (Pretty Good Privacy)

PGP er et program til beskyttelse af e-mail. PGP benytter RSA (med nøglelængder op til 2048 bits) til nøgleadministration og digital underskrift, og MD5 som hash funktion. Som værktøj til dataenkryptering benyttes ikke DES, men derimod IDEA, et nyere system, der fungerer ligsom DES men har en øget sikkerhed i nøglelængden, der i IDEA er 128 bits mod 56 bits i DES. Desuden er IDEA mere end dobbelt så hurtig som DES. Figur 41 viser PGP’s virkemåde.

Figur 41 : enkryptering vha. PGP
Nøglefordeling

Når to parter benytter kryptering, skal de bruge en metode til udveksling af nøgler. Der findes to generelle systemer for nøglefordeling, ”session key” og ”trusted authority”.

 

Diffe Helman (session key)

Session key er også en slags privat nøgle. Her ændres nøglen hver gang man har benyttet

sig af den. En fordel ved session key er at nøglen produceres i fællesskab af begge parter uden tredje person. Diffe Helman algoritme er en algoritme der bliver brugt til generering af private nøgler mellem to parter. Nøglen bliver produceret som følge:

        I denne algoritme skal man offentliggøre et globalt kendt primtal q (over 800 cifre) og et andet tal a hvor a < q og  a også er den primitive rod af q.

        Anja vælger et hemmeligt tal XA hvor XA < q
        Anja producerer et offentligt tal YA        hvor               YA = aXA mod q  og sender til Bo 
        Bo vælger et hemmeligt tal XB hvor XB < q
        Bo producerer et offentligt tal YB           hvor               YB = aXB mod q  og sender til Anja

        Anja producerer symmetrinøglen K hos sig selv          K = (YB)XA mod q 

        Bo producerer den samme nøgle K hos sig selv          K = (XA)YB mod q   

Trusted Authority

 Trusted Authority" er et center som alle parter stoler på. Centralen har en privat nøgle mellem hver kunde og centralen. Hver gang en bruger vil kryptere en besked til en anden kunde, henvender senderen sig til centralen, hvorefter centralen laver en random session key mellem sender og modtager. Derefter afleveres nøglen til begge parter så de kan kommunikere med hinanden.

Kerberos

Kerberos er en authentication server der benytter den sidst nævnte mulighed dvs.Trusted Authority. Kerberos benytter privat nøgle (DES) til kryptering.  Kerberos er et af de mest brugte systemer til pengetransaktioner verden over. Kerberos authentication server udgiver en billet til den berettigede bruger, hvorefter han kan bruge billetten til at autentificere sig til et servicecenter. Kerberos’ billetarkitektur benytter sig af timestamps, symmetrinøgle, asymmetrinøgle og sessionnøgle. Næsten alle disse metoder har vi allerede været ind på. En gennemgang af Kerberos ligger uden for rammerne af dette bilag.  

Web trafiksikkerhed 

Der findes forskellige metoder til at skabe sikre kommunikationslinier på Internettet. Blandt de forskellige metoder der findes på markedet stiller de fleste af dem lignende services til rådighed og på nogle punkter bruges de samme mekanismer, men de adskiller sig fra hinanden ved deres anvendelsesområder og deres placering i TCP/IP protokol stak. Figur 42 illustrerer disse forskelle.

Figur 42 : Placering af forskellige sikkerheds transports protokoller i TCP/IP stakken
 

IPSec (IP Security)

En af de måder hvorpå man kan skabe sikre kommunikationslinier på Internettet er ved anvendelse af IPSec. Fordelen ved brug af IPSec er at den er transparent over for slutbrugerne og applikationerne, og desuden tilbyder den en generel løsning. Derudover giver IPSec gode muligheder for adgangskontrol, fortrolighed og beskyttelse mod replay og trafikanalyse. IPSec skaber sikkerhed på IP niveau. Dvs. at den kun giver en lille overhead til hver IP pakke. IPSec tunneling-mode bliver brugt til at lave VPN over Internettet. Videre diskussion om IPSec er uden for dette bilags grænser.

 

SSH (Secure shell)

SSH er er en protokol der skaber en sikker kommunikationslinie mellem klienten og serveren. SSH kan betragtes som en erstatning for rlogin og telnet, når den kan tilbyde sikre login (slogin), remote shell (ssh), og remote copy (scp) kommandoer. SSH  kan betragtes som en indbygget proxy server der kan løse sikkerhedsproblemer ved andre remote services. SSH kan også foretage vilkårlig ”port forwarding”. Dvs. at routning trafik der bliver modtaget via en port på en maskine kan sendes videre via en anden port til en anden maskine. Når  SSH benytter kryptering kan port forwarding mekanismen blive brugt til at skabe et virtuelt privat netværk (VPN). 

SSL (Secure Sockets Layer)

SSL er integreret i transportlaget og er designet til at bruge TCP for at skabe en pålidelig end-to-end sikker service. SSL bliver tit brugt til at sikre transaktioner på Internettet. Man skal huske at SSL kun kan sikre overførsel af data mellem kunden og forretningen, men den giver ingen garanti for at disse oplysninger (f.eks. kreditkort nummer) ikke bliver misbrugt af forretningen. Jeg vil undlade videre præsentation af protokollen i dette bilag.

 

SET (Secure Electronic Transaction)

SET er også en transaktions protokol der har en del fordele frem for SSL. Som det kan ses i figur 42 ligger SET i applikationslaget, dvs. at man kan finde detaljer på applikationsniveau. En anden fordel ved SET er at man kan f.eks. indkapsle kundens bankinformationer på en sådan måde at forretningsmanden ikke kan se indholdet, men han kan stole på det, fordi det kan verificeres med bankens certifikat. Da en videre forklaring af SET kræver en længere præsentation, vil jeg undlade det i dette bilag.

 

 

 

 

 

Bilag C 

Stærk autentifikation

 

I kap 3.5 blev problemstillingerne ved password-baseret autentifikation (svag autentifikation) beskrevet og fordele/ulemper ved de andre alternativer for autentifikation blev gennemgået. 

I denne bilag ser vi kort på hvordan fordelene ved forskellige autentifikationsmekanismer kan kombineres og skabe et stærkt autentifikationssystem. Et stærkt autentifikationssystem er et system der kan eliminere (eller neutralisere) de ulemper og svagheder der blev gennemgået i kapitel 3.5. Derfor skal et sådant system kunne opfylde følgende betingelser:

 

        Nøglen skal være stor nok (ca. 800 cifre), så den ikke kan afsløres vha. bruteforce angreb.

        Brugeren behøver ikke huske de lange nøgler.

        Nøglerne skal ikke gemmes på serveren (forsvar mod hackerangreb og dictionary-angreb). Det vil sige at verifikationen skal ske hos klienten. 

        Det skal ikke være muligt for hackeren at udregne nøglen ved aflytning af kommunikationslinjen mellem klienten og serveren. 

        Nøglen må ikke kunne videregives til andre.

        Hver nøgle skal bindes biologisk til en bestemt bruger.

 

For at opfylde disse krav kan SmartCards kombineres med en af de biometriske løsninger. En SmartCard løsning ville løse de fleste problemer der er ved de password- baserede autentifikationssystemer. Da nøglen i praksis bliver gemt på kortet, er kortet i stand til at udføre verifikation og de nødvendige kryptografiske beregninger vha. sin processorkraft. Det vil sige at alt vil foregå på kortet. Dette system er næsten perfekt men der er stadigvæk en risiko for at nøglen kan blive stjålet eller videregives til en uautoriseret bruger.

Biometrikker kan i denne sammenhæng hjælpe os med at identificere den berettigede kortholder.

I modsætning  til biometriske systemer der gemmer den biometriske template ind i en database på serveren (trussel for hacker angreb) kan disse gemmes i kortet, hvor ingen kan få adgang til dem. Hvis disse templates ikke fylder meget, kan man sagtens undersøge det korrekte match af dem og den indkommende biometriske sample i kortet. Dette vil også løse problemerne med serverens integritet. I det tilfælde hvor man ønsker ekstra sikkerhed, kan man også kombinere den biometriske løsning (i kortet) med en pinkode. Udfordringen er nu at udvælge de biometrikker der vil egne sig bedst til denne løsning. Der skal tages hensyn til at lagerpladsen på kortet er begrænset. Ved hjælp af de moderne algoritmer kan man opnå unikke fingeraftrykstemplates af størrelsen 160 byte. Dette gør fingeraftryk til den bedste biometriske løsning til SmartCards i øjeblikket.

Den bedste måde hvorpå ejeren kan identificere sig selv over for kortet, vil være et kort der har en integreret fingeraftryksscanner i selve kortet. Da disse typer af kort ikke er økonomiske og endnu ikke udbredte, er den næstbedste løsning at man sørger for at kortlæseren og fingeraftryksscanneren har direkte kommunikation til hinanden (uden server interaktion), idet man gerne vil bruge fingeraftrykket til at bevise sin integritet over for kortet og ikke til serveren. Hvis denne linje ikke er sikker, burde man skabe en sikker linje vha. en sikker kommunikationsprotokol (f.eks. ssh).  I nedenstående pseudokode er der antaget at kommunikationslinjen er sikret:

 

1.   Kortejeren indfører sit kort ind i en kortlæser og sætter samtidigt sin finger på fingeraftryksscanneren. 

2.   Kortet bliver identificeret af kortlæseren, hvorpå kortlæseren sender kortets IDnr. videre til hosten.

3.   Fingeraftryksscanneren laver en biometrisk sample ud fra det scannede billede og sender den til kortet. 

4.   Verifikationsalgoritmen henter sin biometriske template og sammenligner den med den indkommende biometriske sample. Hvis der er match, bliver ejeren af kortet verificeret af kortet.

5.   Serveren sender en challenge (eventuelt et tal) til kortet.

6.   Kortet behandler denne challenge og sender sit response tilbage til serveren.   

7.   Serveren behandler også selv challengen. Hvis resultatet og kortets response er ens, vil serveren autentificere kortet som en berettiget bruger.

8.   Brugeren benytter systemet til at udføre den ønskede service.

9.   Kommunikationen afsluttes, når man fjerner sit kort fra kortlæseren.

 

Dette bilag er et kort uddrag af en af min tidligere projekter hvor jeg har implementeret et stærk autentifikationssystem i følge ovennævnte algoritme. Interesserede læsere henvises til projektet ”Et stærk autentifikationssystem” [OSA].

Bilag D 

Portscan script

 
 
 
 
 
$|=1;
$tghost=$ARGV[0];
$maxprt=1024;
 
$AF_INET=2;
$SOCK_STREAM=1;
$sockaddr='S n a4 x8';
chop ($hostname='hostname');
($name,$aliases,$proto)=getprotobyname('tcp');
foreach $port (1 .. $maxprt)
{
($name,$aliases,$port)=getservbyname($port,'tcp')
unless $port=~ /^\d+$/;;
($name,$aliases,$type,$len,$thisaddr)=gethostbyname($hostname);
($name,$aliases,$type,$len,$thataddr)=gethostbyname($tghost);
$this=pack($sockaddr,$AF_INET,0,$thisaddr);
$that=pack($sockaddr,$AF_INET,$port,$thataddr);
if ($thataddr eq "")
{
die "non existing host";
}
socket(S,$AF_INET,$SOCK_STREAM,$proto);
if (connect(S,$that))
{
($srv_name,$srv_aliases,$srv_port,$srv_proto)=getservbyport($port,'tcp');
print "\r$port $srv_name\n";
close(S);
}
else
{
print "\r($port)";
}
 
} 
print "\r \n";
 

 

Bilag E 

Ordforklaring 

 

 

 

A

 

Arkitektur: General betegnelse der bliver anvendt om strukturen af alle computerens dele.

Asymmetrisk kryptering: Et krypteringssystem der bruger to forskellige sæt nøgler (privatnøgle/offentlige nøgle) til hhv. kryptering og dekryptering (f.eks. RSA, El-Gamal , osv.). 

Asymmetriske nøgler: de nøgler (private og offentlige) der bliver anvendt af et asymmetrisk krypteringssystem.

Audit: er test af forskellige udstyr, programmer, aktiviteter og procedurer for at undersøge systemets effektivitet. 
Audit/log: Her menes et system der kan registrere de aktiviteter der foregår på en computer for videre undersøgelse.
Autentifikation: er den proces hvor klienten beviser sin identitet og sine rettigheder overfor et system han vil gerne have adgang til (f.eks. vha. password eller smartcards). Se afsnit 4.5 og bilag B og bilag C.
 

B

 

Banne: Fra engelsk ban, betyder at forbyde eller fornægte. Her tænkes der på nægtet fremtidig adgang til et system.

Binære filer: Når en fil bliver oversat, bliver den forvandlet til en bit strøm af nuller og et-taller (f.eks. 0101101...). Binære filer kan køre direkte på computer hardware. Dvs. hvis de bliver modificeret har man ikke yderligere kontrol over dem. 

Biomatricer: se biometrikker.

Biometrikker: en række udstyr der benytter menneskets krop til entydig autentifikation. F.eks. fingeraftryksscanner.   

Boot: den proces der indeholder start og genstart af en computer. 

Boot sektor: den del af disken der er reserveret til ”bootstrap loader” (selve startdelen) af et operativsystem. (Se sektor) 

Boundary protection: Der findes forskelligt udstyr som man kan benytte til at tilslutte netværks computere til hinanden. Nogle af disse værktøjer er hurtigere end andre; nogle giver et højere sikkerhedsniveau end andre. 

 

C

 

Checksum: er en lille fil der bliver hægtet til den rigtige fil. En checksum indeholder typisk dato og længde af filen.  

CIDR: Se Classless Internet Domain Routing

Classless Internet Domain Routing: CIDR notation specificere en IP adresse range ved at kombinere IP adressen og dettes tilhørende netværk maske. CIDR notation bruger følgende format xxx.xxx.xxx.xxx/n , hvor n er antal af venstre betydende bit i masken. F.eks. 192.168.12.0723 . 

 

D

 

Dataintegritet: se under Integritet

Digital underskrift: Der er ofte ønske om sikkerhedskontrol for integritet af de elektroniske dokumenter. Så vil man have en form for digital underskrift der kan opfylde samme betingelser som en traditionel underskrift. Se bilag B. 

DOS: (”Denial of service attack”) Her blokerer gerningsmanden for adgang til et system. Se afsnit 3.2.1.afbrydelse.

 

E

 

Eksekvere fil (”Executable file”): en fil der er klar til at blive kørt. (dvs. at den er kompileret)  
 

 

F

 

FAT (”File Allocation Table”): en tabel eller en liste der bliver oprettet fra operativsystemet for at holde styr på hvilken del af disken der er blevet brugt til hvilke filer. 

Firewall : en komponent eller et sæt af komponenter der forhindrer adgang mellem et beskyttet netværk og andre netværk (f.eks. Internettet). se også kapitel 5.1.

Forms: HTML forms er en form for blanket der indsamler informationer fra en bruger og sender dem til et script program på Web serveren. Derefter kan serveren opfylde klientens ønsker ud fra tilsendte forespørgsler via forms.  

Fortrolighed: er beskyttelse af data mod passive angreb (aflytning) ved hjælp af hemmeligholdelse af dataindholdet (vha. kryptering). Se afsnit 3.2.2 og bilag B.

H

 

HTML : ( hypertext mark-up language) er den originale standard for at skrive hypertekst dokumenter.

Hashfunktion : En funktion der mapper data blokke af variable-længde til en fast-længde der bliver kaldt hashværdi. se bilag B. 

I
 
iButton: En 16mm computerchip der er beskyttet af noget metal. iButton har de samme karakteristikker som smartcards. 

Integritet: ved integritet menes beskyttelse af integritet af data (f.eks. ophavsret) mod aktive angreb (modifikation). Dvs. at modtageren skulle kunne stole på at indholdet af data er det samme som det originale. Se afsnit 3.2.3 og bilag B. 

Integritet checksum: er en checksum der udover sin checksum funktionalitet (se under checksum) indeholder en kryptografisk hash værdi af filen der kan verificere Integritet af filen.

 

J
 
Javaring: En iButton der er monteret i en ring. se iButton.

 

K

 

Krypterings loop: eller krypteringslukke er en proces hvor de krypterede filer (eller virus, f.eks. polymorfiske virus) dekrypterer sig selv til deres normale form. Se også afsnit 4.3.1 og 5.3.2.
Kryptografi: er læren om, hvordan en tekst (eller data) skrevet i et sædvanligt sprog, som f.eks. dansk, kan forvandles, så teksten bliver uforståelig for uvedkommende, men så indviede godt kan læse teksten (dvs. beskyttelse mod brud på Fortrolighed). Se også bilag B 
 

L

 

Log: en journal af forskellige transaktioner og aktiviteter der foregår på en computer.

 

M

 

Master boot sektor: Den sektor der gemmer informationen (f.eks. den fysiske adresse på disken) om boot sektoren. Se også boot sektor.  
 
L
 

LED: Se light-emittting diode.

Log: en journal af forskellige transaktioner og aktiviteter der foregår på en computer.

Light-emittting diode: En ’semi conductor’ der konverter elektronisk energi til lys.

 

 

 

 

 

M

 

Moore´s Law: Beregningskraft for computer fordubles hver 18. måned. Det betyder at omkostningerne forbundet med produktion af computer falder ned med faktor 10. F.eks. det der kostede $1 million for fem år siden koster nu $100,000.[AC]

 

 

 

O

 

One-time Pad: En tilfældig engangsnøgle der har samme længde som klarteksten. Nøglen tilbyder perfekt hemmeligholdelse iflg. Shannons teori [CTP]

 

P

 

Ping: er et program der tester netværksrækkevidder, dvs. at den kan fortælle dig om du kan eller ikke kan  modtage/sende pakker fra/til en bestemt host. Den kan også give flere oplysninger om din pakke (f.eks. hvor lang tid det tog til pakken nåede frem).

Portmapper: Sun RPC kører en lokal binding service der hedder portmapper på hvert kendt portnummer på hver computer. Portmapper gemmer informationer om programnummer, versionnummer og portnummer for hver service der bliver kørt lokalt. Når en server vågner op, registrerer den sit programnummer, versionnummer og portnummer med den lokale portmappe. Når en klient vågner op, sender den en forespørgsel til portmappen for at finde serverens portnummer. 

Portnummer: En port er en software konstruktion, som bruges af klienten eller serveren til at adressere applikationer. En port angives ved et heltal og udtrykker (sammen med netværksadressen) en applikation entydigt.

 

R
 

Redundans: ved redundans menes identiske kopier af serveren der kan hjælpe organisationen med at holde sig i live hvis man bliver udsat for DOS angreb. Dvs. at hvis en server går ned, er der en anden server der kan udføre jobbet.

Root: det højeste niveau i et hierarkisk organiseret sæt af informationer. I netværksterminologi kan root sammenlignes med en administrator som normalt har højeste rettigheder. F.eks. kan han skrive til andres filer osv. 

Router: er et fysisk værktøj der isolerer al lokal trafik og kun tillader trafik mellem to definerede punkter (uden broadcast). 

 

S
 
Sector: se Sektor 

Sektor: en del af datalager arealet på en disk. En sektor er den mindste fysiske dataenhed på en disk (typisk 512 byte). 

SET: (Secure Electronic Transaction) er en protokol der udbyder sikre transaktioner på applikationslag. Se bilag B.

Smartcards: er et plastikkort med integrerede kredsløb (IC). Nogle af disse smartcards har en indbygget simpel CPU hvor de kan udføre kryptering ind i kortet. Dvs. at nøglen behøver ikke forlade kortet.  

Shadow fil: En passwordfil der bliver gemt i en hemmelig lokation, hvor hackeren ikke kan frem til. 

Software wrapper: se Wrapper.

SSH: er er en protokol der skaber en sikker kommunikationslinie mellem klienten og serveren. Se også bilag B.
SSL: (Secure Sockets Layer) er integreret i transportlag og er designet til at bruge TCP for at skabe en pålidelig end-to-end sikker service. SSL bliver tit brugt til at sikre transaktioner på Internettet. se også bilag B.

Symmetrisk kryptering: Et krypteringssystem der anvender det samme nøgle til både kryptering og dekryptering. 

Se bilag B.
Symmetrisk nøgle: En nøgle der bliver brugt til symmetrisk kryptering.

System mode: operativsystems kernen arbejder i to tilstande: user mode og system mode. Når den kører med system mode, har systemet fulde rettigheder (ligesom root). Det er farligt at anvende brugerprogrammer der får så meget magt. 

 

 

 

 

T
 
TCP: (Transmission Control Protocol) se bilag A.
TCP/IP:  Der findes to forskellige netværks modeller; TCP/IP og OSI modellen. Bilag A giver en kort tilgang til TCP/IP modellen. Detaljeret beskrivelse kan findes i [CN]. 

Token: et data objekt (eller en form for nøgle) der kan sendes rundt mellem forskellige hosts. Se bilag B Kerberos.

Tracerouter. er et program der ligesom ping kan teste netværks rækkevidder, men derudover kan det fortælle dig gennem hvilken router pakkerne blev sendt.  

Trevejs handshake: er en protokol der stabiliserer en forbindelse mellem to maskiner i et netværk. Se også bilag A.
 
 
 
W
 
Wrapper: wrapper er et program der forstærker adgangskontrol mekanismer. ”Inetd daemon”(super server) kører på indgående netværksforbindelser. Når den modtager en forespørgsel om en bestemt service den kan håndtere, ændrer den konfigurationen og laver en ny proces der køres under kontrollen. 

 

 

Bilag F
CD Indhold
 

Følgende CD indeholder tre vigtige komponenter:

 

        Rapport : Rapporten er lagt under bibliotektet Rapport i to elektroniske formater; Html og PDF. Disse vil også være tilgængelige fra min hjemme side.

http://www.data-zone.dk/orod/IDS/IDS.htm
http://www.data-zone.dk/orod/IDS/IDS.pdf
        Snort : Snort er lagt under bibliotektet Snort både som source code til linux og binære fil til microsoft windows. Disse er version 2.3.0 fra 26-11-2004. Den nyeste version kan altid hentes fra http://www.snort.org/dl
        Test data : Der er vedlagt perl scriptet fra bilag D i elektronisk form i bibliotektet Test Data

 

 

 

 



S : Bemærk: S er en forkortelse for server (ikke Subjekt) som typisk vil indeholde de såkaldte objekter. 

B : Bemærk: B er en forkortelse for Bruger som kan sammenlignes med subjekter fra forrige afsnit. Det er her med vilje valgt to andre betegnelser, nemlig B og S, i stedt for  subjekt og objekt, da autentifikation i princippet er en gensidig fase, hvor begge parter kan verificere hinanden. Derfor kan både B og S betragtes som både subjekt og objekt i forskellige sammenhænge. 

digita underskrift : Se bilag B for en beskrivelse af digitalunderskrift og anvendelser heraf mht. opbevaring af integritet.

IDS : IDS bliver gennemgået som den tredje sikkerhedslag i næste kapitel. 

SNORT : Snort bliver gennemgået sener i kapitel 9

Libnids : Libnids er en pakkesnifning værktøj der har potentiale til at funger som netværk baseret IDS. Libnids tilbyder emulering af IP stakken , IP defragmentering, TCP stakken, og opdage portsscanning. For mere info henvendes til [AHT]

eksempelvis direkte på netkortet : Der findes referencer i [S] der peger på at man kan installer Snort på et bestemt type netkort.

krypteret trafik : Nogle netværksbaserede IDS kan overvåge delvis krypterede trafik, men det er ingen garanti for at det de dekrypterer er interessant for analysen. Typisk bliver data krypteret på applikationsniveau og skal derfor også dekrypteres i samme niveau for at indholdet kan påvirke analysen. se figur 18 i kap 6.3

bruger : Man kan i princippet aldrig afgøre med sikkerhed hvem der sidder ved de enkelte maskiner, men man ved hvilket brugernavn der er anvendt i de forskellige sammenhænge.

banne folk : Dvs. at tilføje IP adressen til sortlisten 

adaptiv AI : Ved adaptiv AI menes et IDS baseret på kunstig intelligent (AI) der kan tilpasse sig nye angrebsmetoder

VPN-trafikken er krypteret : Et VPN krypterer typisk trafikken mellem 2 eller flere firewalls. Se figur 14 (afsnit 5.4) og figur 18 (afsnit 6.3)

bagdør : se http://www.secunia.dk/advisories/7511
CIDR notationen : CIDR notation består af IP-adresssen efterfulgt af et slash og et netværksklasse nummer. Nummeret angiver antal betydende bit i IP-adresssen der bliver brugt til at maske hostadressen. Der findes fire netværksklasser; 

klasse C net =  /24 , klasse B net = /16 klasse A = /8 og enkelt host = /32 .

 

Verifikationsalgoritmen : Her menes fingeraftryksverifikationsalgoritme og ikke den verifikationsalgoritme der bliver brugt til at behandle challenges fra serveren.

